Dheenah gonjehun kurimathi kuraa coalition eh gai adhaalathu nonaane: Imran\nދީނަށް ގޮންޖެހުން ކުރިމަތިކުރާ ކޯލިޝަނެއްގައި އަދާލަތު ނޯންނާނެ: އިމްރާން\nރައީސް ސޯލިހްގެ ދެކަނބަލުން އަދި ހޯމް މިނިސްޓަރު އިމްރާން އިމްރާން އަބްދުﷲ އާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދު: އިމްރާން ހުންނަވާނީ ދީނަށް ފުރައްސާރަކޮށް ގޮން ނުޖަހާ ސަރުކާރެއްގެ ތެރޭގައި\nއިމްރާން އަބްދުﷲ: ހުންނަވާނީ ދީނަށް ގޮން ނުޖަހާ ސަރުކާރެއްގައި\nސަރުކާރު ކޯލިޝަންގެ ތެރެއިން ރައްޔިތުންނަށް ގެއްލުމާއި ނިކަމެތިކަން އަދި އިސްލާމް ދީނަށް ގޮންޖަހާ ނިކަމެތިކަން ދޭނަމަ އެ ކޯލިޝަނެއްގައި އަދާލަތު ޕާޓީ ނޯންނާނެ ކަމަށް އެ ޕާޓީގެ މިހާރުގެ ރައީސް އަދި ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nއިމްރާން މިހެން ވިދާޅުވީ މި މަހުގެ 30 ވަނަ ދުވަހު ބާއްވަން ހަމަޖެހިފައިވާ އަދާލަތުގެ އެތެރޭގެ އިންތިހާބުގައި ތިން ވަނަ ދައުރަށް ކުރިމަތިލައްވާ ކެންޕެއިން ފެށުމަށް ރޭ ބޭއްވި އިވެންޓެއްގައި ވާހަކަފުޅު ދައްކަވަމުންނެވެ. އިމްރާން ވިދާޅުވީ އަދާލަތުން ގަބޫލުކުރާ އުސޫލުތަކާއި ހަމަތައް އެ ޕާޓީން ދޫކޮށް ނުލާނެ ކަމަށެވެ. މިހާތަނަށް ޕާޓީ ދެމި އޮތީ އެ އުސޫލުތައް ދަމަހައްޓަމުން ކަމަށްވެސް އޭނާ ވިދާޅުވި އެވެ. އަދި ވިދާޅުވީ އޭނާގެ ލީޑާޝިޕްގައި އަދާލަތުގެ އުސޫލުތައް ދޫކޮށްލަން ފުރުސަތު ނުދޭނެ ކަމަށާ އެފަދަ ދުވަހެއް އަތުވެއްޖެނަމަ އެ ތަނެއްގައި އޭނާ ނުހުންނަވާނެ ކަމަށެވެ.\nއިމްރާން ވިދާޅުވި ގޮތުގައި ސަރުކާރު ކޯލިޝަންގެ ތެރެއިން ރައްޔިތުންނަށް ގެއްލުމާއި ނިކަމެތިކަން އަދި އިސްލާމްދީނަށް ގޮންޖަހާ ނިކަމެތިކަން ދޭނަމަ އެ ކޯލިޝަނެއްގައި އަދާލަތު ޕާޓީއެއް ނޯންނާނެ އެވެ. އިމްރާން ވިދާޅުވި ގޮތުގައި މި ސަރުކާރުގެ ތެރޭގައި އެފަދަ އެއްވެސް ކަމެއް ނެތެވެ. އޮތީ ރައްޔތުންނާއި ގައުމަށް ވެސް ލާބަޔާ މަންފާ ގެނައުމަށް ހިތްވަރާއެކު މަސައްކަތް ކުރާ ސަރުކާރެކެވެ.\n"މިއަދު އޮތް ސަރުކާރަކީ ދިވެހި ރައްޔިތުންނަށް ލާބަޔާ މަންފާއާ ހެޔޮގޮތް ހުރި ކަންކަން ގެނައުމަށްޓަކާ ހިތްވަރާ އަޒުމާއެކު މަސައްކަތް ކުރާ ސަރުކާރެއް،" އިމްރާން ވިދާޅުވި އެވެ.\nއިމްރާން ވިދާޅުވީ ކޮވިޑްގެ ބަލާއާފާތާއެކު ދިވެހި އިގްތިސޯދު ތިންގުނަ ދަށައް ވެއްޓުނު ކަމަަށާއި އިދިކޮޅުން ބަލައިގެން ތިބީ މި ހާލަތުގައި ރާއްޖެ ބަނޑަށް ޖެހޭނެ ކަމަށެވެ. މީގެ އިތުރުން ބޭރުގެ މާލީ އިދާރަތަކުންވެސް ތިބީ މިިދިޔަ ސެޕްޓެމްބަރު ހާތާގައި ރާއްޖެ ބެންކޮރަޕްސީއަކަށް ދާނެ ކަމަށް ލަފާ ކޮށްގެން ކަމަށް ވެސް އިމްރާން ވިދާޅުވިއެވެ. ވިދާޅުވީ "އެ ހާލާތަށް ރާއްޖެ ނުގޮސް އިގްތިސޯދު އަލުން ރަނގަޅުވާ މަންޒަރު ފެންނަމުން ދަނީ ރައީސް އިބްރާހިމް މުހައްމަދު ސޯލިހުގެ ހިކުމަތްތެރިކަމުން" ކަމަށެވެ.\n"އަޅުގަނޑުމެން މިތިބީ މި ސަރުކާރާއެކު ވަރަށް ސާބިތުކަމާއެކު. އިރާދަކުރެއްވިއްޔާ އަޅުގަނޑުމެން މި ސަރުކާރު ހަމަމަގުން ދިއުމަށް ރަނގަޅަށް ދިއުމަށް އެހީތެރި ވެދޭނަން. އެކަމުގައި ސާބިތުވެ ހުންނާނަން. އެ ނޫން މަގަކުން ދާކަށް ދެކޭކަށް އަޅުގަނޑުމެން ނުތިބޭނަން،" މި ސަރުކާރުގެ ހޯމް މިނިސްޓަރު ވިދާޅުވިއެވެ.\nއިސްލާމްދީނަށް ގޮންޖަހާ ނިކަމެތިކަން ދޭ ކޯލިޝަނެއްގައި އަދާލަތު ޕާޓީ ނޯންނާނެ ކަމަށް އިމްރާން ވިދާޅުވިއިރު މި ސަރުކާރު އައި ފަހުން ދީނަށް ފުރައްސާރަ ކުރާ މީހުންގެ ހަރަކާތްތައް އިތުރުވެ ފުޅާކޮށްފައި ވެއެވެ. ފާޅުގައި ދީނުގެ އަސްލުތަކާއި ހިލާފަށް އެތައް ބަޔަކު ވަނީ ވާހަކަ ދައްކާފަ އެވެެ. ދީނުގެ ހައްދުތަކާއި ދެކޮޅު ހަދައި މާތްﷲ އާއި ރަސޫލާއަށް ފުރައްސާރަކޮށް ރިޕޯޓް ވެސް ނެރެ ޝާއިއު ކޮށްފައި ވެއެވެ. ހައްދުފަހަނައެޅި އެ އަމަލު ހިންގި ލާދީނީ ޖަމިއްޔާތަކަށް ނިސްބަތްވާ މީހުން މި ސަރުކާރުގެ އިސް މަގާމުގައި އަދިވެސް އެބަތިއްބެވެ.


Baresdhoo mashroou alun fashanee\nބަރެސްދޫ ތަރައްގީ ކުރަން ހުށަހެޅުމެއް ލިބި އަލުން ފަށަނީ\nމޯލްޑިވްސް އިންޓަގްރޭޓެޑް ޓޫރިޒަމް ޑިވްލޮޕްމަންޓް ކޯޕަރޭޝަންގެ އެމްޑީ ރާއިދު ވާހަކަ ދައްކަވަނީ- ފޮޓޯ: ޓޫރިޒަމް މިނިސްޓްރީ\nލ. ބަރެސްދޫގެ މަސައްކަތް ހުއްޓިފައި އޮންނަތާ ދެ އަަހަރަށްފަހު، އަލުން ފަށަން ހުށަހެޅުމެއް ލިބިފައިވާ ކަމަށް، މޯލްޑިވްސް އިންޓަގްރޭޓެޑް ޓޫރިޒަމް ޑިވްލޮޕްމަންޓް ކޯޕަރޭޝަން (އެމްއައިޓީޑީސީ) އިން ބުނެފި އެވެ.\nދުނިޔޭގެ ޓޫރިޒަމް ދުވަސް ފާހަގަ ކުރުމާއި ރާއްޖޭގެ ޓޫރިޒަމަށް 47 އަހަރު ފުރޭ ދުވަހާ ދިމާކޮށް ބޭއްވި "ޓޫރިޒަމް ގާލާ ނައިޓް" ގައި އެމްއައިޓީޑީސީގެ މެނޭޖިން ޑިރެކްޓަރު މުހައްމަދު ރާއިދު ވިދާޅުވީ އެ ކުންފުންޏަށް ހަވާލުކޮށްފައިވާ ބަރެސްދޫގެ މަސައްކަތް އަލުން ފަށަން ތައްޔާރު ވަމުންދާ ކަމަށެވެ.\n"ބަރެސްދޫ ތަރައްގީ ކުރަން ހުރި ގޮންޖެހުން ބޮޑު. ނަމަވެސް ސަރުކާރަށް އެއްވެސް ބުރައެއް ކުރިމަތި ނުވާނެ ގޮތަކަށް ސައްތަ އިންސައްތަ ޑިވޮލޮޕާގެ ހަރަދުގައި ބަރެސްދޫ ތަރައްގީ ކުރަން ލިބިފައިވާ ހުށަހެޅުމެއްގެ އެންމެ ފަހު މަރުހަބާލެއް ދިރާސާ މިދަނީ ކުރަމުން. މާތްﷲ ގެ އިރާދުފުޅުން މި ސަރުކާރުން ފަށާނެ ރިސޯޓު ތަރައްގީ ކުރުމުގެ އެންމެ ބޮޑު މަޝްރޫއު ލ. ބަރެސްދޫގައި ފެށިގެން ދާނެ،" ރާއިދު ވިދާޅުވި އެވެ.\nއޭނާ ވިދާޅުވީ ބަރެސްދޫ ތަރައްގީ ކުރެވިގެންދާނީ ކުޅިވަރު ޓީމުތައް ކޭމްޕް ކުރުމާއި މީޓިންތަކާއި ކޮންފަރެންސްތައް ބާއްވާ (މައިސް ޓޫރިޒަމް) އަށް ހާއްސަކޮށް ކަމަށެވެ.\n"ބަރެސްދޫއަކީ އެތަށް މިލިއަން ޑޮލަރުގެ ބަޖެޓަކުން ހެދި ސްޓާވޯޒްގެ ފަހުގެ ފިލްމް ނެގި ރަށް. އެހެންވެ ސްޓާވޯޒްގެ ދުނިޔޭގެ އެކި ހިސާބުތަކުގައި ތިބި ފޭނުންނަށް ހާއްސަކޮށްގެން ކަންތައް ތަކެއް މިރަށުގައި ކުރެވޭނެ،" ރާއިދު ވިދާޅުވި އެވެ.\nއޭނާ ވިދާޅުވީ ބަރެސްދޫ މަޝްރޫއުގެ ސަބަބުން ލ. އަތޮޅުން 4،000 ވަޒީފާ އުފެދިގެންދާނެ ކަމަށެވެ.\n"ލ. އަތޮޅުގެ ދަނޑުވެރިންނަށް ހާއްސަކޮށްގެން އެ ފަރާތްތަކުގެ އުފެއްދުން ވިއްކޭނޭ ބާޒާރެއް އެރަށުގައި ތަރައްގީ ކުރެވޭނެ،" ރާއިދު ވިދާޅުވި އެވެ.\nބަރެސްދޫގެ މަސައްކަތް އަލުން ފަށަން ތައްޔާރުވާއިރު، މި މަޝްރޫއު ހިންގަން ރައީސް އަބްދުﷲ ޔާމީންގެ ސަރުކާރުގައި އުފެއްދި އެމްއައިޓީޑީސީ އޮތީ މާލީ ގޮތުން ބޮޑު ގެއްލުމެއްގަ އެވެ. އަދި ބަރެސްދޫ މަޝްރޫގެ އެ ކުންފުނިން މީގެ ކުރިން ކުރިއަށް ގެންގޮސްފައިވަނީ ކަންބޮޑުވާން ޖެހޭ ގޮތެއްގައި ކަމަށް މިހާރުގެ އެމްޑީ ރާއިދު ވަނީ ވިދާޅުވެފަ އެވެ.\nކުންފުނީގެ މާލީ ހިސާބުތަކާ ބެހޭ ގޮތުން މި އަހަރުގެ އެޕްރީލް މަހު ރާއިދު ނޫސްވެރިންނަށް ދެއްވި ދެއްވި ޕްރެޒެންޓޭޝަންގައި ވިދާޅުވި ގޮތުގައި ލ. ބަރެސްދޫ މަޝްރޫއު އެމްއެމްޕީއާރުސީން އެންމެ ފުރަތަމަ ފެށީ ރާއްޖޭގެ ގާނޫނާ ހިލާފަށް ކަމަށެވެ. އެގޮތުން އެ ކުންފުނިން މި މަޝްރޫއު ކުރިއަށް ގެންގޮސްފައިވަނީ ބިން ވިއްކާ އުސޫލުން ކަމަށާއި މި އުސޫލުން ބަރެސްދޫ އިން ބިން ވިއްކައިގެން 19 ފަރާތެއްގެ އަތުން 34 މިލިއަން ރުފިޔާ ނަގާފައިވާ ކަމަށެވެ. އަދި އޭގެ ފަހުން އެމްއައިޓީޑީސީގެ ނަމަށް މަޝްރޫއު ބަދަލު ކުރުމަށްފަހު ހިންގާފައިވަނީ ބިން ކުއްޔަން ދޭ އުސޫލުން ކަމަށާ އެ ދުވަސްވަރު 19 ފަރާތެއްގެ އަތުން 21 މިލިއަން ރުފިޔާ ނަގާފައިވާ ކަމަށެވެ.\nއެމްއައިޓީޑީސީ މިނިސްޓްރީ އޮފް ޓޫރިޒަމް


އެސްޓީއޯ އިން ފިޔާ އަދި ބިހުގެ އާ ޝިޕްމަންޓު ގެނެސްފި - DhiDaily\nއެސްޓީއޯ އިން ފިޔާ އަދި ބިހުގެ އާ ޝިޕްމަންޓު ގެނެސްފި\nއޭޕްރިލް 8, 2020\nސްޓޭޓް ޓްރޭޑިން އޮގަނައިޒޭޝަން (އެސްޓީއޯ) އިން ރޯދަ މަހަށް ހާއްސަކޮށްގެން ފިޔާ، އަލުވި އަދި ބިހުގެ އާ ޝިޕްމަންޓެއް ރާއްޖެ ގެނެސްފިއެވެ.\nއެސްޓީއޯގެ އޮފިޝަލަކު ”ވަގުތަށް“ ވިދާޅުވީ މިފަހަރު ޝިޕްމަންޓް ގެނެސްފައި ވަނީ އަވަށްޓެރި އިންޑިއާ އިން ކަމަށެވެ. އަދި މިއީ ރޯދައާ ދިމާކޮށް ގެނައި ޝިޕްމަންޓެއް ކަމަށާއި މިފަދަ އިތުރު ޝިޕްމަންޓެއް އަންނަ އާދިއްތަ ދުވަހު ވެސް ގެންނާނެ ކަމަށް އޮފިޝަލް ވިދާޅުވިއެވެ.\nމިހާރު ހަލުވިކަމާ އެކު ފެތުރެމުން އަންނަ ކޮވިޑް-19 އާއި ގުޅިގެން ރާއްޖެއަށް އެއްވެސް ވަރަކަށް ކާބޯތަކެތީގެ ދަތިކަން ނާންނަ ގޮތް ހެދުމަށް އެސްޓީއޯ އިން ދަނީ މަސައްކަތް ކުރަމުންނެވެ. އެގޮތުން މީގެ ކުރިން ބޭއްވި ނޫސްވެރިންގެ ބައްދަލުވުމެއްގައި އެކުންފުނީގެ މެނޭޖިން ޑިރެކްޓަރު ހުސެއިން އަމުރު ވަނީ ރޯދައަށް ބޭނުންވާ ތަކެތީގެ ޝިޕްމެންޓުތައް މިފަހަރު ރައްޔިތުންނާ ހަމަޔަށް ކުރިން ފޯރުކޮށްދޭނެ ކަމަށް ވިދާޅުވެފައެވެ.\nއެސްޓީއޯ އިން ފިޔާ އަދި ބިހުގެ އާ ޝިޕްމަންޓު ގެނައި އިރު، ފިޔާ އަލުވި، ބިސް އަދި ރީނދޫ މުގުގެ އަގު ކޮންޓްރޯލްކޮށް ގަވައިދާ ހިލާފަށް އަގުބޮޑުކޮށް އެތަކެތި ވިއްކާ ފަރާތްތައް ޖޫރިމަނާ ކުރުމަށް އިކޮނޮމިކް މިނިސްޓްރީން ވަނީ ނިންމައިފައެވެ.\nއެގޮތުން ބިހެއް ވިއްކޭނެ އެންމެ ބޮޑު އަގަކީ 1.80ރ. ކަމަށް ވާއިރު ފިޔާ އަދި އަލުވި ކިލޯއެއް ވިއްކޭނެ އެންމެ ބޮޑު އަގަކީ 20ރ.އެވެ. ރީނދޫ މުގު ކިލޯއެއް ވިއްކޭނެ އެންމެ ބޮޑު އަގަކީ 45ރ.އެވެ.


Nimal roadhaige fahun feature filmegge massaiykaiy fashany | Mihaaru\n04 މެއި 2017 - 06:015comments\nއޭނާ މިހާރު އަންނަނީ އޭގެ ސްކްރިންޕްލޭ ލިޔުމުގެ މަސައްކަތް ކުރަމުންނެވެ.\n"ވަރަށް ކުރިއްސުރެ ވެސް ސިކުނޑި ތެރޭގައި އެނބުރެމުން އައި ހިޔާލެއްގެ މައްޗަށް ލިޔާ އެއްޗެއް މިއީ. މައިގަނޑު ވާހަކައަކީ މީހެއްގެ މަރުގެ ހަގީގަތް ހޯދަން ކުރާ މަސައްކަތް. މުޖުތަމައުމުގެ މިހާރުގެ ހާލަތާ ވެސް ވަރަށް ގުޅޭ ކަހަލަ ކޮންސެޕްޓެއް މިއީ. އެހެންވެ ވަރުގަދަކޮށް މިއަށް ފިލްމެއް ހަދަން ބޭނުން ވަނީ،" މިދިޔަ އަހަރު ބިރުވެރި ފިލްމް "އެ ރެއަށް ފަހު" ގެނެސް ދިން ޑައިރެކްޓަރު ބުންޏެވެ.\nނިމާލް މީގެ ކުރިން ވެސް ވަނީ ސިއްރު މަރުތަކެއްގެ މައްޗަށް ބިނާކޮށް ފިލްމްތަކެއް ހަދައިފަ އެވެ. އޭގެ ތެރޭގައި "ހިލިހިލާ" އާއި "ހިޔަނި" ފާހަގަކޮށްލެވެ އެވެ.\n"އަލަށް މި ހަދާ އެއްޗަކީ ވެސް މާޑާ މިސްޓްރީއަކަށް ވިޔަސް، މީތި ކުރީގެ ފިލްމްތަކާ ވަރަށް ތަފާތު،" އޭނާ ބުންޏެވެ.\nނިމާލް ބުނީ ސްކްރިޕްޓް މިހާރު ލިޔަމުން އަންނަ އިރު، ފިލްމަށް ނަގާނެ ކާސްޓުން ވެސް ސިކުނޑި ތެރޭގައި އެބަހުރި ކަމަށެވެ.\nކާސްޓުންގެ ތެރޭގައި ނިމާލާއި އޭނާގެ ދަރިފުޅު، ފިލްމީ ދައިރާގައި މިހާރު ހުރި އެންމެ ކާމިޔާބު އެކްޓަރު ޖުމައްޔިލް ނިމާލް (ޖުމަލް) ހިމެނޭނެ އެވެ. މި ފިލްމްވެގެން ދާނީ ބައްޕަގެ ޑައިރެކްޝަނެއްގައި ޖުމަލް މަސައްކަތް ކުރާ ދެވަނަ ފިލްމަށެވެ.\nނިމާލް ޑައިރެކްޓް ކުރަން ހަމަޖެހިފައިވާ އާ ފިލްމުގެ ފަސްޓްލުކް: މިއީ މާޑާ މިސްޓްރީއެއް.\nއޭނާ ފިލްމީ ދާއިރާ އަށް 2014 ގައި ތައާރަފުވީ ނިމާލް ޑައިރެކްޓް ކުރި "އަނިޔާ" އިންނެވެ.\n"ނިމާލާއި ޖުމަލް އުޅޭނެ ޔަގީނުން ވެސް. ދެން ބޮޑަށް ބޭނުން ވަނީ މިހާރުގެ ތަރިންނާ އެކު މަސައްކަތްކޮށްލަން. އެގޮތުން ޒުވާން ގިނަ ތަރިން ފެންނާނެ. އަދި ތަޖުރިބާކާރު އެކްޓަރުން ވެސް ފިލްމުގެ އެކި ރޯލްތަކުން ފެންނާނެ،" ނިމާލް ބުންޏެވެ.\nއަދި ވަކި ނަމެއް ހަމަޖެހިފައި ނުވާ ފިލްމުގެ ޝޫޓިން ރޯދައިގެ ފަހުން ފެށުމަށް ފަހު، މި އަހަރުގެ އޮކްޓޯބަރު ހިސާބުގައި ސިނަމާތަކަށް ގެންނަން ވަނީ ނިންމައިފަ އެވެ.\n"މި އަހަރުފެ ފަހުކޮޅު ފިލްމް ސްކްރީނަށް ގެނައުން ޓާގެޓަކީ،" ރަށެއްގައި ބޮޑު ބައި ޝޫޓް ކުރާ ފިލްމާ ބެހޭ ގޮތުން ނިމާލް ބުންޏެވެ.\nއޭނާ ވަނީ ދާދި ފަހުން ސްރީ ލަންކާގައި 26 އެޕިސޯޑްގެ ޑްރާމާ ސިލްސިލާއެއް ވެސް ނިންމައިފަ އެވެ. އެއީ "ލޯބީގެ ހިޔަނި" އެވެ.\nނިމާލް ޑައިރެކްޝަނަކަށް ދެން އެންމެ އަވަހަށް ބެލުންތެރިންނަށް ފެންނާނީ އެ ސިލްސިލާ އެވެ.\nއިތުރު ލިޔުންތައް ދިވެހި ފިލްމް އިންޑަސްޓްރީ ޑައިރެކްޓަރު އަހުމަދު ނިމާލް


Idhikolhu Harakaaiy Thakun Baeh Faraaiytha Feyvaan Fashaifi - Adhurey - Vaguthu\nއިދިކޮޅު ހަރަކާތްތަކުން ބައެއް ފަރާތްތައް ފޭވާން ފަށައިފި - އަދުރޭ\nއިދިކޮޅު ސިޔާސީ ހަރަކާތްތަކުން ބައެއް ފަރާތްތައް ފޭވާން ފަށައިފިކަމަށް ފޮނަދޫ ދާއިރާގެ މެންބަރު އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nޕީޕީއެމްގެ އޮފީހުގައި ބޭއްވި ނޫސްވެރިންގެ ބައްދަލުވުމެއްގައި އަދުރޭ ވިދާޅުވީ، ސަރުކާރާ އިދިކޮޅު ސިޔާސީ ފަރާތްތަކުން ތިބީ ވަރަށް ބަދަހިކޮށް ކަމަށް ވިދާޅުވި ނަމަވެސް، މިހާރު ފެންނަނީ އޭގެ ތެރެއިން ބައެއް ބޭފުޅުން ފޭވަމުންދާ މަންޒަރު ކަމަށެވެ.\nއަބްދުﷲ ރިޔާޒް މަސައްކަތް ކުރެއްވީ ޖުމްހޫރީ ޕާޓީގެ ރިޔާސީ ޓިކެޓް ހޯއްދަވަން ކަމަށާއި، އެކަމަށް ކުރެއްވި މަސައްކަތަށް ހިޔަނި އެޅުނު ހިސާބުން، ރައްޔިތުންގެ މަޖިލީހުގެ ކިނބިދޫ ދާއިރާގެ މެމްބަރު އަބްދުﷲ ރިޔާޒް އަޑަށް ބާރުލާފައި ވާހަކަ ދައްކަވާތަން ނުފެންނަ ކަމަށްވެސް އަދުރޭ ވިދާޅުވިއެވެ.\n"މި ވީ ގޮތަކީ، ޤާސިމް އިބްރާހިމްގެ އެޑްވައިޒަރުންގެ ގޮތުގައި ޑރ.ޖަމީލް އާއި އުމަރު ނަސީރު އައްޔަން ކުރެއްވީމަ، ރިޔާޒްއަށް އެނގިއްޖެ ދެން ޖުމްހޫރީ ޕާޓީގެ ތެރެއިން ފުރުޞަތެއް ނެތްކަން." އަދުރޭ ވިދާޅުވިއެވެ.\nމި ޤައުމަށް އޮތް އެންމެ މަސްލަހަތު އޮތް ގޮތަކީ ރައީސް ޔާމީނާ އެކުގައި ކުރިއަށް ވަޑައިގަތުން ކަމަށް ވިދާޅުވެ، އެންމެހާ ރައްޔިތުން ރައީސް ޔާމީނާ އެކުގައި ސާބިތު ތިއްބެވުމަށް އަދުރޭ ގޮވާލެއްވިއެވެ.\nފެބުރުއަރީ 14, 2018 - 16:26\nފެބުރުއަރީ 14, 2018 - 23:51\nޢަބްދުﷲ ރިޔާޒް ފުލުހުންގެ ފުލެޓްތައް ބަހާލާ ފުލެޓް ލިބުނު ލިޔުން ހިފައިގެން ގޮސް ފުލުހުންނޭ ކިޔާގެން ތެޅި އަރުވާނެކަމެއްނެތް ތި ތުއްތުދޮންބެ ކަންތައް ކުރި ގޮތް މިތާތިބި ފުލުހުންނަށް ވެސް އެނގޭ މީ ވަރަށް ވާހަކަ


އުގެނޭށެވެ. އުގަންނައިދޭށެވެ. — Ihavandhoo.com\n6 ޖުލައި 20130އެޑްމިން\nކުރީގެ ރައީސް ނަޝީދު އިހަވަންދޫ މަދަރުސާގެ ސްކައުޓުންނާ ސަލާން ކުރަނީ / ފޮޓޯ: އިހަވަންދޫޑޮޓްކޮމް ފައިލް\nލިޔުނީ: ފާތިމަތު ނާހިދާ، ހދ. ކުމުންދޫ\nއިންސާނާ ދުނިޔެއަށް އުފަންވަނީ އެކައްޗެއްވެސްނޭގޭ މަހުލޫޤެއްގެގޮތުގައެވެ. އެހެންނަމަވެސް އޭނާ ދުނިޔެއަށް އުފަންވާ ފުރަތަމަ ދުވަހުން ފެށިގެން ކަންތައްތައް އުގެނޭން ފަށައެވެ. އަދި އޭނާގެ ވަށައިގެންއުޅޭ އެންމެން އޭނާއަށް އުގަންނައިދޭން ފަށައެވެ. އެކުޑަކުޑަ މައުސޫމް ކުއްޖާގެ ހިތަށް އަރާ އެއްޗެހި ނޭގުނުކަމުގައިވިޔަސް އެކުއްޖާގެ މައިންބަފައިން ރެޔާއިދުވާލު އެކުއްޖާއަށް ހޭހަށްކުރަން ތިބެއެވެ. އެކުޑަކުޑަ ދަރިފުޅުގެ މަޑުމަޑު ކޯތާފަތުގައި މަންމަ ފިރުމާލަނީ އުފަލުން ފުރިގެންވާ ހާލުގައެވެ.\nއެދަރިފުޅު މަޑުމަޑުން ފަރާތްފަރާތަށް އެބުރެން ފަށައެވެ. ބައެއްފަހަރު ރޯން ފަށައެވެ. މަޑުމަޑުން ދިމަދިމާބަލަން ފަށައެވެ. ފިރުކުމުގެ މަރުހަލާ ކަޑަތުކުރުމަށްފަހު ހިގުމުގެ މަރުހަލާވެސް ކަޑަތުކުރަނީ ވަރަށްގިނަކަންތައްތަކެއް ދަސްކުރަމުންނެވެ.\nމިހާހިސާބުން އުފެދޭ ސުވާލަކީ “ދުނިޔޭގައިވާ އެންމެބުރަ އަދި އެންމެއުނދަގޫ ކަމަކީ ކޮބައިބާވައެވެ؟” އާދެހެވެ! އެއީ އުގެނުމާއިއުގަންނައިދިނުން ކަމާމެދަކު އެއްވެސް ސައްކެއްނެތެވެ.\nކޮންމެމަންމައަކީ އެދުރެކެވެ. ސަބަބަކީ ކުއްޖަކު ތަރުބިއްޔަތުކުރުމުގެ ހުރިހާ އުކުޅުތަކެއް ލިބިފައިވާތީއެވެ. ހެޔޮކަންތަކާއި ނުބައިކަންތައްތައްވެސް ބުނެދެނީމަންމައެވެ. ކުރަންވީ ކަންތަކާއި ނުކުރަންވީކަންތައް ބުނެދެނީވެސް މަންމައެވެ. މީހުންބުނެއެވެ. ރަންމެޑެލާއި ރިހިމެޑެލާއި އަދި ސިލްވަރ މެޑެލްވެސް ލިބެންވީ މަންމައަށެވެ.\nދެން އޮތީ ކުދިންގެރޯލެވެ. ކިޔެވުގެ މަރުހަލާގައި ތަފާތުމިޒާޖުގެ ކުދިންނާ އަދި މުދައްރިސުންނާވެސް ބައްދަލުވެއެވެ. ކޮންމެމީހަކީ ތަފާތު މީހެކެވެ. ކުލާހެއްގެ ތެރޭގައި ތިބެނީ އެކިފެންވަރުގެ ކުދިންނެވެ. ބައެއްކުދިންނަށް ބައެއްފިލާވަޅުތައް އުނދަގޫވެއެވެ. ކިޔާކިޔާވެސް ދަހެއް ނުވެއެވެ. މިމައްސަލަ ހައްލުކުރާނީ ކިހިނެއްބާއެވެ؟ ފިލާވަޅު ދަސްކުރަން އެންމެ ފަސޭހަ ގޮތަކީ ކޮބައިބާއެވެ.؟ މީކޮންމެ ކިޔަވާ ކުއްޖެއްގެ ހިތުގައި އުފެދޭ ސުވާލުތަކެކެވެ.\nދަސްކުރަން އެންމެފަސޭހަވާނީ މުދައްރިސު ފިލާވަޅު ކިޔާދޭވަގުތު ކަނުލާ އަޑުއަހައިގެންނެވެ. މުދައްރިސު ފިލާވަޅު ކިޔާދޭވަގުތު ކުރުނޯޓް ނެގުމަކީވެސް ވަރަށް މުހިންމުކަމެކެވެ. ސަބަބަކީ އޭރުން ފަހުން ބަލާލަން އޭހުންނާނެތީއެވެ. އަދި މުދައްރިސު ފިލާވަޅު ކިޔާދެމުންދާއިރު ކުދިން ތިބެންވާނީ ވަރަށް “ކަމާވެގެންނެވެ”. ގިނަގިނައިން ސުވާލު ކުރުމާއި ލިބޭޖަވާބު ހަނދާނުގައި ހަރުލެއްވުމަކީވެސް ވަރަށްބޭނުންތެރި ކަމެކެވެ. އަދި މުދައްރިސު ފިލާވަޅު ނަގާދޭތާ 24 ގަޑީއިރުހަމަނުވަނީސް ދެވަނަފަހަރަށް ފާހަގަކުރި ނުކުތާތައް ކިޔާލުމަކީ ވަރަށް މުހިންމުކަމެކެވެ.\nކޮންމެމީހަކުވެސް އެމީހަކަށް އެގިފައިވާ އެއްޗެއް އެހެންމީހަކަށް އަންގާދިނުމަކީ ތިމާއަށް ލިބިފައިވާ ޢިލްމު އުނިވާ ކަމެއް ނޫނެވެ. އަދި ކޮންމެކަމަކީވެސް ތިމާއެކަމަކަށް އަޒުމް ކަނޑައަޅާ އެއަޒުމުގައި މަސައްކަތްކޮށްފިނަމަ ކާމިޔާބު ވާނެކަމެކެވެ. އެހެންކަމުން މަސައްކަތް ކުރާށެވެ. ކާމިޔާބުވާނެއެވެ. އުގެނޭށެވެ. އަދި އުގަންނައިދޭށެވެ.


Iman: Teacher eh kamaku mi ee dhanduveringe batholaa | ThePress\nއީމާން: ޓީޗަރެއް ކަމަކު މިއީ ދަނޑުވެރިންގެ ބަތޮލާ\nއެފްއޭއޯއިން "ބަތޯލާ"އެއްގެ ގޮތުގައި ފާހަގަކޮށްފައިވާ އީމާން ތުރުކްމަން / ފޮޓޯ: މާކަސް ލަންޑްސްޓެޓް\nހުޅަނގު އައްސޭރީގެ އުތުރުގައި އޮންނަ ނަބްލުސް ސިޓީއާއި ދާދި ކައިރީގައި އޮންނަ އަލް-އަގްރަބަންޔާގައި ދިރިއުޅެމުން އަންނަ އީމާން ތުރުކްމަންއަކީ ޓީޗަރެކެވެ. ދަނޑުވެރިއެކެވެ. ދަނޑުވެރިކަން ކުރުމާއި ދަނޑުބިންތައް ބެލެހެއްޓުމަކީ ދަރިވަރެއްގެ ގޮތުގައި އުޅުނު ދުވަސްވަރުން ފެށިގެން އަދާ ޖެހުނުއިރުވެސް އީމާންގެ ދިރިއުޅުމުގެ ބައެކެވެ.\nރަށްފުށުގެ އަންހެނުންނަށް އާމްދަނީ ހޯދާ ދިނުމުގެ މަގުސަދުގައި، ސަރަހައްދުގެ އިތުރު ބަޔަކާ އެކުވެގެން އީމާން، ޖަމިއްޔާއެއް އުފެއްދީ 2010 ވަނަ އަހަރުއެވެ. ކުޑަ ގޮތަކަށް ފެށި ޖަމިއްޔާގެ މަސައްކަތްތައް ފުޅާ ކުރަމުން ގޮސް ހަވާދުގެ ބާވަތްތަކުގައި ހިމެނޭ ގަސްގަހާގެއްސާއި، ތަރުކާރީ ހެއްދުމުގެ މަސައްކަތްވެސް ފެށީއެވެ.\n"އަންހެނުންނަށް ދެމެހެއްޓެނިވި އާމްދަނިއެއް ހޯދާ ދިނުމަށް ހާއްސަ ޖަމިއްޔާއެއްގެ މަސައްކަތް ފަށާ ވާހަކަ ބުނުމުން އަހަރެންގެ އާއިލާއަށްވެސް އެކަން ގަބޫލެއް ނުކުރެވުނު. އެއީ ދެކޮޅުޖެހޭނެ ކަމެއްކަންވެސް އެމީހުންނަށް ގަބޫލެއް ނުކުރެވުނު. އެކަމަކު މިއަދު ބަލާ އަހަރަމެންނަށް އާދެވިފަ އޮތް ހިސާބު" އީމާން ބުންޏެވެ.\nދަނޑުވެރިކަމުގެ މަސައްކަތުން އާމްދަނީ ހޯދުމުގައި އީމާންއަށްވެސް ގޮންޖެހުންތަކާ ކުރިމަތިލާންޖެހުނެވެ. ނަމަވެސް ކާބޯތަކެއްޗާ ދަނޑުވެރިކަމާ ބެހޭ އދގެ އިދާރާ (އެފްއޭއޯ) އިން 2018 ވަނަ އަހަރު، ކެނެޑާ ސަރުކާރުގެ އެހީގައި ފަންޑު ފޯރުކޮށްދޭން ފެށުމާއެކު އީމާންގެ މަސައްކަތަކަށް ބޮޑު ކުރިއެރުމެއް ލިބުނެވެ. އުމްރާނީ ގޮތުންވެސް ދަނޑުވެރިކަމުގެ މަސައްކަތަށް ހެޔޮ ބަދަލެއް އައެވެ.\nމިކަމުގެ ނަތީޖާ 2019 ވަނަ އަހަރު ފެނިގެންދިޔައެވެ. އެއީ އީމާންގެ ޖަމިއްޔާ ދުށް އެންމެ ކާމިޔާބު އަހަރެވެ. 2019 ވަނަ އަހަރު އެ ޖަމިއްޔާއިން ވަނީ 14500 ޑޮލަރުގެ އުފެއްދުންތައް ވިއްކާފައެވެ.\nއީމާންއަކީ މިއަދު 50 އަކަށް އަންހެނުންގެ ދަނޑުވެރި ޖަމިއްޔާއެއްގެ ލީޑަރެވެ. މި ޖަމިއްޔާގައި މައިންނާއި ދަރިންނާއި އަނބިންގެ އިތުރުން، އީމާން ފަދަ ޓީޗަރުންވެސް ހަރަކާތްތެރިވެއެވެ. އީމާން މިހާރު އަމާޒު ހިފާފައި ހުރީ އޭނާގެ އުފެއްދުންތައް މިހާރަށްވުރެ ފުޅާ ދާއިރާއެއްގައި މާކެޓް ކުރެވޭނެ ގޮތްތަކެއް ހޯދުމަށެވެ. ވަކިން ހާއްސަކޮށް އޯގާނިކް އުފެއްދުންތަކަށް މާކެޓް ހޯދުމަށެވެ.\nބައިނަލްއަގުގާމީ ފެންވަރުގައި ކާބޯތަކެތީގެ ދުވަހެއް މިއަދު ފާހަގަކުރަމުންދާއިރު އެފްއޭއޯއިން "ބަތޯލާ"އެއްގެ ގޮތުގައި ފާހަގަކޮށްފައިވާ އީމާން އަދިވެސް ދަނީ، ދެމެހެއްޓެނިވި ގޮތެއްގައި އޭނާގެ އަވަށަށް ކުރިއެރުން ހޯދާ ދިނުމަށް މަސައްކަތްތަކެއް ކުރަމުންނެވެ.\nގޮއިދޫގެ ދަނޑުތަކެއް ކޮށާލާ ބޮޑެތި ގެއްލުންތަކެއްފީފައި / ފޮޓޯ: ޕޮލިސް\nއެފްއޭއޯއިން ބުނާ ގޮތުގައި ދިރިހުރުމަށް ބޭނުންވާ އަސާސީ ކާބޯތަކެއްޗާ، ހަށިގަނޑުގެ ދުޅަހެޔޮކަމަށް ބޭނުންވާ މުހިންމު މާއްދާތައް ލިއްބައިދޭ ފައިދާ ހުރި ކާނާ ގަވައިދުން ނުލިބޭ2ބިލިއަނެއްހާ މީހުން ދުނިޔޭގެ އެކި ކަންކޮޅުތަކުގައި އެބައުޅެއެވެ. ކަން މިހެން އޮތްއިރު، މިއަދު ކުރިމަތިލާން ޖެހިފައިވާ ކޮރޯނާވައިރަސް ޑިޒީޒް (ކޮވިޑް-19)ގެ ބަލިމަޑުކަމުގެ ކާރިސާގެ އަސަރުވެސް މިކަމަށް ދަނީ ފޯރަމުންނެވެ. އެފްއޭއޯގެ ރެކޯޑްތައް ދައްކާ ގޮތުން މިހާރުވެސް 690 މިލިއަނެއްހާ މީހުން ތިބީ ބަނޑުހައި ހާލުގައެވެ. އެއީ 2019 ވަނަ އަހަރާ އަޅާ ބަލާއިރު 10 މިލިއަން އިތުރު އަދަދެކެވެ. ކަން މިހެން އޮތްއިރު، ބަނޑުހައި ހާލުގައި ދިރިއުޅޭ މީހުންގެ ލިސްޓަށް 83-132 މިލިއަން މީހެއްގެ ނަން އިތުރުވެދާނެ ކަމުގެ އިންޒާރުވެސް އެފްއޭއޯއިން ވަނީ ދީފައެވެ.\nހަށިގަނޑަށް ބޭނުންވާ މުހިންމު މާއްދާތައް ނުލިބި އަނަރޫފުވުމާ، ފައިދާ ހުރި ކާނާއަށް ފަރުވާ ކުޑަކުރެވުމުގެ ސަބަބުން އާދަޔާ ހިލާފަށް ފަލަވުމުގެ ސަބަބުން ކުރިމަތިލާންޖެހޭ އެކި ތަކުލީފުތަކާއެކު އިގުތިސޯދަށްވެސް އެކަމުގެ ނޭދެވޭ އަސަރު ފޯރައެވެ. މިކަންކަމުން ދުނިޔޭގެ އިގުތިސޯދަށް ލިބޭ ގެއްލުމުގެ އަގު، އަހަރަކު 3.5 ޓްރިލިއަން ޑޮލަރަށް އަރާނެ ކަމަށް އެފްއޭއޯއިން ލަފާކުރެއެވެ.\nކަން މިހެން އޮތްއިރު ދެމެހެއްޓެނިވި ގޮތެއްގައި ކާބޯތަކެއްޗާއި ދަނޑުވެރިކަމަށް ބަރޯސާވުން މުހިންމުކަން ފާހަގަކުރަން ޖެހެއެވެ. ކެއިންބުއިމުގައި ބޭނުން ކުރެވިދާނެ 30000 އަށްވުރެ ގިނަ ގަސްގަހާގެހި މި ދުނިޔޭގެ ބިމުގައި ފެތުރިފައި ވީ ނަމަވެސް، މިއަދު ދަނޑުވެރިކަމުގެ ސިނާއަތުގެ އުފެއްދުންތަކުގެ 66 ޕަސެންޓް ހިއްސާކުރަނީ އެންމެ9ބާވަތެއް ކަން އެފްއޭއޯއިން ފާހަގަކުރެއެވެ.\nރިޕޯޓް ކާބޯތަކެތި އދ ފަލަސްތީން ދަނޑުވެރިކަން ދުނިޔެ


Hiyaanaathuge dhauvaa kohfinama isthiufaa dheynan: Mahloof\nހިޔާނާތުގެ ދައުވާ ކޮށްފިނަމަ އިސްތިއުފާ ދޭނަން: މަހްލޫފް\nޔޫތު މިނިސްޓަރު އަހްމަދު މަހްލޫފް: އެމްއެމްޕީއާރްސީގެ ހިޔާނާތާ ގުޅިގެން ދައުވާއެއް ކޮށްފިނަމަ މަގާމުން އިސްތިއުފާ ދެއްވާނެ ކަމަށް ވިދާޅުވޭ -- ފޮޓޯ: އަވަސް\nއެމްއެމްޕީއާރްސީގެ ހިޔާނާތުގެ މައްސަލާގައި ދައުވާކޮށްފިނަމަ މަގާމުން އިސްތިއުފާ ދެއްވާނެ ކަމަށް ޔޫތު މިނިސްޓަރު އަހްމަދު މަހްލޫފް ވިދާޅުވެއްޖެ އެވެ.\nމިނިސްޓަރު މަހްލޫފް މިހެން ވިދާޅުވެފައި މިވަނީ އެމްއެމްޕީއާރްސީގެ ހިޔާނާތުގެ ފައިސާ ލިބުނު މީހުންގެ ލިސްޓެއް މަޖިލީހުން އާންމުކޮށްފައިވާއިރު އެ ލިސްޓްގައި މަހްލޫފްގެ ނަން ހިމެނިފައިވީ ނަމަވެސް އެ މައްސަލާގައި މިހާތަނަށް އެމަނިކުފާނު އެއްވެސް އެއްޗެއް ވިދާޅުވެފައި ނުވާތީ އާންމުންގެ ފާޑު ކިޔުން އަމާޒުވެފައިވާ ވަގުތެއްގަ އެވެ.\nމަހްލޫފް މިއަދު ސޯޝަލް މީޑިއާގައި އާންމުކުރެއްވި މެސެޖެއްގައި ވިދާޅުވީ އެމަނިކުފާނުގެ އެކައުންޓަށް ޖަމާވެފައިވާ އެސްއޯއެފްގެ ޗެކުގެ މައްސަލާގައި 2019 ވަނަ އަހަރު ރައީސް އިބްރާހީމް ސޯލިހް ފިޔަވަޅު އެޅުއްވި ކަމަށެވެ. އެގޮތުން އެމަނިކުފާނު ސަސްޕެންޑް ކޮށް އަދި ތަހުގީގީ އިދާރާތަކުން މައްސަލައެއް ނެތް ކަމަށް އޭރު ނިންމުމުން މަގާމުގެ މަސްއޫލިއްޔަތު އަލުން ހަވާލުކުރީ ކަމަށްވެސް ވިދާޅުވި އެވެ.\nއެސެޓް ރިކަވަރީ ކޮމިޝަނުން އެކުލަވާލި ލިސްޓެއް މަޖިލީހުން އާންމުކުރުމުގައި އަމަލުކޮށްފައިވާ ގޮތަށް މިނިސްޓަރު މަހްލޫފް ވަނީ ނުސީދާކޮށް ފާޑު ވެސް ވިދާޅުވެފަ އެވެ.\nއެގޮތުން އެ ލިސްޓް އެކުލަވާލީ ސިޔާސީ ބައެއް ކަމަށް ސިފަކުރައްވާފަ އެވެ. އެކަމަކު އިޝާރާތް ކުރެއްވީ މަޖިލީހުގެ މެންބަރުންނަށް ކަމެއް ނުވަތަ އެމްއެމްޕީއާރްސީގެ ހިޔާނާތުގެ މައްސަލަ ބަލަން ރައީސް ސޯލިހް އުފައްދަވާފައިވާ އެސެޓް ރިކަވަރީ ކޮމިޝަންގެ މެންބަރުންނަށް ކަމެއް ސާފެއް ނޫނެވެ.\nމަހްލޫފް ވިދާޅުވީ މައްސަލަ އާއި ސީދާ ގުޅުން ނެތް އެތައް ބައެއްގެވެސް ހައްގުތައް ގެއްލިގެންދިޔަ ލިސްޓެއްގައި ނަން އޮތުމަކީ ކުށްވެރިވުން ނޫން ކަމަށާއި އަދި އެއީ އެ ހިޔާނާތުގައި ބައިވެރިވުމެއް ވެސް ނޫން ކަމަށެވެ.\n"އެހެންނަމަވެސް އަޅުގަނޑުގެ މައްޗަށް ދައުވާއެއް ކޮށްފިނަމަ މި މަގާމުގައި އެންމެ ދުވަހަކުވެސް ނުހުންނާނަން،" މަހްލޫފް ވިދާޅުވެފަ އެވެ.\nޑޮލަރު މާރުކުރުމުގެ ނަމުގައި އެސްއޯއެފް ކުންފުންޏާ އެކު 33،000 ޑޮލަރު ގަތުމުގެ މުއާމަލާތެއް މަހްލޫފް ކުރައްވާފައިވާ ކަމަށް އެސެޓް ރިކަވަރީ ކޮމިޝަންގެ ތަހުގީގުގައި ވަނީ ފާހަގަކޮށްފަ އެވެ. އަދި އެމައްސަލާގައި މަހްލޫފާ ސުވާލުކޮށް މިހާރު ވަނީ ދައުވާ ކުރުމާ ހަމައަށް ގެންދެވޭ ވަރަށް މަސައްކަތްތައް ފުރިހަމަކުރެވިފައި ކަމަށްވެސް އެސެޓް ރިކަވަރީ ކޮމިޝަނުން ބުނެފައިވެ އެވެ.\nއެމްއެމްޕީއާރްސީ އަހުމަދު މަހްލޫފު ޕޮލިޓިކްސް


PSG ge fenvaru dhakkaalevijje: Emery | Mihaaru\nމޮނާކޯގެ ޑިފެންޑަރު ގިލް ކައިރިން ޕީއެސްޖީގެ ނޭމާ ބޯޅަ ހިފައިގެންދާން މަސައްކަތް ކުރަނީ.-- ފޮޓޯ: އޭއެފްޕީ\n27 ނޮވެމްބަރ 2017 - 10:502comments\nރޭގެ މެޗުން މޮޅުވެ ޕީއެސްޖީ ފްރެންޗް ލީގުގެ އެއް ވަނައިގައި އޮތީ ނުވަ ޕޮއިންޓުގެ ލީޑަކާ އެކު އެވެ. އެއީ 14 މެޗުން 38 ޕޮއިންޓާ އެކު އެވެ. ދެ ވަނައިގައި އޮތް ލިޔޯނާއި ތިން ވަނައިގައި އޮތް މޮނާކޯ އަށް 14 މެޗުން ލިބިފައި ވަނީ 29 ޕޮއިންޓެވެ.\nރޭގެ މެޗުގައި ޕީއެސްޖީ އަށް ލީޑު ނަގައިދިނީ މި ސީޒަނުގައި ތަފާތު މޮޅު ކުޅުމެއް ދައްކަމުން އަންނަ އުރުގުއާއީގެ ފޯވާޑް އެޑިސަން ކަވާނީ އެވެ. ދެ ވަނަ ހާފުގައި ނޭމާގެ ޕެނަލްޓީން ޕީއެސްޖީ ލީޑު ފުޅާކޮށްފައިވަނިކޮށް މެޗު ނިމެން ނުވަ މިނިޓަށްވެފައި ވަނިކޮށް މޮނާކޯގެ ލަނޑު ޖެހީ ޕޯޗުގަލްގެ މިޑްފީލްޑަރު ޔާއޯ މުޓީނިއޯ އެވެ.\nއެމެރީ ބުނީ މިއީ ޕީއެސްޖީ އަށް ވަރަށް ބޮޑަށް ބޭނުންވެފައި ހުރި މޮޅެއް ކަމަށެވެ.\n"ޕީއެސްޖީ ސަޕޯޓަރުން ހަނދާނުގައި ހުންނާނެ މިދިޔަ ސީޒަނުގައި މޮނާކޯ އިން އަހަރެމެންނަށް ހެދި ގޮތް. އެހެންވެ އަހަރެމެން ވަރަށް ބޭނުންވި މި މޮޅު. ޗެމްޕިއަންގެ ދަނޑުގައި އަހަރަމެން މޮޅުވުން މި ޓީމުގެ މިހާރުގެ ފެންވަރު ދައްކާލެވިއްޖެ،" ކުރިން ސެވިއްޔާ އަށް ކޯޗުކޮށްދިން އެމެރީ ބުންޏެވެ.\nރޭގެ މެޗުގައި ޕީއެސްޖީގެ ޒުވާން ވިންގް ކިލިއަން އެމްބާޕޭ އަށް އެންމެ އެދެވޭ ކުޅުމެއް ނުދެއްކުނެވެ. މޮނާކޯ ދޫކޮށް މި ފަހަރު ޕީއެސްޖީއާ ގުޅުނު އެމްބާޕޭ ވަނީ މީގެ ކުރިން ކުޅުނު ގިނަ މެޗުތަކުގައި މޮޅު ކުޅުމެއް ދައްކައި ގޯލު ވެސް ޖަހައިފަ އެވެ. އެހެން ނަމަވެސް ރޭގެ މެޗުގައި ލަނޑު ޖަހަން އޭނާ އަށް ލިބުނު ގިނަ ފުރުސަތުތައް ވަނީ ބޭކާރުވެފަ އެވެ.


އެޑްމިން – Page 172 – Liyuntheringe Gulhun\nVisitors online  342:users  0guests  309bots  33The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nޢީދުގެ މަޤްޞަދުތަކަށް ބަލައިލުމެއް\n14 އޮކްޓޯބަރު 20131 ޚިޔާލުފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 4581\nއިބްރާހީމު ރަޝީދު މޫސާ ޢީދަކީ ޙަޟާރަތްތަކާއި ޘަޤާފަތްތަކުގެ ޚާއްޞަ މަލަތަކުގެ ތެރޭގައި ހިމެނޭ ކަމެކެވެ. ޢީދެއް ނެތް އުއްމަތެއް ނުވެއެވެ. ހަމައެފަދައިން އުއްމަތެއް ނެތް ޢީދެއް ވެސް ނުވެއެވެ. އޭރުގެ ފަތްފުށްތަކުން……(46)\n14 އޮކްޓޯބަރު 2013ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 2912\nއޭރުގެ ފަތްފުށްތަކުން……(46) ދިވެހިބަހާއިކުޅެގެންނުވާނެ\nأحمد حميد فهمى\nއަލްފާޟިލް އަޙްމަދު ޙަމީދު ފަހްމީއަކީ، ދިވެހި އަދަބިއްޔާތުގެ ފަންނުގައި ފާހަގަކޮށްލެވޭ ބޭފުޅެކެވެ. ލިޔުންތެރިއެކެވެ. އެމަނިކުފާނު ލިޔުއްވާފައިވާ ތާރީޚީ ވާހަކައެއްކަމުގައިވާ “ކެޕްޓަން ދޮން ޙަސަން މަނިކުފާނު” ވަނީ ދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒުން ޝާއިޢުކުރައްވައިފައެވެ. އަލްފާޟިލް އަޙްމަދު ޙަމީދު ފަހްމީގެ ބައްޕައަކީ، ދިވެހި އަދަބިއްޔާތުގައި ފުންނާބުއުސް ޢިލްމުވެރިއެއްކަމުގައިވާ ފަޟީލަތުއްޝައިޚް ޢަބްދުﷲ ޖަލާލުއްދީން ޝައިޚުލްއިސްލާމް (ޢަބްދުﷲ ފަހްމީ ދީދީ) އެވެ. އެހެންކަމުން އަޙްމަދު ޙަމީދު ފަހްމީ ހިމެނިވަޑައިގަންނަވަނީ، ހަރުދަނާ ބައްޕައެއްގެ ހަރުދަނާ ބޭފުޅެއްގެ ގޮތުގައެވެ.\n14 އޮކްޓޯބަރު 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3413\nމަރްޔަމް ސަނާ، ށ. މިލަންދޫ\n(8 އޮކްޓޯބަރ 2013 (އަންގާރަ) ދުވަހު ޝާއިޢުކުރި ބަޔާ ގުޅޭ)“އޭތް މަޑުކޮށްބަލަ. . ! ގޮސް ބަލަ މިވަޅި ގެއަށްލާފަ އަންނަން!” މާޒިން އަތުގައި އޮތްވަޅި އަނާންއާ ދިމާއަށް އެއްލިއެވެ. އެވަޅިން އޭނާގެ ފައިގައި ނުޖެހުނީ ކިރިޔާއެވެ. “ނުދާނަން” ގޮތްދޫނުކުރާކަހަލަ ގޮތަކަށް އަނާން ބުންޏެވެ.\nކަރުނަ ތިކި (9)\n13 އޮކްޓޯބަރު 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3771\nޙަސަން ނަޖުމީ(7 އޮކްޓޯބަރ 2013 (ހޯމަ) ދުވަހު ޝާއިޢުކުރި ބަޔާ ގުޅޭ)\nޝާން ކުރިފުޅުމަތީގައި ހަމަހިމޭން ކަމާއެކު ލިޔަން އިން އަންހެންކުއްޖާގެ މޫނަށް ބައްލަވައިލެއްވިއެވެ.\n“މިވީ އެއް ގަޑި އިރު ތެރޭ ކަލޭގެ ތުންފަތުން ހިނިތުންވުމެއް ނުފެނޭ. ތިއިނީ މަ ދެކެ ރުޅިއައިސްފަ ތަ؟”\n12 އޮކްޓޯބަރު 20131 ޚިޔާލުޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 7607\nތަރުޖަމާކުރީ: އަޙްމަދް ސަމީރު ޢަލީ\nމި ކުރު ލިޔުންކޮޅަކީ އަޅުގަނޑުގެ ދަރިފުޅު، އެ ދުވަސްވަރެއްގައި އޭނާ ކިޔާ ފޮތެއްގައި ކިޔާތަން ފާހަގަ ކުރުމުގެ ގޮތުން ލެމިނޭޓްކޮށްގެންގެންގުޅޭ ފާހަގައެއްގައިވާ ލިޔުންކޮޅެކެވެ! މީނާ އަށް މި ލިޔުންކޮޅު ހަދިޔާކުރީ އަޅުގަނޑުގެ ކޮއްކޮގެ ދަރިފުޅެވެ. ދެބެންގެ ދެދަރި ދެބެން، ރާއްޖޭން ބޭރުގައި ކިޔަވަން އުޅޭއިރު އެކަކު އަނެކަކަށް ދޭ ހިތްވަރުގެ ކުޑަ ރަމްޒެކެވެ! މި ރީތި ބަސްކޮޅު އިނގިރޭސި ބަހުން ލިޔުނީ ކާކު ކަމެއް އެނގޭކަށް ނެތެވެ!މި ވެބްސައިޓަށް ޒިޔާރަތް ކުރައްވާ ކިޔުންތެރިންނަށް ހަދިޔާ ކޮށްލާހިތުން ތަރުޖަމާކޮށް ހުށަހަޅައިލީއެވެ.\n12 އޮކްޓޯބަރު 20131 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3617\nމުހައްމަދު ގާސިމް، އއ. މަތިވެރި\nއިދާރާގެ ބަޔާނެއް: ކޮންމެ އާދީއްތަ ދުވަހަކު ޝާއިޢުކުރަމުން އައީ މަޝްހޫރު ވާހަކަ ލިޔުންތެރިޔާ މޫސާ ޞާޢިދުގެ “ސަރާ”އެވެ. އެ އަސަރުގަދަ ވާހަކަ މި ދިޔަ ހަފުތާގައި ނިމުނީ އެވެ. މި ހަފުތާއިން ފެށިގެން މި ގެނެސްދެނީ މަޝްހޫރު ވާހަކަލިޔުންތެރިޔާ މުޙައްމަދު ޤާސިމްގެ މުޅިން އާ ވާހަކައެކެވެ. “ވަކިނުވިނަމަ…” އަކީ މިހާރު ވެސް ބުކްޝޮޕްތަކުގައި ވިއްކަން ހުރި ފޮތެކެވެ. ވި ވާހަކަ މި ސައިޓަށް ފޮނުއްވައިދެއްވި ކަމަށް ޓަކައި އެކުވެރި މުޙައްމަދު ޤާސިމަށް ޝުކުރު ދަންނަވަމެވެ.\n11 އޮކްޓޯބަރު 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 4504\nއެއްބައިވެގެން ތިބޭމީ ދިވެހިންނެ އަތުގުޅާލާ އެއްދީނަކާ ސިޔާދަތު ދެމެހެއްޓުމަށް ގޮވާލާ\nމަޑުރޯޅި މާދުރުންދާ ލޯބިން މިރާއްޖެ އާދޭ ގޮނޑުދޮށްތަކަށް އެ ބީހޭ ފޮނުލީއެ ރާޅުހެކިދޭ ކަނޑުފަޅުގެ ގިނަ މުތީތައް ހުއްޓަސް ހިތަށްއުފާދޭ އުޑުދަށަކު މިވަރު ޗާލޫ ނެތް ރަށްތަކެއް ވިދާލާ\n11 އޮކްޓޯބަރު 20131 ޚިޔާލުފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 6217\nޙަސަން ޒަހީންޖާހިލިއްޔަ ޒަމާނަކީ އިންސާނުން އެމީހުންގެ ބުއްދިއަށް ބިނާކޮށް ހުރިހާކަމެއް ރޭވި ޒަމާނެކެވެ. ހީތަކާއި ވަހުމުތަކަށް ދިރިއުޅުމުގެ ހުރިހާކަމެއް ބިނާކުރި ދުވަސްވަރެކެވެ. ދިރިއުޅުމުގެ މަންހައްޖު ގެއްލިގޮސް ރަގަނޅާއި ގޯސް ވަކިނުވާ ޙާލަތުގައި ދުނިޔެ އޮތް ދުވަސްވަރެކެވެ. ހެއްދެވި ފަރާތާއި އިލާހުވަންތަކަން ހަނދާން ނެތިކޮށްލި ދުވަސްވަރެކެވެ. ލޮލަށްފެންނަ ފެނުންތަކަށް ބުރެވެ ދިރިއުޅުމުގެ ހުރިހާކަމެއް ބިނާކުރި ޒަމާނެވެ. ކިބާވަރު ގެއްލިއްޖެ!\n10 އޮކްޓޯބަރު 20132 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 6665\n“ގެ ބަދަލުކުރަން އުޅުމުގެ ތެރޭގައި … !” ކިބާވަރު ގެއްލިއްޖެ!\nޙަސަން ޝާކިރު މުޙައްމަދު ދިވެހީންނަކީ، ދިރިއުޅުމުގައި އަމިއްލަ ގޮތްތަކެއްހުރި އަމިއްލަ އުފެއްދުންތަކެއް ބޭނުންކުރަމުންއައި އަދި އަމިއްލަ ކެއުންތަކެއްވެސް ކައިބޮއި އުޅުނު މުޅީން އަމިއްލަ ބައެކެވެ. މިއަދު މި އަންނަނީ، އެ ޒަމާން ފަސްދެމުންނެވެ. އަޅުގަނޑުމެންނާ ވަކިވަމުންނެވެ. މިއީ، ހިތާމަހުރިކަމެކެވެ. ހިތްދަތިކަމެކެވެ. ދިވެހިރާއްޖެ ދެމިއޮތްހައި ދުވަހަކު ދިވެހިގޮތުގައި ތިބި ދިވެހީން މިޤައުމުގައި ދެމިތިބުމަކީ، ތިޔަބޭފުޅުންނެކޭ އެއްފަދައިން އަޅުގަނޑުގެވެސް އެންމެބޮޑު އުންމީދެވެ. މި ކަމުގައި ” އެޒަމާން ހިނގައްޖެ ފަސްދީ…….” އޭ ބުނެލާފައި ނިންމައިނުލައި ކުރިޔަށް ދަމާތޯއެވެ؟\n9 އޮކްޓޯބަރު 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 2696\nއެއް ދުވަހަކު ވަރަށް ފަޤީރު މީހަކު މަގުމަތީގައި ހިނގަމުން ދަނިކޮށް ވަރަށް ބޮޑަށް ވިދަވިދައި އޮތް ހިލަކޮޅެއް ފެނިއްޖެއެވެ. އެ ހިލަކޮޅަކީ އަލި މަހެއްކަމެއް އޭނާއަކަށް ނޭނގެއެވެ. 123456789101112131415161718192021222324252627282930313233343536373839404142434445464748495051525354555657585960616263646566676869707172737475767778798081828384858687888990919293949596979899100101102103104105106107108109110111112113114115116117118119120121122123124125126127128129130131132133134135136137138139140141142143144145146147148149150151152153154155156157158159160161162163164165166167168169…170171172173174…175176177178179180181182183184185186187188189190191192193194195196197198199200201202203204205206207208209210211212213214215216217218219220221222223224225226227228229230231232233234235236237238239240241242243244245246247248249250251252253254255256257258259260261262263264265266267268269270271272273274275276277278279280281282283284285286287288289290291292293294295296297298299300301302ފަހުގެކުރީގެ


Saudi Arabia inn 10 million gass indhanee | Mihaaru\nލައިފްސްޓައިލް / ސައޫދީ އަރަބިއްޔާ\nހަނަފަސްކަން ކުޑަކުރަން ސައުދީ އަރަބިއްޔާ އިން 10 މިލިއަން ގަސް އިންދަނީ\nސައުދީން ވަނީ ފެހިކުރުމުގެ ހާއްސަ ކެމްޕޭނެއް ފަށާފައި.\nބޮޑެތި ސަހަރާތައް އޮންނަ ސައުދީ އަރަބިއްޔާގެ ހަނަފަސްކަން ކުޑަކޮށް، ވެށި ފެހިކުރަން އެ ގައުމުން ފަށާފައިވާ ކެމްޕޭންގެ ދަށުން، އަންނަ އަހަރު ނިމުމުގެ ކުރިން 10 މިލިއަން ގަސް އިންދަން އަމާޒު ހިފައިފި އެވެ.\nމިކަމާ ބެހޭ ގޮތުން ސައުދީގެ އެންވަޔަރަމަންޓް، ވޯޓާ އެންޑް އެގްރިކަލްޗަ މިނިސްޓަރު އަބްދުއްރަހްމާން ބިން އަބްދުލްމުހްސިން އަލް ފަދްލީ ވިދާޅުވީ "ލެޓްސް މޭކް އިޓް ގްރީން" ގެ ނަމުގައި ކުރިއަށް ގެންދާ ގަސް އިންދުމުގެ ކެމްޕޭން މި މަހުން ފެށިގެން އަންނަ އަހަރުގެ އޮގަސްޓް މަހާ ހަމައަށް ކުރިއަށް ގެންދާނެ އެވެ.\nގައުމު ފެހިކުރަން ފަށާފައިވާ ކެމްޕޭނުގައި ވަރަށް މުހިއްމު ރޯލެއް ނެޝަނަލް ސެންޓަ ފޮ ޑިވެލޮޕްމަންޓުން އަދާކުރާނެ އެވެ. އަދި އެތަނުގެ މަސައްކަތް ވަރަށް ގާތުން މިނިސްޓްރީ ބަލާނެ އެވެ.\nމިނިސްޓަރު ވިދާޅުވީ ހަނަފަސްކަން ކުޑަކުރަން ސައުދީގައި ކުރިއަށް ގެންދާ ކެމްޕޭން ވެގެން ދާނީ މުޅި ގައުމު ހިއްސާވާ ކަމަކަށެވެ. އެގޮތުން ސަރުކާރުގެ އިދާރާތަކާއި ކުންފުނިތަކާއި އަމިއްލަ ކުންފުނިތަކާއި ޖަމިއްޔާ ޖަމާއަތްތަކާއި އާންމު ފަރުދުންގެ ބައިވެރިވުން ވެސް ކެމްޕޭނަށް ލިބޭނެ ކަމަށް ވިދާޅުވި އެވެ.\nمن هنا انطلقت #لنجعلها_خضراء 🌳\nوسنواصل المسير معكم لتنمية الغطاء النباتي 🌳🌳🌳 pic.twitter.com/RL2UUqYg2D\n"މީގެ ސަބަބުން އަހަރެމެންގެ ދިރިއުޅުމުގެ ހާލަތު ވަރަށް ބޮޑުތަނުން ރަނގަޅުވެގެން ދާނެ." އަބްދުއްރަހްމާން ވިދާޅުވި އެވެ. "ވަރަށް އުފާކުރަން ފެހިކުރުމުގެ ގައުމީ ކެމްޕޭނެއް ފެށިގެންދާތީ."\nتعرّف على #لنجعلها_خضراء 🌳🌳 pic.twitter.com/E8cxJASaMR\n"ލެޓްސް މޭކް އިޓް ގްރީން" އަކީ ދެމެހެއްޓެނިވި ތަރައްގީ އަށް ސައުދީ ކަނޑައަޅާފައިވާ "ސައުދީ ވިޝަން 2030" ގެ މުހިއްމު ބައެކެވެ.\nދުނިޔޭގެ އެންމެ ނުފޫޒު ގަދަ އަރަބި ގައުމުގެ ގޮތުގައި ފާހަގަކުރެވޭ ސައުދީ ފެހިކުރަން ފަހަކަށް އައިސް ގިނަ މަސައްކަތްތަކެއް އަންނަނީ ކުރެވެމުންނެވެ. އެ ގައުމަކީ ކޮންމެ އަހަރަކު ވެސް ދުނިޔޭގެ އެކި ކަންކޮޅުތަކުން އެތައް މިލިއަން ބަޔަކު ހައްޖާއި ޢުމުރާގެ އަޅުކަމަށް ވެސް ޒިޔާތަތްކުރާ ގައުމެކެވެ. ސައުދީގެ އާބާދީ 34 މިލިއަނަށް ވުރެ ގިނަ އެވެ.\nތިމާވެށި މެދު އިރުމަތި ސައޫދީ އަރަބިއްޔާ ކްލައިމެޓް ޗޭންޖް\nސައުދީން ތީ އަދި ކަމެއް ކުރަނީ ކަމަށް ނުވާނެ. މައުމޫން ވެރިކަމުގައި ދިވެހިން2މިލިޔަން ގަސް އިންދި


ބްރެޒިލްގެ ޒުވާން ތަރިންގެ އެހީއާއެކު ރެއާލް އެއްވަނަ އަށް | Jazeera\tބްރެޒިލްގެ ޒުވާން ތަރިންގެ އެހީއާއެކު ރެއާލް އެއްވަނަ އަށް - Jazeera\nބްރެޒިލްގެ ޒުވާން ތަރިންގެ އެހީއާއެކު ރެއާލް އެއްވަނަ އަށް\nމުޙައްމަދު ޤާސިމް September 26, 2019 61 views0\nސްޕެނިޝް ލީގުގައި ރޭ ކުޅުނު މެޗުގައި ބްރެޒިލްގެ ވިނީޝަސް ޖޫނިއާ އާއި ރޮޑްރީގޯ ކާމިޔާބުކުރި ލަނޑުތަކާއެކު އޮސަސޫނާގެ މައްޗަށް 2-0 އިން ކުރިހޯދައި ރެއާލް މެޑްރިޑް ތާވަލްގެ އެއްވަނަ އަށް ޖެހިލައިފިއެވެ.\nމި ނަތީޖާއާއެކު ރެއާލް އަށް މިހާތަނަށް ކުޅުނު ހަ މެޗުން 14 ޕޮއިންޓް ލިބިފައިވާއިރު، އޭގެ އެއް ޕޮއިންޓް ފަހަތުން ދެވަނައިގައި އޮތީ ވާދަވެރި އެތުލެޓިކޯ މެޑްރިޑެވެ. ތިންވަނައިގައި އޮތް އެތުލެޓިކް ބިލްބާއޯ އަށް 12 ޕޮއިންޓް ލިބިފައިވާއިރު، ގްރަނާޑާ އޮތީ 11 ޕޮއިންޓާއެކު ހަތަރުވަނައިގައެވެ. އެންމެ ފަހުގެ ޗެމްޕިއަން ބާސެލޯނާ އޮތީ 10 ޕޮއިންޓާއެކު ފަސްވަނައިގައެވެ.\nރެއާލުން ރޭގެ މެޗަށް ނިކުތީ އަންނަ ހޮނިހިރު ދުވަހު އެތުލެޓިކޯއާ ދެކޮޅަށް ކުޅުމަށް ހަމަޖެހިފައިވާ މެޑްރިޑް ޑާބީ އަށް ކުޅުންތެރިންނަށް ރެސްޓް ދިނުމުގެ ގޮތުން ލީގުގައި އެންމެ ފަހުން ރަށުން ބޭރުގައި ސެވިއްޔާ އަތުން 1-0 އިން މޮޅުވި މެޗުގެ ފުރަތަމަ އެގާރައަށް ގިނަ ބަދަލުތަކެއް ގެނެސްގެންނެވެ. އެގޮތުން، އާއްމުކޮށް އެ ޓީމުގެ ފުރަތަމަ އެގާރައިގައި ކުޅެމުން އަންނަ ކަރީމް ބެންޒެމާ އާއި ގަރެތު ބޭލް އަދި އެޑެން ހަޒާޑަށް ރޭގެ މެޗުން ފުރުޞަތުދީފައެއްނުވެއެވެ. މީގެއިތުރުން، ރޭގެ މެޗުގައި އެ ޓީމުގެ ގޯލް ބެލެހެއްޓީ ޕީއެސްޖީން ލޯން އެއްބަސްވުމެއްގެ ދަށުން ބަދަލުވި އަލްފޮންސޭ އަރެއޯލާ އެވެ.\nރެއާލްގެ ސެންޓިއާގޯ ބާނެބެއުގައި ރޭ ކުޅުނު މި މެޗުގައި އެ ޓީމުން ކާމިޔާބުކުރި ފުރަތަމަ ލަނޑު، މެޗުގެ 36 ވަނަ މިނެޓުގައި ޖަހައިދިނީ ބްރެޒިލްގެ ހުނަރުވެރި ކުޅުންތެރިޔާ ވިނީޝަސް އެވެ. މި ހާފުގައި ރެއާލްގެ ލީޑް ފުޅާކުރުމަށް ލުކާ ޖޮވިޗްގެ އިތުރުން ޓޯނީ ކްރޫސް އަށް ލިބުނު ފުރުޞަތުތަކުގެ ބޭނުންހިފޭގޮތެއްނުވިއެވެ.\nދެވަނަ ހާފު ފެށިގެންވެސް ރެއާލްގެ ސާބިއާ ފޯވާޑް ޖޮވިޗަށް ލިބުނު ފުރުޞަތުގެ ބޭނުންހިފޭގޮތްނުވިއިރު، އޭގެފަހުން އޭނާ ގޯލެއް ކާމިޔާބުކުރި ނަމަވެސް ރެފްރީ ވަނީ ވީޑިއޯ އެސިސްޓެންޓް ރެފްރީ (ވީއޭއާރް)ގެ އެހީ ހޯދުމަށްފަހު އޮފްސައިޑް ކަމަށް ނިންމާފައެވެ. ނަމަވެސް، މި ހާފުގައި ކުޅެން ނިކުތް ބްރެޒިލްގެ އުމުރުން 18 އަހަރުގެ ރޮޑްރީގޯ ވަނީ މެޗު ނިމެން 14 މިނެޓަށްވެފައިވަނިކޮށް ރެއާލަށް ތިން ޕޮއިންޓް ކަށަވަރުކޮށްދީފައެވެ.\nލީގުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، ރެއާލް މަޔޯކާ އަތުން ރަށުން ބޭރުގައި 2-0 އިން އެތުލެޓިކޯ މޮޅުވިއިރު، އެ ޓީމުގެ ސްޕެއިން ފޯވާޑް އަލްވާރޯ މޮރާޓާ އަށް ވަނީ ރަތް ކާޑު ދައްކާފައެވެ. މި މެޗުގައި އެ ޓީމުގެ ލަނޑުތައް ޖަހައިދިނީ ޕޯޗުގަލްގެ އުއްމީދީ ފޯވާޑް ޔާއޯ ފެލިކްސް އަދި ޑިއޭގޯ ކޮސްޓާ އެވެ. ގެޓަފޭއާ ދެކޮޅަށް އަމިއްލަ ދަނޑުގައި ވެލެންސިއާ ކުޅުނު މެޗު 3-3 އިން އެއްވަރުވެގެން ނިމުނުއިރު، ލެގަނޭސް ވަނީ 1-1 އިން އަމިއްލަ ދަނޑުގައި ބިލްބާއޯއާ އެއްވަރުކޮށްފައެވެ.\nމި މުބާރާތުގައި މިރޭ ކުޅުމަށް ހަމަޖެހިފައިވާ މެޗުތަކުގެ ތެރޭގައި، ސެވިއްޔާއާ އެއިބާ ބައްދަލުކުރާ މެޗުގެ އިތުރުން އަލަވެސްއާ ދެކޮޅަށް ރެއާލް ސޮސިއެޑާޑް ކުޅޭ މެޗު ފާހަގަކޮށްލެވެއެވެ.


ސްކޫލް އޮފް މެޑިސިންގެ ދަރިވަރުން ޢަމަލީ ތަޖުރިބާ ހޯދުމަށް އައި.ޖީ.އެމް.އެޗް.ގައި ހިންގަން ހަމަޖެހިފައިވާ ތަމްރީނުތައް އިފްތިތާޙު ކުރުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\nސްކޫލް އޮފް މެޑިސިންގެ ދަރިވަރުން ޢަމަލީ ތަޖުރިބާ ހޯދުމަށް އައި.ޖީ.އެމް.އެޗް.ގައި ހިންގަން ހަމަޖެހިފައިވާ ތަމްރީނުތައް އިފްތިތާޙު ކުރުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n30 އޮކްޓޫބަރު 2019، ރިފަރެންސް: SA/NRFN/2019/47\nޞިއްޙަތާބެހޭ ވަޒީރު އަލްފާޟިލް ޢަބްދުﷲ އަމީން، ދިވެހިރާއްޖޭގެ ޤައުމީ ޔުނިވަރސިޓީގެ ޗާންސެލަރ ޑޮކްޓަރ ޙަސަން ޙަމީދު، ވައިސް ޗާންސެލަރ ޑޮކްޓަރ މުޙައްމަދު ޝަރީފް، އައި.ޖީ.އެމް ހޮސްޕިޓަލްގެ ސީ.އީ.އޯ އިބްރާހީމް ސަލީމް، ޤައުމީ ޔުނިވަރސިޓީ އަދި އައި.ޖީ.އެމް ހޮސްޕިޓަލްގެ އިސްވެރިން، މިނިސްޓްރީ އޮފް ހެލްތްގެ އިސްވެރިން، މިއަދު މި ރަސްމިއްޔާތު މި ބޭއްވޭ، އެ ބަޔަކަށް ޚާއްޞަކުރެވޭ ޝަރަފުވެރި ބައިވެރިން، އަދި އެ ދަރިވަރުންގެ ބެލެނިވެރިން؛\nއާދެ، އެންމެ ފުރަތަމަވެސް އަޅުގަނޑުގެ ވާޖިބެއް ކަމުގައި އަޅުގަނޑު ދެކެނީ، ދިވެހިރާއްޖޭގައި މި ފެށިގެންދާ އާދެ، ޑޮކްޓަރީކަން ކިޔަވައިދިނުމުގެ އެންމެ ފުރަތަމަ މި ކޯހުގެ ބައިވެރިންނަށް ވަރަށް ހޫނު މަރުޙަބާއެއް ދެންނެވުން.\nއާދެ، ބޭސްވެރިކަމުގެ މަސައްކަތްތައް، ކަންތައްތައް ކިޔަވައިދިނުމަކީ، ދިވެހިރާއްޖޭގައި މީގެ އެތަކެއް އަހަރު ކުރީއްސުރެ ފެށިގެން އެކި ލެވެލްތަކުގައި ކުރަމުންދާ ކަމެއް. އާދެ، އެހެންނަމަވެސް، މިއަދު އަޅުގަނޑުމެންނަށް ފެނިގެން މިދަނީ މުޅިން ތަފާތުކޮށް، އާދެ، ޑޮކްޓަރުން ޤައުމުގައި ތިބެގެން ތައްޔާރުކުރުމުގެ މަސައްކަތް، ދިވެހިރާއްޖޭގެ ޤައުމީ ޔުނިވަރސިޓީގެ ފަރާތުން ކުރަމުންދާ ތަން. މިއީ އަޅުގަނޑުމެންގެ ދިވެހި ޤައުމަށް، ދިވެހި ރައްޔިތުންނަށް ލިބޭ ވަރަށްބޮޑު ކާމިޔާބީއެއް. އަދި ދިވެހި ރައްޔިތުން އެކަމަކަށްޓަކައި ފަޚުރުވެރިވާންޖެހޭވަރުގެ ކަމެއް.\nއާދެ، އަޅުގަނޑުމެން ވިސްނާލަން އެބަޖެހޭ، ކަމެއް އެންމެ ފުރަތަމަ ފަށްޓާއިރު، އެންމެ ފުރަތަމަ އެ ކަންތައް ފަށާ ބަޔަކީ އެއީ ވަރަށްބޮޑު މަސްއޫލިއްޔަތެއް، ވަރަށްބޮޑު ޒިންމާއެއް ކޮނޑުގައި އެޅިފައިވާ ބައެއް.\nއާދެ، އަޅުގަނޑު މިއަދު ތިޔަ ދަރިވަރުންނަށް ދަންނަވާލަން އޮތީ، މިކަމުގެ މުހިންމުކަމުގެ މައްޗަށް ވިސްނަވައި، އިތުބާރު ހޯދުމަށްޓަކައި ތިޔަ ދަރިވަރުން މަސައްކަތް ކުރައްވާށޭ. ތިޔަ ދަރިވަރުން މިއަދު ހޯއްދެވި އިތުބާރަކުން ނޫނީ، ފަހުން އަންނަ ދަރިވަރުންނަށް އިތުބާރު ނުލިބޭނެ.\nއާދެ، އަޅުގަނޑުމެން ވިސްނާލަން އެބަޖެހޭ، މަސައްކަތުގެ ވަރަށް ގިނަ ދާއިރާތައް އެބަހުރި. ތަފާތު އެކި މަސައްކަތްތައް އެބަހުރި. އެހެންނަމަވެސް، އަޅުގަނޑުމެން އެންމެން ގަބޫލުކުރަމު، ދުނިޔެމަތީގައި އަޅުގަނޑުމެންނަށް މަސައްކަތްތެރިކަމުގެ ތެރެއިން އެންމެ މުހިންމު، އެންމެ ބޮޑަށް އެކަމަކަށް ފަރުވާތެރިވާންޖެހޭ ކަމަކީ އާދެ، ޑޮކްޓަރީކަމާއި ނުވަތަ ތިޔަ ކުދިން މިއަދު ތިޔަ ދަސްކުރަމުންދާ ކަންތައްތައް. އާދެ، ބަލިމީހަކަށް ފަރުވާދިނުމުގައި، ވަރަށްބޮޑު ރޯލަކަށް ވެގެންދޭ، ހިތްހެޔޮކަމާއި އަޅައިލުން. ފަރުވާގެ އެއްބައި އެއީ.\nއެހެންވީމާ، މިއަދު އަޅުގަނޑު ތިޔަ ދަރިވަރުންނަށް ނަޞޭހަތްތެރިވާން އޮތީ، ދަންނަވާލަން ބޭނުންވަނީ، ހިތްހެޔޮކަމާއެކު، އަޅައިލުމާއެކު ތިޔަ ދަރިވަރުންގެ ހުރިހާ ޢަމަލުތަކެއް ބަހައްޓަވާށޭ. މިއަދު ފިލާވަޅުތައް ދަސްކުރުމުގައި، ދަސްކޮށްދޭ ފަރާތްތަކުން އެ ދަސްކޮށްދޭ ފިލާވަޅުތަކުގެ މައްޗަށް ވަރަށް ރަނގަޅަށް ކޮންސެންޓްރޭޓްކޮށް، ތިޔަ ދަސްކުރާ ކަންތައްތައް އެންމެ ފުރިހަމައަށް ދަސްކުރުމަށް، ފުރިހަމަ ސަމާލުކަމެއް ދެއްވާށޭ.\nއާދެ، އަޅުގަނޑު ތިޔަ ދަރިވަރުންނަށް ދަންނަވަން އޮތީ، އަމިއްލަ ނަފްސަށް އިތުބާރު ލިބިގަންނާށޭ. އިތުބާރު ކުރާށޭ. އަޅުގަނޑުމެންނަށް އެނގޭ، ދިވެހީންނަކީ ކުރާ ކޮންމެ ކަމެއްގައި ވަރަށް މަތީ ހަރުފަތްތަކަށް ވާސިލުވާ ބައެއް. ތަޢުލީމީ ދާއިރާގައި އަދި އެ ނޫން ދާއިރާތަކުގައިވެސް ދުނިޔޭގެ ޤައުމުތަކުގައި ވާދަކޮށް، ރަން ވަނަތަކެއް ހޯދާ ބައެއް.\nމިއަދު އަޅުގަނޑުމެން ތިޔަ ކުދިންގެ މައްޗަށް ޔަޤީން ކުރަނީ، ދިވެހިރާއްޖޭގައި މިއަދު ތިޔަ ކުރިއަށްގެންދާ ކިޔެވުމުގެ ތިޔަ ކަންތަކާއި އަދި މިއަދު ތިޔަ ކުދިން ތިޔަ ފަށްޓާ ކްލިނިކަލް ތަމްރީނުތަކުން ތިޔަ ކުދިންނަށް އެންމެ ފުރިހަމަ ކާމިޔާބީއެއް ހޯދިދާނެކަން. ދިވެހި ޤައުމުގައި ކިޔަވައި ދުނިޔޭގެ ފެންވަރުގެ ނަތީޖާތަކެއް ތިޔަ ކުދިންނަށް ހާސިލު ކުރެވިދާނެކަން.\nއާދެ، އަޅުގަނޑުމެންނަށް ދެންމެ އަޑުއިވިގެންދިޔައީ، 80 ޕަސެންޓުން، 70 ޕަސެންޓުން، 60 ޕަސެންޓުން ދިވެހިރާއްޖޭގެ ޞިއްޙީ ދާއިރާގައި އަދިވެސް ބޭރު މީހުން، ބޭރުގެ ޑޮކްޓަރުން ތިބިކަން.\nއާދެ، މިއަދު އަޅުގަނޑުމެން، އަޅުގަނޑުމެންގެ ރައްޔިތުންނަށް ފަރުވާދިނުމަށްޓަކައި، ޚިދުމަތް ދިނުމަށްޓަކައި، ދުނިޔޭގެ އެކި ޤައުމުތަކުން އަޅުގަނޑުމެންނާއެކު މަސައްކަތުގައި ބައިވެރިވެ، އެ މަސައްކަތް ކުރަމުންދާ ފަރާތްތަކުގެ އެ އަގުވެސް ވަޒަންކުރަން. އެ ފަރާތްތަކަށް އަޅުގަނޑުމެން އިޚްލާޞްތެރިކަމާއެކު ޝުކުރުވެސް ދަންނަވަން.\nއެހެންނަމަވެސް، އަޅުގަނޑުމެން ވިސްނަންޖެހެނީ އެތައް އަހަރުތަކެއް ފަހަށް. އަޅުގަނޑުމެން ހަމައެކަނި ވިސްނަންޖެހެނީ މާދަމައަކަށް ނޫން. އަޅުގަނޑުމެން ޤައުމުގެ މުސްތަޤުބަލު އުޖާލާކޮށް، އަޅުގަނޑުމެންގެ ފުދުންތެރިކަން އިތުރުކޮށް، ތަރައްޤީއަށް އަޅުގަނޑުމެންނަށް ވާސިލުވެވޭނީ، ދިވެހީންގެ އަތްމައްޗަށް ވީހާވެސް ގިނަ މަސައްކަތްތަކެއް ގެނެވިގެން. އަދި އަޅުގަނޑުމެންގެ ތެރެއިން ތަޢުލީމީ އަދި މަސައްކަތްތެރި ކޮންމެ މީހަކީ، ރަނގަޅު ވަޒީފާއެއްގައި ހުންނަ މީހަކަށް، ރަނގަޅު އާމްދަނީއެއް ހޯދާ މަސައްކަތްކުރާ މީހަކަށްވެގެން. އެއްވެސް މީހަކީ، އުނގެނިގެން، ތަޖުރިބާތަކެއް ލިބިގެން، ތަޢުލީމު ލިބިގެން މަސައްކަތެއް ނުކޮށް ހުންނަ މީހެއް ކަމަށްވަންޏާ، އެއީ ވަރަށް ދެރަ ކަމެއް. އެއީ ވަރަށް ނިކަމެތި ކަމެއް.\nއެހެންވީމާ، މިއަދު އަޅުގަނޑު ތަކުރާރުކޮށް، ތިޔަ ހުރިހާ ދަރިވަރުންނަށް، ބައިވެރިންނަށް ދަންނަވަން އޮތީ، މި ކަންތައްތަކާ ވިސްނައި، ތިޔައިން ކޮންމެ ކުއްޖަކީ، ޤައުމުގެ ތަރައްޤީގައި މުހިންމު މަސައްކަތްތަކެއް ކުރެވޭނެފަދަ ޤާބިލު ކުއްޖަކަށްވުމަށްޓަކައި، ދެންމެ ތިޔަ ކުދިން ތިޔަ ކުރެއްވި ހުވަޔާ އެއްގޮތަށް ވަރުގަދަ ޢަޒުމެއްގައި މަސައްކަތްކުރާށޭ.\nއާދެ، އަޅުގަނޑުމެން މިއަދު ޞިއްޙީ ދާއިރާތަކުން މިފަދަ މަސައްކަތްތަކެއް، ޤައުމީ ޔުނިވަރސިޓީއިން، ދިވެހިރާއްޖޭގެ ސަރުކާރުން ކަމާބެހޭ އެންމެހައި ފަރާތްތަކުން މި ކަންތައްތައް ކުރަމުންދާއިރު، ވަރަށް ގިނަ ކަންތައްތަކަކަށް ވިސްނަން އެބަޖެހޭ.\nއާދެ، މިއަދުގެ ސަރުކާރުން، ދިވެހިރާއްޖޭގެ ރައީސުލްޖުމްހޫރިއްޔާ އިބްރާހީމް މުޙައްމަދު ސާލިޙް ވަރަށް ޚާއްޞަ ސަމާލުކަމެއް، ދިވެހިރާއްޖޭގެ ޞިއްޙީ ކަންތައްތަކަށް އެބަ ދެއްވާ. ދިވެހިރާއްޖޭގެ ރައްޔިތުންގެ ދުޅަހެޔޮކަމަށްޓަކައި، މުޅި ސަރުކާރާއި، ރައީސުލްޖުމްހޫރިއްޔާ ދެއްވާ އަހަންމިއްޔަތުކަން، އަޅުގަނޑުމެންނަށް ފެނިގެން އެބަދޭ. އާދެ، ދިވެހިރާއްޖޭގެ ސަރުކާރަކުން، ޞިއްޙީ ދާއިރާގެ ކަންތައްތައް، ޞިއްޙީ ދާއިރާ ތަރައްޤީކުރުމަށްޓަކައި އެ ރައްޔިތެއްގެ ރަށުން، އަތޮޅުން، ޚިދުމަތް ނުލިބޭ މިންވަރަށް ޚިދުމަތްތައް ދިނުމަށްޓަކައި ދުވަހަކުވެސް ނުކުރާ ގިނަ މަސައްކަތްތަކެއް މިހާރު ކުރާތަން އެބަފެނޭ. އާދެ، ތިޔަބޭފުޅުންނަށް ފެނިވަޑައިގަންނަވާނެ، މިހާރުވެސް، މިވަގުތުވެސް، ޞިއްޙީ ދާއިރާ ފުޅާކުރުމަށްޓަކައި، ދިވެހި ސަރުކާރުން ކުރަމުންދާ ގިނަގުނަ މަސައްކަތްތައް. ކުރަމުންދާ ހޭދަތައް.\nއާދެ، ހަމަމިއާއެކު، އަޅުގަނޑުމެން ވިސްނަން އެބަޖެހޭ، ދުޅަހެޔޮ ޞިއްޙަތެއްގައި ދެމިތިބުމަށްޓަކައި އަޅުގަނޑުމެން ކަންކަމަށް ސަމާލުވާން އެބަޖެހޭ. ކޮންމެ މީހަކީ ބަލިވުމުން ޑޮކްޓަރަށް ދައްކާ މީހަކަށްވުމުގެ ބަދަލުގައި، ބަލިތަކުން އަޅުގަނޑުމެން ސަލާމަތްވެ ތިބުމަށްޓަކައި ގިނަގުނަ މަސައްކަތްތަކެއް ކުރަން އެބަޖެހޭ. އަޅުގަނޑުމެން ކޮންމެ މީހެއްގެވެސް ފަރުދީ ޒިންމާ އަޅުގަނޑުމެން އަދާކުރަން އެބަޖެހޭ. ސާފުތާހިރުކަމަށް ޚާއްޞަ ސަމާލުކަމެއް އަޅުގަނޑުމެން ދޭން އެބަޖެހޭ. އަޅުގަނޑުމެންނަކީ ކުދިކުދި ރަށްތަކުގައި، ގިނަ ބަޔަކު އެއްކޮށް އުޅޭ ބައެއްކަން ދަނެގެން، އަޅުގަނޑުމެން ވީހާވެސް ބޮޑަކަށް، މި ދެންނެވިހެން ސާފުތާހިރުކަމާއި، އެކަކު ގައިން އަނެކަކު ގަޔަށް އަރާ ބަލިތަކަށް ސަމާލުވެ، މި ކަންތައްތަކަށް އަބަދުވެސް ވިސްނައި، ވަކިން ޚާއްޞަކޮށް، އަޅުގަނޑުމެންގެ ޅަދަރީން، މި ކަންތައްތަކުން ސަލާމަތްކުރުމަށްޓަކައި އެންމެން އެކުގައި މަސައްކަތްތަކެއް ކުރަން އެބަޖެހޭ.\nއާދެ، މިއަދު ޤައުމުގައި ކުރާ ކޮންމެ ކަމަކީ، ގިނަ ބަޔަކު، މުޅި ރައްޔިތުން ޝާމިލުވެގެން އެއްކޮށް ކުރާ މަސައްކަތަކުން ނޫނީ ކާމިޔާބު ނުވާނޭ ކަމެއްކަން އަޅުގަނޑުމެން ގަބޫލުކުރަން އެބަޖެހޭ. ޤައުމުގެ ކުރިއެރުމާއި ތަރައްޤީގައި ކޮންމެ މީހެއްގެވެސް ހިއްސާއަކީ، މުހިންމު ކަމެއްކަން ދަނެގެން، އަޅުގަނޑުމެން ފަރުދީ ޒިންމާ އަދާކުރަން އެބަޖެހޭ. އާދެ، މިއަދުގެ ދަރިވަރުންނާއި، އަދި އަޅުގަނޑުމެންގެ ތެރެއިން ކޮންމެ މީހަކީވެސް ޤައުމަށްޓަކައި ކޮންމެވެސް ޚިދުމަތެއް، އަގުހުރި ކަންތައްތަކެއް ކޮށްދެވޭ މީހަކަށްވުމަށްޓަކައި މަސައްކަތްކޮށް އަދި އެ ކަންތައްތައް އަޅުގަނޑުމެން ކުރިއަށް ގެންދަން އެބަޖެހޭ.\nއާދެ، މިފަދަ މުހިންމު މަސައްކަތްތަކެއް، ޕްރޮގްރާމްތަކެއް ފެށިގެންދާއިރު، އެކަމުގައި ޝާމިލުވާ، އެކަމުގައި ގިނަގުނަ މަސައްކަތްތަކެއް ކުރެއްވި ބަޔަކު ތިބޭނެ. ކުރައްވަމުން ގެންދަވާ ބަޔަކު ތިބޭނެ. އަޅުގަނޑުމެން އަބަދުވެސް ހަނދާނުގައި ބަހައްޓަން ޖެހެނީ، ރަނގަޅު ކޮންމެ ކަމަކަށް، އަޅުގަނޑުމެން އެޕްރިޝިއޭޓް ކުރަން އެބަޖެހޭ. ކަންކަން ބަލައިގަންނަ ބަޔަކަށް އަޅުގަނޑުމެން ވާން އެބަޖެހޭ. އަޅުގަނޑުމެން، މުސްލިމުން ގޮތުގައި ތިބެގެން، އަޅުގަނޑުމެންގެ މައްޗަށް އޮތް މުހިންމު އެއް ވާޖިބަކީވެސް މީހުންކުރާ ހެޔޮ ކަންތައްތައް ބަލައިގަނެ، ރަނގަޅު ކަންތައްތަކުގައި އަޅުގަނޑުމެން އެކަކު އަނެކަކަށް ވާގިވެރިވުން.\nއެހެންވީމާ، މިއަދު އަޅުގަނޑު ތިޔަ އެންމެހައި ދަރިވަރުންނާއި، އަދި އެންމެހައި ދިވެހި ރައްޔިތުންނަށް ދަންނަވަން އޮތީ، އަޅުގަނޑުމެންގެ ތެރޭގައި ޒަމާނުއްސުރެ ފެށިގެން އޮތް، ރީތި އާދަ، އެކަކު އަނެކަކަށް އިޙްތިރާމު ކުރުމާއި، އަނެކާ ކުރާ ރަނގަޅު ކަންތައްތައް ބަލައިގަނެ، އެ ކަންތައްތަކަށް ވާގިވެރިވުން މިއީ އަޅުގަނޑުމެން މިއަދު އަޅުގަނޑުމެންގެ ޅަދަރީންނަށް މާދަމާ ޤައުމު އުޖާލާކުރަން އަޅުގަނޑުމެން ބޭނުންވާ ކަމަށްވަންޏާ، ކުރަންޖެހޭ ކަމަކީ.\nއާދެ، އަޅުގަނޑުގެ ވާހަކަކޮޅު ނިންމާލުމުގެ ކުރިން، އަޅުގަނޑު ދަންނަވާލާނީ، މިއަދު މި މުހިންމު ޕްރޮގްރާމުގައި އަޅުގަނޑަށް ބައިވެރިވުމުގެ ފުރުޞަތު ލިބުނުކަމީ އެއީ، އަޅުގަނޑަށް ލިބުނު ވަރަށް ބޮޑު އުފަލެއް. އަޅުގަނޑު ދެކެން ބޭނުންވަނީ، ދިވެހިރާއްޖޭގެ ކުރިމަގުގައި ރާއްޖޭގެ އެންމެހައި ރަށްތަކުގައި، ވީހާވެސް ގިނަ އަދަދަކަށް ދިވެހިން، ވަކިން ޚާއްޞަކޮށް، ޞިއްޙީ ދާއިރާގައި ގިނަ އަދަދަކަށް ދިވެހިން ތިބެ، ދިވެހީންނަށް ވަރަށް ކުލުނާއެކު، ވަރަށް އޯގާތެރިކަމާއެކު، އެ ޚިދުމަތް ދެވިގެންދާ ތަން. އާދެ، އަޅުގަނޑު ތިޔަ އެންމެހައި ދަރިވަރުންނަށް އެދެނީ ކާމިޔާބަށް.\nއަޅުގަނޑުގެ ދުޢާއަކީ، ޞިއްޙީ ދާއިރާ ތަރައްޤީ ކުރުމަށްޓަކައި އަޅުގަނޑުމެން އެންމެން މިކުރާ މަސައްކަތާއި، އަދި ތިޔަ ދަރިވަރުން، މިއަދު އުނގެނުމުގެ ތެރެއިން އުނގެނިގަތުމަށްޓަކައި ތިޔަކުރާ އެންމެހައި މަސައްކަތުގައި اللّـه سبحـانـه وتعـالى ބަރަކާތް ލައްވައި، ޤައުމައިގެން ކުރިއަށް ދިޔުމުގެ ހެޔޮ ތައުފީޤު އަޅުގަނޑުމެން އެންމެންނަށް މިންވަރު ކުރެއްވުން.


30 aharu jalugai huri meehehge handhaanthah gehlifai\n30 އަހަރު ޕާކިސްތާނު ޖަލުގައި ހުރި މީހެއްގެ ހަނދާންތައް ގެއްލިފައި\nއިންޑިޔާގެ މަދްޔަ ޕްރަދޭޝްގެ މީހަކު ޕާކިސްތާނުގެ ޖަލެއްގައި ހުންނަތާ 30 އަހަރު ފަހުން މިނިވަންވުމުން އެނބުރި ގައުމަށް ގެނެސްފައިވާއިރު އޭނާގެ ކުރީގެ އެއްވެސް ހަނދާނެއް ނެތެވެ. އެހެން ކަމުން އޭނާއަށް ޕާކިސްތާނު ބޯޑަރު ހުރަސް ކުރެވުނު ގޮތެއް އެއްވެސް މީހަކަށް ނޭނގެ އެވެ.\nއިންޑިޔާ ފުލުހުން ބުނަނީ އުމުރުން 28 އަހަރުގައި ޕާކިސްތާނުގެ ޖަލެއްގައި ގައިދުކުރި މި މީހާއަށް ފުރަތަމަކޮޅު ވަރަށް ބޮޑަށް އަނިޔާކުރުމުގެ ސަބަބުން އޭނާގެ ސިކުނޑިއަށް ގެއްލުންތަކެއް ލިބި ހަނދާންތައް ގެއްލި ބުއްދިވެސް ގޯސްވެފައިވާ ކަމަށެވެ.\nޕްރަހްލާޑް ސިންގް ނަމަކަށް ކިޔާ މީހާ މިހާރު ހުރީ އޭނާގެ އަމިއްލަ އަވަށްކަމަށްވާ ގޯޝީ ޕައްޓީގައި ހުންނަ އޭނާގެ ގޭގަ އެވެ.\nޕްރަހްލާދްގެ ކޮއްކޮ ވީރް ސިންގް އަށް ބޭބެ އާ ބައްދަލުވުމާއެކު ބާރަށް ރޮއިގަނެވުނެވެ. އަދި އެތައް އިރެއް ވީއިރުވެސް ރޮވޭ ވަރުން އަނގައިން އެންމެ ބަހެއް ވެސް ބޭރެއް ނުވި އެވެ. ނަމަވެސް ޕްރަހްލާޑް ހުރީ ހިމޭނުންނެވެ. އޭނާއަކަށް ރޯކަށް ވެސް އަދި ހޭކަށް ވެސް ނޭނގެ އެވެ. އާއިލާގެ އެއްވެސް މީހެއްގެ ހަނދާނެއް ވެސް އޭނާގެ ނެތެވެ. އޭނާގެ ނަޒަރުގައި ހުރީ ހުސް ކަމެވެ.\nޕްރަހްލާދް ކުއްލިއަކަށް ގެއްލުމުން އާއިލާގެ މީހުން އޭނާ ހޯދަން ވަރަށް މަސައްކަތް ކުރި އެވެ. ނަމަވެސް 23 އަހަރު ފާއިތުވީއިރުވެސް އޭނާ މަރުވީކަމެއް ދުނިޔޭގައި ހުރިކަމެއް ވެސް އާއިލާގެ މީހުންނަކަށް ނޭނގެ އެވެ.\nޕްރަހްލާދް ދުނިޔޭގައި ހުރިކަމާއި އޭނާ ހުރީ ޕާކިސްތާނުގެ ޖަލެއްގައި ހައްޔަރުކޮށްފައިކަން އާއިލާގެ މީހުންނަށް އެނގުނީ މީގެ ހަތް އަހަރު ކުރިންނެވެ. އޭރުއްސުރެ ޕްރަހްލާދުގެ ކޮއްކޮ ވީރު މޮޔައެއް ފަދައިން ބޭބެ ސަލާމަތްކުރުމުގެ މަސައްކަތުގައި ރެޔާ ދުވާލު މަސައްކަތް ކޮށްފައި ވެއެވެ.\nބޭބެގެ ހަޔާތުގެ ދެބައިކުޅައެއްބައި ޖަލުގެ ތޭރިތަކުގެ ތެރޭގައި ހޭދަވެފައިވާތީ ބާކީ އޮތް ދުވަސްތައް މިނިވަނެއްގެ ގޮތުގައި ހޭދަ ކުރެވޭނެގޮތް ވޭތޯ ވީރް ވަރަށް ބުރަ ގިނަ މަސައްކަތްތަކެއް ވަނީ ކޮށްފަ އެވެ.\nވީރް އެންމެ ހިތްދަތިވީ ޕްރަހްލާދް ކުރިކަމަށް ބުނީ ކުށަށް އޭނާއަށް އިއްވި ޖަލު ހުކުމް ފުރިހަމަވީތާ ވެސް އެތައް އަހަރެއް ވީއިރުވެސް އޭނާ ޖަލުގައި ބަހައްޓާފައި ހުރުމުންނެވެ.\nޕްރަހްލާދް ޖަލުން ދޫނުކުރެވި ހުރީ އޭނާއަކީ ކާކުކަމާއި ކޮން ތަނަކުން އައި މީހެއްކަން އެނގޭ މީހަކު ނެތީމަ އެވެ. ޕްރަހްލާދް ބުއްދި ހަމަނުޖެހޭ މީހަކަށް ވެފައި އޭނާ އައި ނައި ތަނެއް އަދި އޭނާގެ އަމިއްލަ ނަން ހާ މިންވަރު ވެސް އޭނާއަށް ނޭނގޭތީ އެވެ.\nއުމުރުން 28 އަހަރުގައި ޕްރަހްލާދް ވީނުވީއެއް ނޭނގި ގެއްލުނުފަހުން އޭނާގެ ބައްޕަ އާއި ދެ ބޭބެއިން ވަނީ މި ދުނިޔެ ދޫކޮށްފަ އެވެ. ނަމަވެސް އެ ވަރު ވެސް ޕްރަހްލާދް އަކަށް ނޭނގެ އެވެ.\nވީރް އާ ނުލައި ޕްރަހްލާދުގެ އިތުރު ދެ ފިރިހެން ކޮއްކޮއަކާއި ތިން އަންހެން ކޮއްކޮ ތިއްބެވެ. އެމީހުން މި ހުރިހާ ދުވަސްވީއިރު ކެތްތެރިކަމެއް ނެތި ޕްރަހްލާދް އެނބުރި އަންނާނެ އިރަކަށް އިންތިޒާރު ކުރަމުން ދިޔަ އެވެ.\n"އަހަރެމެން އޭނަ ވަރަށް ހޯދިން. ނަމަވެސް 23 އަހަރުވީއިރުވެސް އެއްވެސް ޚަބަރެއްނުވެ އޮއްވާ 2004ގައި ފުލުހުން ޕްރަހްލާދްގެ މައުލޫމާތު ސާފުކުރަން މިގެއަށް އައީ. އެހިސާބުން އެނގުނީ އޭނާ ޕާކިސްތާނު ޖަލެއްގައި ހުރިކަން. އަހަރެމެންނަކަށް ނޭނގެ އޭނަ އެ ގައުމަށް ދިޔައީ އަދި ޖަލުގައި ހުންނަން ޖެހުނީ ކީއްވެގެން ކަމެއްވެސް،" ޕްރަހްލާދްގެ ކޮއްކޮ ބުންޏެވެ.\nއިންޑިޔާ ފުލުހުން ބުނި ގޮތުގައި ޕްރަހްލާދް އަށް މަގު އޮޅިގެން ހިނގަމުން ގޮސް ބޯޑަރު ހުރަސް ކުރެވުނީ ކަމަށް ވެދާނެ އެވެ. ނުވަތަ ބަޔަކު އޭނާ ގަދަކަމުން ހައްޔަރުކޮށްގެން ގެންދިޔައީ ކަމަށް ވެސް ވެދާނެ އެވެ.\nކުރިން ވެސް ސިކުނޑީގެ މައްސަލަތަކެއް ހުންނަ ޕްރަހްލާދް އަކީ ޕާކިސްތާނު ޖަލުގައި ތިބި ސިކުނޑި ހަމަނުޖެހޭ ހަތް މީހުންގެ ތެރެއިން މީހެއް ކަމަށް ފުލުހުން ބުނެފައި ވެއެވެ. އެހެންވެ މިއީ އިއްތިފާގަކަށް ވުރެ ބޮޑަށް ކްރޮސް-ބޯޑާ ޓްރެފިކިންގެ މައްސަލައެއް ކަމަށް އިންޑިއާ ފުލުހުން ޝައްކު ކުރެ އެވެ.\nޕާކިސްތާންގައި ޓިކްޓޮކް މަނާ ކުރަން އަމުރުކޮށްފި\nދަނާނީރް: ފަސް ސިކުންތުން މަޝްހޫރުވި 'ޕާވްރީ ގާލް"\nބޮލީވުޑް ފިލްމުތައް މަނާ ކުރުމުގެ ގެއްލުން ބޮޑީ ޕާކިސްތާނަށް\nހިލައިގެ ބަދަލުގައި ކިޑްނީ ނެގުމުން މަރުވި މީހަކަށް ބަދަލު!


TTM travel summit fashaifi - vNews.mv\nޓީޓީއެމް ޓްރެވަލް ސަމިޓް ފަށައިފި\nޠާހިރާ އަޒްހާރު 11 June 2019, 13:55\nޓްރެވަލް ޓްރޭޑް މޯލްޑިވްސްގެ މިއަހަރުގެ ސަމިޓް މިއަދު ފަށައިފި އެވެ.\nމި ސަމިޓް ފަށާފައިވަނީ ބަނޑޮސް އައިލެންޑް ރިސޯޓުގައި ފަށާފައިވަނީ "ޓްރެވެލް ޓެކްނޮލޮޖީ އެންޑް އެނަލިޓިކްސް" މި ޝިއާރުގެ ދަށުންނެވެ.\nމި ސަމިޓުގައި ބައިނަލްއަގުވާމީ އަދި ރާއްޖޭގެ ޓްރެވަލް އެޖެންޓުންނާއި، ޓުއާ އޮޕަރޭޓަރުން އަދި މީޑިއާގެ ފަރާތްތަކުން ބައިވެރިވާނެ އެވެ. އެގޮތުން 200 އަށް ވުރެ ގިނަަ ޓްރެވަލް އެޖެންޓުން އަދި ޓުއާ އޮޕަރޭޓަރުންނާއި 140 އަށް ވުރެ ގިނަ ރިސޯޓް ތަކުގެ އޮފިޝަލުން ބައިވެރިވެ އެވެ.\nމިއަހަރުގެ ސަމިޓުގައި ޝަރަފުވެރި މެހުމާނެއްގެ ގޮތުގައި ބައިވެރިވެވަޑައިގެންނެވީ އިންޑިއާ އިން ރާއްޖެއަށް ކަނޑައަޅުއްވާފައި ހުންނަވާ ސަފީރު ސަންޖޭ ސުދީރު އެވެ.\nމި ސަމިޓު ކުރިއަށް ގެންދިއުމަށް ހަމަޖައްސާފައިވަނީ ތިން ދުވަހުގެ މުއްދަތަކަށެވެ. މިސަމިޓުގެ ތެރެއިން ޕްރީ ޝެޑިއުލް މީޓިންތަކާއި، ގާލާ ނައިޓެއް ބޭއްވުމަށް ވަނީ ހަމަޖައްސާފަ އެވެ. ކުރިއަށް އޮތް ދެ ދުވަހަށް 3000 އަށް ވުރެ ގިނަ ބައްދަލުވުން ކުރިއަށް ގެންދިއުމަށް ވަނީ ނިންމާފަ އެވެ. އަދި ރާއްޖެއަށް ޓޫރިސްޓުން އެތެރެކޮށްދިނުމުގައި އެންމެ އިސް ރޯލެއް އަދާކޮށްފައިވާ 20 ކުންފުންޏަކަށް މިސަމިޓުގައި އެވޯޑް ދިނުމަށް ވެސް ވަނީ ނިންމާފަ އެވެ.\nމިއަހަރުގެ މި ސަމިޓު ސްޕޮންސާ ކޮށްފައިވަނީ އުރީދޫ މޯލްޑިވްސްގެ ފަރާތުންނެވެ.\nސަމިޓުގައި މާދަމާ ކުރިއަށްދާނީ ގެސްޓް ހައުސްތަކާއި، ރިސޯޓްތަކުގެ އިސް ފަރާތްތަކުގެ ބައިވެރިވުމާއެކު ކުރިއަށް ގެންދާ ބައްދަލުވުންތަކެކެވެ. މިބައްދަލުވުންތައް ކުރިއަށް ގެންދިއުމަށް ހަމަޖައްސާފައިވަނީ ދަރުބާރުގޭގަ އެެވެ. ގާލާ ނައިޓް ބޭއްވުމަށް ހަމަޖައްސާފައިވަނީ ސަމިޓުގެ ތިންވަނަ ދުވަހު އެވެ.


Kaamiyaabu meehakahvaa sababaamedhu visnaalabala?\nކާމިޔާބު މީހަކަށްވާ ސަބަބާމެދު ވިސްނާލަބަލަ؟\nކޮންމެ މީހަކު ވެސް މަސައްކަތް ކުރަނީ ކާމިޔާބު މީހަކަށް ވާށެވެ. ބެލެނިވެރިނާއި ޓީޗަރުން އަދި ނަސޭހަތްދޭ އެންމެން ވެސް ގަބޫލު ކުރަނީ ކާމިޔާބަކީ މީހާ ކުރިއަށް ދިއުމުގެ މަގު ކަމުގަ އެވެ. އެންމެ ފަސޭހައިން މައުލޫމާތު ލިބޭ އިންޓަނެޓުން ވެސް ފެންނަން ހުރީ އެފަދަ މީހުންގެ ވާހަކަ އެވެ. ބިލް ގޭޓްސް އާއި ސްޓީވް ޖޮބްސް އާއި ރަޓާން ޓާޓާ ފަދަ އެތައް މީހުންނެއްގެ ކާމިޔާބު ވާހަކަ ފެންނަން އެބަ އޮތެވެ.\nމިހުރިހާ ވާހަކަތަކަކުން ވެސް ޝައުގުވެރިވަނީ ކޮންމެ ކާމިޔާބު މީހެއްގެ ވާހަކައިގައި ދެ ސިފައެއް އަބަދު ވެސް ހިމެނޭތީ އެވެ. އެއީ ފައިސާ އާއި މަޝްހޫރު ކަމެވެ. އެފަދަ ކޮންމެ މީހަކީ ބޮޑެތި މަހުޖަނުންނެވެ. އަދި މުޅި ދުނިޔެ އެބައެއްގެ ކާމިޔާބު ފާހަގަ ކުރާ މީހުންނެވެ.\nމިހާ ހިސާބުން އުފެދޭ ސުވާލަކީ ކާމިޔާބަކީ ހަމަ ހަގީގަތުގައި ވެސް މީހާ މަހުޖަނަކަށްވެ މުޅި ދުނިޔެ އެމީހާ ބަލައިގަތުން ހެއްޔެވެ؟\nފައިސާއަކީ ހުރިހާ އުފަލެއް ނޫން\nކާމިޔާބު މީހެއް ކަމަށް މީހުން ގަބޫލު ކުރާ ފައިސާ އަކީ ގައިމު ވެސް އެމީހެއްގެ ސިއްހަތާއި އުފާވެރިކަން ގަނެވޭނެ އެއްޗެއް ނޫނެވެ. އަދި ދުނިޔޭގެ ކުރިމަތީގައި މީހާގެ އަގަކީ ވެސް ފައިސާއިން ގަނެވޭނެ އެއްޗެއް ނޫނެވެ. ބައެއް މީހުން ބުނާ ގޮތުންނަމަ ލޯތްބަކީ ވެސް ފައިސާ އަށް ގަނެވޭނެ އެއްޗެއް ނޫނެވެ. މިހެން މިވާހަކަ ދައްކާއިރު، ފައިސާ އަކީވެސް މުހިންމު އެއްޗެކެވެ. ނަމަވެސް މީހާ މަހުޖަނަކަށް ވުމަކީ ހަމައެކަނި މީހާ ކާމިޔާބު މީހަކަށް ބަދަލުކޮށްލާ ކަމެއް ކަމަށް ގަބޫލުކުރާ ކުރުން ދޫކޮށްލަންޖެހެ އެވެ. އޭގެ ބަދަލުގައި އެހެން މީހުންގެ ކުރިމަތީގައި މީހާގެ އަގުމަތިވުމާއި މީހާގެ ގަދަރު އުފުލަމަކީ ކާމިޔާބު މީހުންގެ ތެރޭ ހިމެނޭ ސިފަ އެކެވެ.\nއެހެން މީހުންގެ ލޯބި ލިބުން\nމިއީ ގައިމު ވެސް މީހާގެ ކާމިޔާބު ކަމެވެ. އެހެންމީހުން މީހާ ބަލައިގަނެ އެހެން މީހުންގެ އިހުތިރާމް ލިބުމަކީ މީހާގެ ކާމިޔާބު ކަމަށް ގަބޫލު ކުރަންޖެހެ އެވެ. މީހުންނަށް އެހީވުމުން އެހެންމީހުންގެ ފަރާތުން ލިބޭ ހެޔޮ ދުއާ އާއި ހެޔޮ ބަސްތަކަކީ ހަމަގައިމު ވެސް މީހާގެ ކާމިޔާބުކަން ޔަގީނެވެ.\nމީހެއްގެ ނުފޫޒުނެތި އަމިއްލައަށް ގޮތް ނިންމުން\nމީހުންގެ ނުފޫޒަކީ މީހާ ކުރިއަރައިގެން ދާންބޭ ނުންވާ މަގަށް ހުރަސް އެޅޭ ކަމަކަށް ވެގެން ނުވާނެ އެވެ. އަމިއްލަ ނަފްސު ބޭނުންވާ ގޮތަށް ކަންކަންވުމަކީ މީހާގެ އަމިއްލަ ނަފުސަށް އޮންނަ އިތުބާރު ވަރުގަދަވެ އަމިއްލައަށް ވެސް ހިތްހަމަޖެހުން ލިބޭ ކަމެކެވެ. އަދި އެމީހަކު ކުރިއަރައިގެންދާން ބޭނުންވާ ރޮނގަކުން ކުރިއަށް ދިއުމަކީ ހަމަގައިމު ވެސް އެމީހާކަށް އުފާވެރިކަން ގެނެސްދޭނެ ކަމެކެވެ.\nމުހިންމީ ކޮން ކަމެއްކަން ދެނެގަންނަންޖެހޭ\nވަޒީފާގައި ތާށިވެ އާއިލާ ނުވަތަ ރައްޓެހިންނާއެކު ހޭދަކުރަން ލިބޭ އުފާވެރި ވަގުތުތައް ނުލިބުމަކީ މީހާގެ ކާމިޔާބަށް އެޅޭ ހުރަހެކެވެ. އެއްވެސް ސަބަބަކާ ހެދި އާއިލާ ނުވަތަ ރައްޓެހިންނާއެކު ހޭދަކުރަން ލިބޭ ވަގުތު ވަޒީފާއިން ކަނޑާލިޔަދީގެން ނުވާނެ އެވެ. އާއިލާ ނުވަތަ ރައްޓެހިންނާއެކު ހޭދަކުރާ ވަގުތު ތަކުގައި ލިބޭ އުފަލާއި ހިތް ހަމަޖެހުމަކީ މީހާގެ ކާމިޔާބެކެވެ.\nމިއަށްވުރެ ބޮޑު ވަކި ކާމިޔާބު މީހަކީ ދެން ކާކުހެއްޔެވެ؟\nއައިޝްގެ ކަނަމަދު ޕްޑިން ކޭކްގެ ރިއަލިޓީ!


50 Meylah Vai Gadhavaane Kamah Lafaakoh Yellow Alert Nerefi - Vaguthu\n50 މޭލަށް ވައި ގަދަވާނެ ކަމަށް ލަފާކޮށް ޔެލޯ އެލާޓް ނެރެފި\nބައެއް ސަރަހައްދުތަކަށް 50 މޭލަށް ވައި ގަދަވާނެ ކަމަށް ލަފާކޮށް މޫސުމާއި ބެހޭ ގައުމީ އިދާރާ އިން ޔެލޯ އެލާޓް ނެރެފިއެވެ.\nމޫސުމާއި ބެހޭ ގައުމީ އިދާރާ އިން ދެންމެ ޔެލޯ އެލާޓް ނެރެފައި ވަނީ ހއ.އަތޮޅުން ފެށިގެން މ.އަތޮޅާއި ދެމެދުގެ ސަރަހައްދުތަކަށެވެ. އެލާޓް ނެރެފައި ވަނީ މިރޭ މެންދަމު 02:15 އާއި ހަމައަށެވެ.\nމޫސުމާއި ބެހޭ ގައުމީ އިދާރާ އިން ވިދާޅުވީ އެލާޓް ނެރެފައިވާ ސަރަހައްދުތަކަށް އާންމުކޮށް ވައި ޖެހޭނީ 20 މޭލާއި 35 މޭލާއި ދެމެދުގެ ބާރުމިނެއްގައި ކަމަށާއި ނަމަވެސް ވިލާގަނޑުގައި 50 މޭލަށް ވައި ގަދަވެ، ގަނޑުތައް އިތުރަށް ގަދަވާނެ ކަަމަށެވެ.\nމޫސުމާއި ބެހޭ ގައުމީ އިދާރާ އިން މިރޭ ވިދާޅުވީ ކުރިއަށް އޮތް 24 ގަޑިއިރު ވެސް ރާއްޖޭގެ އެކިހިސާބަށް ވިއްސާރަކޮށް މެދުތެރެއާއި އުތުރުގެ ބައެއް ރަށްތަކަށް ބޯކޮށްވާރޭވެހޭނޭ ކަމަށް ލަފާކުރެވޭ ކަމަށެވެ.\nއެންމެ އުތުރު އަތޮޅުތަކަށް ހުޅަގާއި ހުޅގުއުތުރުން ގަޑިއަކު 8 މޭލާ 18 މޭލު ދެމެދުގެބާރުމިނުގައި އަދި އެހެން އެހެންހިސާބުތަކަށް ގަޑިއަކު 17 މޭލާއި 27 މޭލު ދެމެދުގެ ބާރުމިނުގައި ވައިޖެހޭނެ ކަމަށް ވަނީ ލަފާކޮށްފައެވެ.\nއެންމެ އުތުރު އަތޮޅުތަކުގެ ކަނޑުތައް އާދައިގެވަރަކަށް ގަދަވެފައި ވިލާގަނޑުގައި ގަދަވާނެ ކަމަށާއި އަދި އެހެން ހިސާބުތަކުގެ ކަނޑުތައް ޢާންމުގޮތެއްގައި ގަދަވާނެ ކަމަށް ވެސް މޫސުމާއި ބެހޭ ގައުމީ އިދާރާ އިން ވިދާޅުވިއެވެ.\nދިޔަވަރު ބޮޑުވާ ވަގުތު ތަކުގައި ދެކުނާއި މެދުތެރޭގެ ބައެއް ރަށްތަކަށް އުދައެރުން އެކަށީގެންވާ ކަމަށާއި ހުރިހާ ފަރާތުތަކުން މޫސުމަށް ސަމާލުވުމަށް އިލްތިމާސް ކުރައްވާ ކަމަށް މޫސުމާއި ބެހޭ ގައުމީ އިދާރާ އިން ވިދާޅުވިއެވެ.


30،000 މީހުން ވެކްސިންގެ އެއްވެސް ޑޯޒެއް ނުޖަހާ\nކޮވިޑް-19 އިން ދިފާއުވުމަށް ޖަހަންޖެހޭ ވެކްސިން؛ 30،000 މީހުން އަދިވެސް އެއްވެސް ޑޯޒެއް ނުޖަހާ -- އަވަސް ފޮޓޯ\nހާއިޒް ޒަމީން· 1 ސެޕްޓެމްބަރު 2021\nކޮވިޑް-19 އިން ދިފާއުވުމަށް ޖަހާ ވެކްސިންގެ އެއްވެސް ޑޯޒެއް ނުޖަހާ ގާތްގަނޑަކަށް 30،000 މީހުން އެބަތިހި ކަމަށް ރައީސް އޮފީހުގެ ތަރުޖަމާނު މަބްރޫކް އަޒީޒް ވިދާޅުވެއްޖެ އެވެ.\nމަބްރޫކް ވިދާޅުވީ 18 އަހަރުން މަތީގެ ވެކްސިން ޖެހޭ އާބާދީގެ 85 ޕަސެންޓް މީހުން ފުރަތަމަ ޑޯޒް ޖަހައިފައިވާ ކަމަށެވެ. އެއީ މިދިޔަ މަސް ނިމުމުގެ ކުރިން، ފުރަތަމަ ޑޯޒް ފުރިހަމަކުރުމަށް ސަރުކާރުން އަމާޒުކުރި އަދަދާ ވަރަށް ގާތްކުރާ އަދަދެއް ކަމަށް ވިދާޅުވި އެވެ. ސަރުކާރުން އަމާޒުކުރީ އެ އާބާދީގެ 95 ޕަސެންޓަށް ފުރަތަމަ ޑޯޒް ޖެހުމަށެވެ.\nމަބްރޫކް މިއަދު ވިދާޅުވީ އެއްވެސް ޑޯޒެއް ނުޖަހާ މީހުންގެ ތެރޭގައި ގިނައިން ހިމެނެނީ ރާއްޖެއިން ބޭރުގައި ދިރިއުޅޭ މީހުންގެ ގޮތުގައި ކަމަށެވެ. ރާއްޖޭގެ ބޮޑު އާބާދީއެއް ގައުމުން ބޭރުގައި އުޅޭކަން ފާހަގަކުރައްވައި ވިދާޅުވީ ވެކްސިން ނުޖެހި ވަނީ މީގެ ތެރެއިން ކޮންމެވެސް ސަބަބަކާ ހުރެ ރާއްޖެއަށް ނާދެވިފައިވާ މީހުން ކަމަށެވެ. މި މީހުންނާ ކޮންޓެކްޓް ކުރުމުގެ މަސައްކަތް ނުވަތަ އެމީހުން ހޯދުމުގެ މަސައްކަތް ކުރަމުން އަންނަ ކަމަށް ވިދާޅުވި އެވެ.\nމީގެ އިތުރުން 12 އަހަރުން މަތީގެ އާބާދީގެ 84 ޕަސެންޓް ދަރިވަރުން ވެކްސިންގެ ފުރަތަމަ ޑޯޒް ފުރިހަމަކޮށްފައިވާ ކަމަށް ވެސް ވިދާޅުވި އެވެ. މި އާބާދީއަށް ދެމުން އަންނަނީ ފައިޒާ ވެކްސިނެވެ.\nވެކްސިންގެ އެއްވެސް ޑޯޒެއް ނުޖަހާ މީހުންނަށް މިއަދުން ފެށެގެން ސަރުކާރުން ވަނީ ދަތިތަކެއް ކުރިމަތިކުރުވާފަ އެވެ. އެގޮތުން ވިޔަފާރިކުރާ ތަންތަނުން ހިދުމަތްދޭ އިރު ވެކްސިން ޖަހައިގެން ތިބި މީހުންނަށް އިސްކަން ދިނުމަށް ވަނީ އަންގާފަ އެވެ. އަދި ޖިމް، ސެލޫން ފަދަ ތަންތަނުން ވެކްސިންގެ އެއްވެސް ޑޯޒެއް ނުޖަހާ މީހުންނަށް ހިދުމަތް ނުދިނުމަށް ވަނީ އަންގާފަ އެވެ. ސުކޫލްތަކަށް ވެސް ނުވަދެވޭނެ ކަމަށް ވަނީ އަންގާފަ އެވެ.\nމީގެ އިތުރުން އޮފީސްތަކުގެ މުވައްޒަފުންގެ ތެރެއިން ވެކްސިންގެ އެއްވެސް ޑޯޒެއް ނުޖަހާނަމަ ކޮންމެ ދެ ހަފްތާއަކުން ޕީސީއާރް ޓެސްޓް ހަދަން ޖެހެ އެވެ.\nރާއްޖޭގައި ކޮވިޑް ވެކްސިން ޖަހަން ފެށީ މިއަހަރުގެ ފެބްރުއަރީ މަހުގެ އެއްވަނަ ދުވަހުން ފެށިގެންނެވެ.


Icardi thafaathu rooheggai: "Emme molhee PSG" | Mihaaru\n28 އޮކްޓޯބަރ 2019 - 09:13\nރޭގެ މޮޅާ އެކު ލީގުގެ އެއް ވަނައިގައި ޕީއެސްޖީ އޮތީ 11 މެޗުން 27 ޕޮއިންޓާ އެކު އެވެ. ދެ ވަނައިގައި އޮތް ނޯންޓެސް އަށް 11 މެޗުން ލިބިފައިވަނީ 19 ޕޮއިންޓެވެ.\nޕީއެސްޖީގެ ދަނޑުގައި ކުޅުނު މެޗުގައި އެ ޓީމުން ހަތަރު ގޯލު ވެސް ޖެހީ ފުރަތަމަ ހާފުގަ އެވެ. ފުރަތަމަ ދެ ގޯލު ޖެހީ އިންޓަ މިލާނުގެ ލޯން އެއްބަސްވުމެއްގެ ދަށުން ޕީއެސްޖީ އަށް ކުޅެމުން އަންނަ އިކާޑީ އެވެ. އަނެއް ދެ ގޯލު ކާމިޔާބުކުރީ ފްރާންސްގެ ހުނަރުވެރި ތަރި ކީލިއަން އެމްބާޕޭ އެވެ. މި މެޗުގައި ޖެހި ދެ ގޯލާ އެކު އިކާޑީ ވަނީ އެންމެ ފަހުން ޕީއެސްޖީ ކުޅުނު ފަސް މެޗުގައި ހަތް ގޯލު ހަމަކޮށްފަ އެވެ.\nމެޗަށް ފަހު އިކާޑީ ބުނީ ޕީއެސްޖީ އަށް ބަދަލުވީ އެ ޓީމުގެ ފެންވަރު އެނގިހުރެ ބޮޑު ކާމިޔާބީތަކެއް ހޯދުމަށް ކަމަށެވެ.\n"ޕީއެސްޖީ އަށް އައިިއިރު ވެސް އަހަންނަށް އެނގޭ ގިނަ ގޯލުތަކެއް ޖަހައިގެންކަން ޓީމުން ފުރުސަތު ލިބޭނީ. އެއީ އަހަރެން މި ޓީމުގައި މި ކުރާ ކަމަކީ. ކުރަން ބޭނުންވަނީ ވެސް އެކަންތައް. ދެން ގިނަ ކާމިޔާބީތަކެއް ހޯދުން ވެސް. ވަރަށް ގިނަ މޮޅެތި ކުޅުންތެރިންނާ އެއް ޓީމަށް ކުޅެފިން. ޕީއެސްޖީ އަކީ މިހާތަނަށް އަހަރެން ކުޅުނު އެންމެ މޮޅު ޓީމު،" އިކާޑީ ބުންޏެވެ.\nއަންނަ މަހު އޮތް ގައުމީ ޓީމުގެ މެޗުތަކުން އާޖެންޓީނާ އިން ފުރުސަތު ލިބިއްޖެނަމަ ބޭނުން ހިފާނެތޯ ސުވާލުކުރުމުން އިކާޑީ ބުނީ އެއީ އޭނާގެ ކޮންޓްރޯލްގައި އޮތް ކަމެއް ނޫން ކަމަށެވެ.\n"ޓީމަށް ނަގައިފިނަމަ ދެން ހަދާނެ ގޮތެއް އެނގޭނީ. ހަގީގަތަކީ އެއީ އަހަރެންގެ ކޮންޓްރޯލްގައި އޮތް ކަމެއް ނޫން،" ކުރިން ބާސެލޯނާ ޔޫތު ޓީމަށް ކުޅުނު އިކާޑީ ބުންޏެވެ.\nއުމުރުން 26 އަހަރުގެ އިކާޑީ އަށް އެންމެ ފަހުން ގައުމީ ޓީމަށް ކުޅެލުމުގެ ފުރުސަތު ލިބުނީ މިިދިޔަ އަހަރު ނޮވެމްބަރު މަހު އެވެ. އެ ފަހަރު މެކްސިކޯ އަތުން 2-0 އިން އާޖެންޓީނާ މޮޅުވި މެޗުގައި އިކާޑީ ވަނީ ލަނޑު ޖަހައިފަ އެވެ. އޭގެ ފަހުން މި އަހަރު ބޭއްވި ކޮޕަ އެމެރިކާ އަށް ނެގި ޕްރިލިމިނަރީ ސްކޮޑުން އިކާޑީ އަށް ފުރުސަތު ލިބުނު ނަމަވެސް ފައިނަލް ސްކޮޑުން ވަނީ ބާކީވެފަ އެވެ.


India ge idhikolhu party aa gulhun oi 600 FB page suspend koffi\nއިންޑިއާގެ އިދިކޮޅު ޕާޓީއާ ގުޅުން އޮތް 600 އެފްބީ ޕޭޖު ސަސްޕަންޑުކޮށްފި\nއިންޑިއާގައި އަންނަ މަހު ބޭއްވުމަށް ހަމަޖެހިފައިވާ އާންމު އިންތިހާބާއި ދިމާކޮށް، އެ ގައުމުގެ މައި އިދިކޮޅު ޕާޓީއާ ގުޅުން ހުރި 600 އަށް ވުރެ ގިނަ ފޭސްބުކް ޕޭޖު ސަސްޕެންޑުކޮށްފައިވާކަމަށް އެ ކުންފުނިން ބުނެފި އެވެ.\nފޭސްބުކުން ކުރި އިއުލާނެއްގައި ބުނީ، އިންޑިއާގެ ކޮންގްރެސް ޕާޓީއާ ގުޅުންހުރި، 687 ޕޭޖުތައް ނަހަމަގޮތުގައި ބޭނުންކުރާކަން ފާހަގަކުރެވިގެން ސަސްޕެންޑުކޮށްފައިވާ ކަމަށެވެ.\nދުނިޔޭގެ އެކި ކަންކޮޅުތަކުގައި ބޭއްވޭ އިންތިހާބުތަކުގައި، ފޭސްބުކް މެދުވެރިކޮށް ސިޔާސީ ބޭނުންތަކަށް ނުބައި މައުލޫމާތު ފެތުރުން އިތުރުވުމާއި ގުޅިގެން، އެކަން ހުއްޓުވުމަށް ފޭސްބުކްއަށް ކުރަމުންދާ ޕްރެޝަރު މިފަހުން ވަނީ އިންތިހާއަށް އިތުރުވެފަ އެވެ.\nސަސްޕެންޑުކުރި ޕޭޖުތަކުން، ވެރިކަންކުރާ ބީޖޭޕީއާއި ބޮޑުވަޒީރު ނަރެންދުރަ މޯދީއަށް ފާޑުކިޔަމުންދިޔަކަން ފާހަގަކުރެވިފައިކަމަށް ފޭސްބުކް އިން އިތުރަށް ބުނެފައިވެ އެވެ.\nއިންޑިއާގެ އިތުރުން، ޕާކިސްތާނުގެ އަސްކަރިއްޔާއާ ގުޅުން ހުރި 103 ޕޭޖެއް ވެސް ވަނީ ސަސްޕެންޑުކޮށްފަ އެވެ. އެ ޕޭޖުތައް ބޭނުންކޮށްގެން ޕާކިސްތާނުގެ އަސްކަރިއްޔާއާ ބެހޭ މައުލޫމާތު ފެތުރުމުގެ އިތުރުން، އަވަށްޓެރި އިންޑިއާއާ ދެމެދު ނަފްރަތު އުފެއްދުމަށް މަސައްކަތްކޮށްފައިވާކަމަށް ވެސް ފޭސްބުކް އިން ވަނީ ބުނެފަ އެވެ.\nއިންޑިއާ އިންޑިޔާގެ ބޮޑުވަޒީރު މޯދީ ފޭސްބުކް + ޕާކިސްތާން


Migothah kulhegen Champions league nuhoadheyne: Messi | Mihaaru\nބުރާސްފަތި ދުވަހުގެރޭ ރެއާލް މެޑްރިޑުން ބާކީ އެއް މެޗު އޮއްވައި ސްޕެނިޝް ލީގުގެ ޗެމްޕިއަންކަން ކަށަވަރުކުރިއިރު، އެރޭ ކުޅުނު މެޗުން ބާސެލޯނާ ވަނީ 2-1 އިން އޮސަސޫނާ އަތުން ބަލިވެފަ އެވެ. މިއީ 43 މެޗަށް ފަހު ބާސެލޯނާ އަމިއްލަ ދަނޑުގައި ބަލިވި ފުރަތަމަ ފަހަރެވެ.\n"އަހަރެމެން ޗެމްޕިއަންސް ލީގު ހޯދަން ބޭނުންނަމަ އެބަޖެހޭ ވަރަށް ގިނަ ކަންތައްތަކެއް ބަދަލުވާން. އެހެންނޫނީ އަހަރެމެން ނަޕޯލީއާ ދެކޮޅަށް ކުޅެން އޮތް މެޗުން ވެސް ބަލިވާނެ،" އޮސަސޫނާ އަތުން ބަލިވި މެޗަށް ފަހު މެސީ ބުންޏެވެ.\nނަޕޯލީ ދަނޑުގައި ކުޅުނު ފުރަތަމަ ލެގު ނިމުނީ 1-1 އިން އެއްވަރުވެގެންނެވެ. އިޓާލިއަން ކަޕް ކާމިޔާބުކުރި ނަޕޯލީއާ ދެކޮޅަށް ބާސެލޯނާ ދަނޑުގައި ކުޅޭ ދެ ވަނަ ލެގުގެ މެޗު އޮންނާނީ އަންނަ މަހުގެ އަށް ވަނަ ދުވަހު އެވެ.\nމެސީ ބުނީ ޗެމްޕިއަންސް ލީގަށް ތައްޔާރުވާއިރު މި ފަހަރުގެ ސްޕެނިޝް ލީގު ބާސެލޯނާ އަށް ގެއްލިގެންދިޔަ ގޮތް އެއީ ފިލާވަޅު ނަގަން ޖެހޭ ކަމެއް ކަމަށެވެ. އަދި މިދިޔަ ދެ ސީޒަނުގައި ޗެމްޕިއަންސް ލީގުގައި ރޯމާ އާއި ލިވަޕޫލް އަތުން ބަލިވި މެޗުތަަކާ މެދު ވެސް ވިސްނާލަން ޖެހޭ ކަމަށް މެސީ ބުނެފައިވެ އެވެ.\n"ލަލީގާ ދިޔަ ގޮތަކީ އަހަރެމެން ވިސްނާލުން ރަނގަޅު ކަމެއް. އަހަރެމެން އަތުގައި އޮތް ކޮންޓްރޯލް ގެއްލިގެން މިދިޔައީ. މީގައި ރަނގަޅުކުރަން ޖެހޭ ބައިވަރު ކަންތައްތަކެއް އެބަހުރި. މިއީ ޓީމެއްގެ ގޮތުގައި ކުރިމަތިލާން ޖެހޭ ކަމެއް،" މެސީ ބުންޏެވެ.\nޖެނުއަރީ މަހު ސްޕެނިޝް ސުޕަ ކަޕުން ކެޓުމާ އެކު ބާސެލޯނާ އިން ވަނީ އޭރުގެ ކޯޗު އާނެސްޓޯ ވަލްވޭޑޭ މަގާމުން ވަކިކޮށްފަ އެވެ. ރިޕޯޓްތައް ބުނާގޮތުން ސްޕެނިޝް ލީގުގެ ފަހު މެޗު ނިމުމާ އެކު މިހާރު ހުރި ކޯޗު ކީކޭ ސެޓިއެން ވެސް މަގާމުން ދުރުކުރާނެ އެވެ. އެންމެ ފަހުން ކުޅުނު މެޗަށް ފަހު ސެޓިއެން ބުނީ އަންނަ މަހު ކުޅެން އޮތް ޗެމްޕިއަންސް ލީގު މެޗުގައި އޭނާ ޓީމުގައި ހުންނާނެކަން ޔަގީންކަމާ އެކު ބުނަން ނޭނގޭ ކަމަށެވެ.\n"އަަހަރެން އުއްމީދުކުރަނީ ޗެމްޕިއަންސް ލީގުގައި އަހަންނަށް ޓީމުގެ ބެންޗުގައި ހުރެވޭނެކަމަށް،" ސެޓިއެން ބުނެފައިވެ އެވެ.\nޗެމްޕިއަންސް ލީގު ޗެމްޕިއަންކަން ބާސެލޯނާ އަށް ނުހޯދިއްޖެނަމަ މި ސީޒަން ވެގެންދާނީ 12 އަހަރަށް ފަހު ބާސެލޯނާ ހުސްއަތާ ނިންމާލާ ފުރަތަމަ ސީޒަނަށެވެ.\nޗެމްޕިއަންސް ލީގު ހޯދޭނީ ރެފްރީ އެހީވެގެން....\nމެސީ ހުންނަންވީނު ކޯޗަކަށް އަދި ފޯވާޑަކަށް އަދި ޑިފެންޑަރަކަށް އަދިކީޕަރަވެސް ހުރިހާ ފަހަރަކު މޮޅެއް ނުލިބޭނެ ވަރު ދެއްކިޔަކަސް\nތި ކޯޗު ބޭރުކޮށްލާފަ ނިކަން ޕޮޗެޓީނޯ ނޫނީ އެލެގްރީ ގެނެސްބަލަ! މިކޯޗުވެސް ކުރިން ހުރި ކޯޗުވެސް ކަޑަ. ބާސާއާއި އެކަށީގެން ނުވޭ.\nމިހާރު ބާސާއިން ނެރޭ ނަތީޖާ ކޯޗެއް ނެތިވެސް މިހާރުތިބި ކުޅުންތެރިންނައް ނެރެވޭނެ ހެން ހީވާނީ\nމަ ބުނީ އެހެން ނެހެދޭނެ އެއގޮތެއްވެސް\nރޮނާ ނުލާ އެތޮތީ ލީގު ނަގާފަ! ކޮބާ ރޮނާލްޑޯ ދޫކުއްލިދުވަހު ދެން ރެއާލް އަށް ތަށި ނުލިބޭނެ ކަމަށް ބުނި މީހުން!\nއަލީ އަލީގެ ބަފާ\nރޮނާއަށްވުރެ މޮޅު ދެކުޅުންތެރިން ރެއާލަށް ކުޅޭކަން ކަލެއަށް ނޭނގޭތަ.އެެއީ ވީއޭއާރް އަދި ރެފްރީ.މިދެމީހުން ކުޅޭނަމަ ޗަމްޕިއަންސްލީގްގަ ސިޓީ ވެސް ބަލިވާނެ.\nރޮނާ ރެއާލްގަ ހުރެެގެން ލީގު ލިބިފަ އޮތީ ދެފަހަރު... އެވެސް9ސީޒަން ކުޅެގެން... ތި އަށްވުރެ މުހިންމު ރޮނާލްޑޯ ނުލައި ޔުއެފާ ޗެންޕިއަންސްލީގް ކާމިޔާބް ވޭތޯ އެހިޔަސް...\nތަޖްރިބާ އެއް ނެތް މަރަކޮސް ކޯޗުން އިރުއިރު ކޮޅުން ބަދަލު ނުލުރަންވީ ތިހެން ވެއެވެ. އަހަރެމެން ނަށް ރަގަޅީ ހަމަ 30 އަހަރުގެ ވެރިކަމެވެ. " އޮއި ކާއްޓެއް"ކަނޑުގާ އެބުރޭހެން "އެބުރޭ ސެބުރޭ"ކޯޗް ކަމެއް ބޭނުމެއް ނެތެވެ.\nމިދިޔަ ސީޒަނުގަ ބާސާ ލީގް ނިންމާލީ 19 ޕޮއިންޓްގެ ލީޑްގަ އޮވެ.ނަމަވެސް މި ސީޒަނުގަ ރެއާލުން ވަނީ ބާސާ ފަހަތަށް ޖައްސާލުމަށްފަހު ގާތްގަނޑަކަށް މިދިޔަ ސީޒަނުގެ ސްކޮޑް ބޭނުންކޮށްގެން ލީގް ކާމިޔާބް ކޮށްފަ.ބާސާގެ ރައީސް ކަމަށް ވާދަކުރާ ކެންޑިޑޭޓް ވިކްޓަރ ފޮންޓް ބުނާގޮތުން ރަނގަޅު ބަދަލެއް ކްލަބަށް ނުގެނެސްފިނަމަ އޭސީ މިލާން ނުވަތަ މެންޔޫ ފަދަ ކްލަބްތައް ވެއްޓުނު ހިސާބަށް ބާސާ ވެއްޓުމުގެ ފުރުސަތު އެބައޮތް.އިރާދަކުރެއްވިޔާ އަދި ކާމިޔާބްވާނެ.ވ.ވެދުން


Messi Ge Asarugadha Basthakun Barca Supporters Ah Ummeedhu! - Vaguthu\nމެސީގެ އަސަރުގަދަ ބަސްތަކުން ބާސާގެ ސަޕޯޓަރުންނަށް އުންމީދު!\nމިދިޔަ ސީޒަންގައި ބާސެލޯނާއިން ލަލީގާގެ އިތުރުން ސްޕެނިޝް ކަޕްވެސް ކާމިޔާބުކުރިއެވެ. އެހެން ނަމަވެސް ސީޒަން ނިންމާލަން ޖެހުނީ ކަރުނައާއެކުއެވެ. ޗެމްޕިއަންސް ލީގުން ކުރިމަތިވި ހިތްދަތި ބައްޔާއެކުއެވެ. ފުރަތަމަ ލެގުން ތަފާތު ބޮޑުކޮށް މޮޅުވެފައި އޮއްވާ، ލިވަޕޫލްގެ އެންފީލްޑްގައި ބާސާއިން ކުޅުނު މެޗުން އެޓީމު ބަލިވީ ތަފާތު ބޮޑުކޮށެވެ. އެ ބައްޔާއެކު ކެޓީއެވެ.\nބާސާއިން ޔޫރަޕްގެ ރަސްކަމަށް އައުމަށް ކުރަމުން އަންނަ އިންތިޒާރަށް ހިތި ނިމުންތަކެއް ފުލުފުލުން އައިސްފައިވާއިރު، މިދިޔަ ސީޒަން ފެށުމުގެ ގޮތުންވެސް މެސީ، ސަޕޯޓަރުން ގާތު ވީ އެއް ވައުދަކީ ޗެމްޕިއަންސް ލީގުގެ ތަށްޓެވެ. މެސީގެ އާދަޔާ ހިލާފު މޮޅު ސީޒަނެއްގެ ގޮތުގައި މިދިޔަ ސީޒަން ފާހަގަކޮށްލެވުނު ނަމަވެސް، ބާސާ ސަޕޯޓަރުންނަށް އޭނާ ގެނެސްދޭން ބުނި ތަށި ނުގެނެސްދެވުނެވެ.\nމިދިޔަ ސީޒަން ހިތްދަތިކޮށް ނިމުނުއިރު، ރޭ ބާސާއާއި އާސެނަލް ކުޅުނު އެކުވެރިކަމުގެ މެޗަކީ މިއަހަރުގެ ޕްރި ސީޒަންގައި ކްލަބުން ކުޅުނު ފަހު މެޗެވެ. ޗުއްޓީއަށްފަހު ރޭގެ މެޗަށް ކެޕްޓަން މެސީ ނުކުމެފައިވާއިރު، ބާސާގެ ރައީސްގެ އިތުރުން އެތައް ހާސް ސަޕޯޓަރުންނެއް މެސީއަށް ކިޔާފައި ވަނީ ހޫނު މަރުހަބާއެކެވެ. ސަޕޯޓަރުންނާ އޭނާ ވާހަކަ ދައްކަމުންދިޔައިރު، އުންމީދުން ފުރިގެންވާ އެތައް ސަޕޯޓަރުންނެއް ފެނިގެންދިޔައެވެ.\n"ހަގީގަތަކީ މިދިޔަ ސީޒަންގެ ކަންތައްތައް ހިނގާ ދިޔަގޮތުން، ވަރަށް އުނދަގޫވޭ މިތަނުގައި ހުރެ އެއްޗެކޭ ބުނަން. އެއީ މިދިޔަ ސީޒަންގެ ކަންތައްތައް ހިނގާ ދިޔަގޮތުން. އެކެމަކު އެކަންތައްތަކުގައި ހިފައިގެން ކުރިއަކަށް ނުދެވޭނެ. އެއްވެސް ކަމަކަށް ދެރަވެފައެއް ނޫން މިހުންނަނީ. މި ސީޒަންގައިވެސް ކަންތައް ކުރާނީ ހަމަ ކުރިން ސީޒަންގައިވެސް ކަންތައްތައް ކުރަމުންދިޔަ އުސޫލުން،" މެސީ ބުންޏެވެ.\nމެސީ ބުނެފައި ވަނީ މިހާރު އޮތް ސްކޮޑާއި ކޯޗުންނަށް ފުރިހަމައަށް އިތުރުބާރު ކުރާ ކަމަށާއި، ނަތީޖާ ނެރެން ތައްޔާރު ކަމަށެވެ.\n"މިހާރު އޮތް ސްކޮޑަށާއި، ކޯޗިން ޓީމަށް އަހަރެން އިތުބާރުކުރަން. އެއްވެސް ޝައްކެއް ނެތް، އަހަރެމެން ޓީމުން މިފަހަރުވެސް ހުރިހާ ކާމިޔާބީއަކަށް މަސައްކަތް ކުރާނެ. ހޯދެން އޮތް ހުރިހާ ތަށްޓެއް ހޯދަން މަސައްކަތް ކުރާނެ. މިދިޔަ ސީޒަން ނިމުނީ ހިތްދަތިކޮށް ކަން އެނގޭ. އެހެން ނަމަވެސް، އަހަންނަށް ފެންނަ ގޮތުގައި ލީގު ހޯދުމަށް ކުރަން ޖެހުނު މަސައްކަތަށް އެކަށީގެންވާ ކްރެޑިޓެއް ނުދެވުނު. އެއީ 11 ސީޒަންގައި ހޯދި އަށްވަނަ ލަލީގާ. މިއީ ކޮންމެ ކްލަބަކަށްވެސް ވަރަށް އުނދަގޫވާނެ ކަމެއް. އެއީ މުހިއްމު ނަތީޖާއެއް. އަހަރުތަކެއް ފަހުން އަދި އެކަން އިހުސާސްވެސް ވާނެ،" މެސީ ބުންޏެވެ.\n"ވިސްކާ ބާސާ، ވިސްކާ ކަޓަލޫނިއާ" އޭ ޖޯޝާއެކު މެސީގެ ވާހަކަ ކޮޅު ނިންމާލިއިރު، އޭނާގެ އަސަރުން ފުރިގެންވާ ބަސްތަކަށް އެތައް ތައުރީފެއް ދަނީ އޮހެމުންނެވެ. ބާސާ ދެކެ މެސީ ލޯބިވާވަރާއި، ކްލަބުގެ ކެޕްޓަނެއްގެ ހައިސިއްޔަތުން މެސީ އަދާކުރާ މުހިއްމު ޒިންމާ ރޭގެ ވާހަކައިން ދެނިގެންދިޔަ ކަމަށް އެތައް ބަޔަކު ބުނަމުންދެއެވެ.\nއޮގަސްޓް 5, 2019 20:48\nހަަމަ ދެންވެސް މެސީއްވާނީ އެވަރު.


US Open: Mubaaraathun ketumun Murray ah goasvee referee | Mihaaru\nއިނގިރޭސި ޓެނިސް ކުޅުންތެރިއާ އެންޑީ މަރޭ.-- ފޮޓޯ: އޭއެފްޕީ\nމުބާރާތުން ކެޓުމުން މަރޭ އަށް ގޯސްވީ ރެފްރީ\n08 ސެޕްޓެމްބަރ 2016 - 12:00 1 comment\nނިއުޔޯކް، ޔުނައިޓެޑް ސްޓޭޓްސް (ސެޕްޓެމްބަރު 8) - ޔޫއެސް އޯޕަންގެ ކުއާޓާ ފައިނަލުން ޖަޕާންގެ ކެއި ނިޝިކޯރީ އަތުން ބަލިވީ ރެފްރީގެ ގޯސް ނިންމުތަކެއްގެ ސަބަބުން ކަމަށް އިނގިރޭސި އެއް ވަނަ ޓެނިސް ކުޅުންތެރިއާ އެންޑީ މަރޭ ބުނެފި އެވެ.\nފޯރިގަދަ ކުޅުމެއް ފެނިގެންދިޔަ މި މެޗުގެ ސެޓުތައް ދިޔައީ 1-6 6-4 4-6 6-1 7-5 އިންނެވެ. ނިޝިކޯރީ ބުނީ ފެށުން ދިޔައީ ދަށްކޮށް ކަމަށާއި ފަހަތުން އަރައި މޮޅުވެވުނީ ވަރަށް ހިތްވަރު ކޮށްގެން ކަމަށެވެ.\nމެޗު ފަށައިގެން މަރޭ އަތުގައި ކޮންޓްރޯލް އޮތް ނަމަވެސް އޭނާގެ ލީޑު ދިޔައީ ތިން ވަނަ ސެޓާ ހަމައިންނެވެ. ތިން ވަނަ ސެޓުގައި ވިއްސާރަ ވުމުގެ ސަބަބުން މެޗު މެދުކަނޑާލިއިރު ވެސް މަރޭ އައީ ރަނގަޅު ކުޅުމެއް ދައްކަމުންނެވެ. އެކަމަކު ހަތަރު ވަނަ ސެޓުގެ މެދުތެރެއިން ދަނޑުގެ ސައުންޑް ސިސްޓަމަށް ދިމާވި މައްސަލައެއްގެ ސަބަބުން އަމްޕަޔަރު މެޗުގެ ކުޅުން ހުއްޓާލުމުން މަރޭ އަށް ލިބެން އޮތް ޕޮއިންޓެއް ގެއްލުނެވެ.\nއެކަމާ ގުޅިގެން މަރޭ ވަނީ އަމްޕަޔަރާއި މުބާރާތުގެ ރެފްރީ ގާތު އެ ވަގުތު ޝަކުވާ ކޮށްފަ އެވެ. އެ ހިސާބުން ފެށިގެން ރުޅިގަދަވެ، މަރޭ މެޗަށް ދޭން ޖެހޭ ސަމާލުކަން ގެއްލުނެވެ.\n"އަހަންނަށް ލިބެން ޖެހޭ ޕޮއިންޓެއް ހުއްޓުވީ އަމްޕަޔަރު. އެއީ އަހަރެން ހިތްހަމަ ނުޖެހުނު ސަބަބަކީ. އެކަމުގެ ސަބަބުން އަހަރެންގެ ކުޅުމަށް އަސަރުކުރި،" މެޗަށް ފަހު މަރޭ ބުންޏެވެ.\nމިއީ މި އަހަރުގެ ގްރޭންޑް ސްލޭމް މުބާރާތެއްގެ ސެމީ އަށް ނުގޮސް ދުނިޔޭގެ ދެ ވަނައިގައި މި ވަގުތު އޮތް މަރޭ ކެޓި ފުރަތަމަ ފަހަރެވެ. މި އަހަރަކީ މަރޭގެ ޓެނިސް ކެރިއަރުގައި އޭނާ އެންމެ ރަނގަޅު ކުޅުމެއް ދައްކަމުން އަންނަ އަހަރެވެ.\nމި އަހަރުގެ މިހާތަނަށް ކުޅުނު ހުރިހާ ގްރޭންޑް ސްލޭމް މުބާރާތެއްގެ ފައިނަލުގައި މަރޭ ވާދަކުރިއިރު، ވިމްބަލްޑަން ތަށި ކާމިޔާބުކުރި އެވެ. އެ އަށް ފަހު މިދިޔަ މަހު އޮތް އޮލިމްޕިކްސްގެ ރަން މެޑަލް ވެސް ދިފާއުކުރި އެވެ. ބަލިނުވެ 22 މެޗު ހަމަކުރިިއިރު، މަރޭ ބަލިވީ މިދިޔަ މަހު އޮތް ސިންސިނާޓީ މާސްޓާސް ފައިނަލުގައި މަރިން ސިލިޗް އަތުންނެވެ.\nއިތުރު ލިޔުންތައް ޔޫއެސް އޯޕަން ޓެނިސް މުބާރާތް އޭންޑީ މުރޭ


Passport Ge Badhaluga Moonu Dhakkaalaigen Dubai In Mihaaru Fureyne - Vaguthu\nކޮވިޑްގެ ފައްސި ކުއްލިއަކަށް ބޮޑުތަނުން މައްޗަށް! - 22 ގަޑިއިރު ކުރިން\nފޭސް ރިކޮގްނިޝަން ނުވަތަ މޫނު ދެނެގަނެވޭ ގޮތް ހަދަން މަސައްކަތް ކުރާތާ އެތައް އަހަރު ވެފައިވާ އިރު ފަހުގެ ބައެއް އުފެއްދުންތަކުގައި ފޭސް އައިޑީ ބޭނުންވެސް ކުރެވެއެވެ. ދުބާއި އެއާޕޯޓުން މިވަނީ ދުނިޔެއިން ފުރަތަމަ ފަހަރަށް ޕާސްޕޯޓުގެ ބަދަލުގައި މޫނު ދައްކާލައިގެން ފުރޭނެ ގޮތް ހަދައިފައެވެ.\nދުބާއީ އިންޓަނޭޝަނަލް އެއާޕޯޓުން "ސްމާޓް ޓްރެވެލް" ސިސްޓަމް މެދުވެރިކޮށް މިހާރު ލިޔެކިއުމެއް ނެތި ފުރޭ ގޮތް ހަދާފައިވާއިރު މީޑިއާތަކަށް ވަނީ އެއާޕޯޓުގައި އެ ސިސްޓަމް ބޭނުން ކުރާ ގޮތް ދައްކާލައިފައެވެ.\nދުބާއީ އެއާޕޯޓުގައި އަލަށް ހަމަޖެއްސި އެ ސިސްޓަމް މަސައްކަތް ކުރާ ގޮތާ ބެހޭ ގޮތުން ބޭރުގެ މީޑިއާތަކުން ރިޕޯޓު ކުރާ ގޮތުގައި އޭގެ ސަބަބުން މިދުވަސްކޮޅު ފެތުރިފައިވާ ބަލިމަޑުކަމުން ރައްކާތެރިވުމަށް ވަރަށް ބޮޑަށް ފަސޭހަވެގެންދާނެއެވެ.\nމުސްތަގުބަލުގައި އިމިގްރޭޝަން ޓާމިނަލްތައް ނުހުރެދާނެ\nއެންމެ ފަހުގެ ބަޔޯމެޓްރިކް ޓެކްނޮލޮޖީ ބޭނުންކޮށްގެން މޫނު އަދި ލޮލުގެ ކަޅީގެ އެއީ ކާކުކަން ދެނެގަނެވޭނެއެވެ. އަދި ފްލައިޓްތަކަށް ޗެކިން ވުމަށާއި، އިމިގްރޭޝަންގެ ކަންކަން ކުރުމަށް، ލޯންޖުގެ ހިދުމަތް ހޯދުމަށް ބޮޑު ފަސޭހައަކަށް މި ސިސްޓަމްގެ ސަބަބުން ވެގެންދާނެއެވެ.\nހަލީލް ޓައިމްސް އަށް މައުލޫމާތު ދެމުން ދުބާއި އެއާޕޯޓުގެ ފަރާތުން ވާހަކަ ދައްކަމުން މޭޖާ ޖެނެރަލް މުހައްމަދު އަހްމަދް އަލް މައްރީ ވިދާޅުވީ ކުރިޔަށް އޮތް މުސްތަގުބަލުގައި އިމިގްރޭޝަން ޓާމިނަލްތައް ހުންނާނެ ކަމަށް ނުބެލެވޭ ކަމަށެވެ.


ފައިސާ ލިބެންވީ އަސްލު ފަރާތާ ފައިސާ ހަވާލުކުރުން | ދައުލަތުގެ މާލިއްޔަތުގެ ގަވާއިދު\n6.15 ފައިސާ ލިބެންވީ އަސްލު ފަރާތާ ފައިސާ ހަވާލުކުރުން\nޚަރަދަށް ނަގާ ފައިސާ ހަވާލުކުރަންވާނީ އެ ފައިސާއެއް ލިބެންވީ އަސްލު ފަރާތާއެވެ. އެ ފައިސާ ލިބުން ޙައްޤުވާ ފަރާތް ފިޔަވައި އެހެން ފަރާތަކާ ފައިސާ ހަވާލުކުރަންވާނީ އެ ފައިސާ ލިބެންވީ މީހާ ރަށުގައި ނެތުން، ނުވަތަ އެހެންވެސް ސަބަބަކާހުރެ އެ ފައިސާ ހަވާލުކުރަންޖެހޭ ވަގުތުގައި އެ މީހާއަށް ފައިސާއާ ހަވާލުވެވެން ނެތްނަމައެވެ. މިފަދަ ގޮތެއް ދިމާވެގެން އެ ފައިސާ އެހެން މީހަކާ ހަވާލުކުރެވޭނީ އެ މީހަކާ އެ ފައިސާ ހަވާލުކުރުމަށް އެދި ފައިސާ ލިބެންވާ އަސްލު ފަރާތުން ސޮއިކޮށް، ފިންގަރޕްރިންޓް ޖަހާފައިވާ ލިޔުމަކާއި، ފައިސާ ލިބެންވާ އަސްލު ފަރާތުގެ ކާކުކަން އަންގައިދޭ ފޮޓޯޖެހި ލިޔުމެއްގެ ކޮޕީއެއް އޮވެގެންނެވެ.\nއޮފީހުގެ ފައިސާއާއި ފައިސާގެ ހިސާބުތަކާ ބެހޭ އެއްވެސް މުވައްޒަފަކަށް މި މާއްދާގެ (ހ) ގައި ބަޔާންކޮށްފައިވާ ގޮތުގެމަތިންނަމަވެސް އެހެން މީހެއްގެ ބަދަލުގައި އޮފީހުގެ ފައިސާއެއް ހަވާލުކޮށްގެން ނުވާނެއެވެ.\nޚަރަދަށް ނަގާ ފައިސާ ހަވާލުކުރުމުގައި އެ ފައިސާ ބަލައިގަތް މީހާގެ ނަމާއި ސޮއި، އަދި ކާކުކަން އަންގައިދޭ ފޮޓޯޖެހި ލިޔުމެއްގެ ނަންބަރު އޮންނަންވާނެއެވެ. އަދި އެ ފައިސާއެއް ލިބޭ ފަރާތަކީ ބިލު ނުވަތަ ރަސީދު ނުވަތަ އިންވޮއިސް ހަދާ ފަރާތެއްނަމަ، ބިލު ނުވަތަ ރަސީދު ނުވަތަ އިންވޮއިސް އޮންނަންވާނެއެވެ. ތައްގަނޑު އޮންނަ ތަނެއްނަމަ، ފައިސާ ލިބުނުކަމުގެ ތައްގަނޑާއި ފައިސާ ބަލައިގަތް ތާރީޚު ޖަހާފައި އޮންނަންވާނެއެވެ. ޑައިރެކްޓް ކްރެޑިޓަކުން ފައިސާ ދެއްކިނަމަ ޑައިރެކްޓް ކްރެޑިޓުގެ ރިފަރެންސާއި، ޗެކަކުން ފައިސާ ދެއްކިނަމަ ޗެކު ނަންބަރު އެނގެން އޮންނަންވާނެއެވެ.\nއެއްވެސް ކަމަކަށް ދޭންޖެހޭ ފައިސާއެއް ދިނުމުގައި ދޭންޖެހޭވަރަށްވުރެ އިތުރަށް ފައިސާ ދެވިއްޖެނަމަ، އެކަމުގައި ޒިންމާވާ ފަރާތުން، ފައިސާ ދެވުނު މީހާގެ އަތުން އެ ފައިސާ އަނބުރާ ހޯދަންވާނެއެވެ. އެފަރާތުން ފައިސާ ނުލިބިއްޖެނަމަ، އެ ފައިސާ ދައްކާނީ އެކަމުގައި ޒިންމާވާ ފަރާތުން ނުވަތަ ފަރާތްތަކުންނެވެ.


ސްކޫލް ޗުއްޓީގައި ރަށްރަށަށް ދިއުން ތާށިކޮށްފި\n6 ޖޫން 2021 - 10:29 0\nމާލޭ ބަނދަރުގައި އޮތް ބޯޓެއްގައި މީހަކު މަޑުކޮށްލައިގެން: ސްކޫލް ޗުއްޓީއާ ދިމާކޮށް ޒަރޫރީ ބޭނުންތަކަށް އެކަނި ނޫނީ މާލެ އިން ރަށްތަކަށް ދަތުރުނުކުރެވޭ ގޮތަށް ވަނީ ހަމަޖައްސާފައި.: ހުސައިން ޝަޔާހު / އަދަދު\nސްކޫލްތަކުގެ ޗުއްޓީއާ ދިމާކޮށް، މާލެ އިން ރަށްރަށަށް ދަތުރުކުރުން ހަރުކަށިކޮށް ޒަރޫރީ ބޭނުންތަކަށް އެކަނި ދެވޭ ގޮތަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ހަމަޖައްސައިފި އެވެ.\nސްކޫލްތަކުގެ ބޮޑު ޗުއްޓީ ފަށާގޮތަށް ހަމަޖައްސާފައި ވަނީ ޖޫން، 24 ގަ އެވެ.\nއެޗްޕީއޭގެ ޑިރެކްޓަރު ޖެނެރަލް މައިމޫނާ އަބޫބަކުރު ނެރުއްވި ބަޔާނުގައި ބުނެފައި ވަނީ ކޮވިޑް ކޮންޓްރޯލް ކުރުމަށް އަޅާ ފިޔަވަޅެއްގެ ގޮތުން މާލެ ސަރަހައްދުން ރަށްރަށަށް ދަތުރުކުރުމުގައި އަމަލު ކުރާ އުސޫލުގެ ދަށުން ދެން ދަތުރުކުރެވޭނީ ޒަރޫރީ ބޭނުންތަކަށް އެކަނި ކަމަަށެވެ.\nރަށްރަށަށް ދަތުރުކުރެވޭނެ ހާލަތްތައް\n- ސިއްހީފަރުވާ ހޯދަން މާލެއަށް އައިސް އެނބުރި ދާންޖެހުމާއި އެފަދަ މީހަކާ އެކުގައި ކޮންމެހެން ދާންޖެހުން.\n- މާލޭގައި އަދާކުރަމުންދާ ވަޒީފާ ހުއްޓާލަންޖެހިގެން އާއިލާއިން އެކުގައި ކޮންމެހެން ދާންޖެހުން\n- މާލޭގައި ދިރިއުޅެވެން ނެތުން.\n- މާލެއަށް ތައުލީމު ހާސިލުކުރަން އައިސް ކިޔެވުން ނިމިފައިވުން.\n- މައިންބަފައިން ބަލިވުމާއި އަނބިމީހާ ވިހެއުން ފަދަ އާއިލާއަށް ދިމާވާ ބޮޑެތި ކަންތައްތަކާ ގުޅިގެން ކޮންމެހެން ފުރަން ޖެހުން.\nއެޗްޕީއޭ އިން ބުނިގޮތުގައި އެފަދަ ޒަރޫރީ ހާލަތްތަކުގައި ދަތުރުކުރުމުގެ ހުއްދަ ދޭ މީހުން ވެސް 14 ދުވަހުގެ ކަރަންޓީން ފުރިހަމަ ކުރަން ޖެހެ އެވެ. ކަރަންޓީނުން ދޫކޮށްލާނީ 14 ދުވަސް ހަމަވުމުން ޓެސްޓްކޮށް ނަތީޖާ ނެގެޓިވް ވުމުންނެވެ.\nރަށްރަށަށް ދަތުރުކުރުން ހަރުކަށިކުރިއިރު، މާލޭގައި ކޮވިޑުގެ ހާލަތު ގޯސްވެ ފިޔަވަޅުތައް އޮތީ ވަރުގަދަކޮށްފަ އެވެ. ދެ ހަފުތާއަށް އެޅި ފިޔަވަޅުތަކާ ގުޅިގެން ނަމްބަރުތައް މިހާރު ވަނީ ދަށްވާން ފަށައިފަ އެވެ. ރާއްޖޭގައި ކޮވިޑް ފެތުރެން ފެށިފަހުން މި ބަލީގައި އެންމެ ގިނަ ބަޔަކު މަރުވީ މިދިޔަ މަހެވެ.\nކޮވިޑް ފެތުރޭތީ ދަތުރު ކުރުމުގައި ސަމާލުވާން އެދިއްޖެ


BREAKING: Muslim Gaumuthakuge Bahdhaluvumugai Raajje In India Ge Dhifaaugai Thedhuvejje - Vaguthu\nމުސްލިމް ގައުމުތަކުގެ ބައްދަލުވުމުގައި ރާއްޖެއިން އިންޑިއާގެ ދިފާއުގައި ތެދުވެއްޖެއެވެ.\nއިންޑިއާގެ މީޑިއާތަކުން ރިޕޯޓްކޮށްފައިވާގޮތުން ރާއްޖެއިން އިންޑިއާގެ ދިފާއުގައި ތެދުވީ އޮންލައިންކޮށް ބޭއްވި އޮގަނައިޒޭޝަން އޮފް އިސްލާމިކް ކޯޕަރޭޝަން (އޯއައިސީ)ގެ ބައްދަލުވުމެއްގައެވެ.\nމި ބައްދަލުވުމުގައި ޕާކިސްތާނުން ޔޫއެން އަށް ކަނޑައަޅާފައިވާ އެމްބެސެޑަރު، މުނިތް އަކްރަމް ވަނީ އިންޑިއާއިން އިސްލާމްދީނާއި ދެކޮޅަށް ހަރަކާތްތައް ޕްރޮމޯޓް ކުރާކަމަށް ވިދާޅުވެފައެވެ. އެހެން ނަމަވެސް ރާއްޖެއިން އެކަން ދިފާއުކޮށް ވިދާޅުވެފައި ވަނީ އިންޑިއާއަކީ މުޅި ދުނިޔެއިންވެސް އެންމެ ޑިމޮކްރަސީއަށް ލޯބި ކުރާ ގައުމެއް ކަމަށާއި އިންޑިއާއަކީ 200 މިލިއަން މުސްލިމުން ދިރިއުޅެމުން އަންނަ ތަނެއް ކަމަށެވެ.\nއެހެން ކަމުން އިސްލާމްދީނާއި ދެކޮޅަށް ހަރަކާތްތައް ޕްރޮމޯޓް ކުރާ ކަމަށް ބުނުމަކީ ގޯހެއް ކަމަށް ރާއްޖެއިން ވަނީ ވިދާޅުވެފައެވެ.\nމީގެ އިތުރުން އިންޑިއާއިން ފާއިތުވި އަހަރުތަކުގެ ތެރޭގައި އިސްލާމީ ގައުމުތަކާއި މެދު ގާތްގުޅުމެއް ބާއްވާފައިވާ ކަން ރާއްޖެއިން ވަނީ ފާހަގަ ކޮށްފައެވެ. އޭގެ ތެރޭގައި ސައުދީ އަރަބިޔާ، ޔޫއޭއީ، އަފްޣާނިސްތާން، ފަލަސްތީން، މޮރީޝިއަސް ހިމެނޭ ކަމަށް ރާއްޖެއިން ފާހަގަ ކޮށްފައިވެ. މިފަދަ ގައުމުތަކާއި ގާތްގުޅުމެއް އިންޑިއާއިން ބާއްވައިފާތީ އެގައުމުތަކުން އިންޑިއާގެ ބޮޑުވަޒީރު ނަރެންދްރަ މޯދީއަށް ގައުމުތަކުގެ އެންމެ މަތީ ޝަރަފުގެ އެވޯޑު ދީފައި ކަމަށް ރާއްޖެއިން ވަނީ ފާހަގަ ކޮށްފައެވެ.\nރާއްޖެ އާއި އިންޑިއާގެ ގުޅުމުގައި ރައީސް އަބްދުﷲ ޔާމީން ސަރުކާރުގައި ހީނަރުކަން އުފެދުނު ނަމަވެސް، ރައީސުލްޖުމްހޫރިއްޔާ އިބްރާހިމް މުހައްމަދު ސާލިހު ސަރުކާރުގައި އަލުން އިންޑިއާ އާއި ގުޅުންތައް ދިޔައީ ބަދަހި ކުރަމުންނެވެ.\nއަދި މޯދީ ދެވަނަ ފަހަރަށް ބޮޑުވަޒީރު ކަމާއި ހަވާލުވިފަހުން އެންމެ ފުރަތަމަވެސް ދަތުރު ކޮށްފައިވަނީ ރާއްޖެއަށެވެ. އެއީ މިދިޔަ އަހަރުއެވެ. ރާއްޖޭގެ ރައީސުލްޖުމްހޫރިއްޔާ އިބްރާޙިމް މުހައްމަދު ސޯލިހް ވެރިކަމާއި ހަވާލުވިފަހުންވެސް ވަނީ އިންޑިއާއަށް ގިނަ ދަތުރުތަކެއް ކުރައްވާފައެވެ.\nމެއި 22, 2020 16:01\nތިޔައީ މާ ކުރިން ވެސް އެނގޭ ކަ މެއް. ލަނޑަޔާ ވާނީ ހަ މަ ލަނޑަޔާ.\nމެއި 22, 2020 20:58\nމިލާދީނީ ވެރިކަން ނިމުމަކށް ގެންނާކަށް އަދިވެސް ނުވޭތަ؟\nމެއި 22, 2020 20:59\nކީއްކުރާނީ. ދިވެހި ބީތާއިން މިނިވަންކަން ވިއްކަލައިގެން ނިތިބީ. އެވެސް މުސްލިމުންގެ ޖައްލާދުންނަށް. ހުރި ހިތާމައެއްގެ ބޮޑުކަމާއެ.\nމެއި 22, 2020 21:39\nއަނިޔާވެރި އިންޑާއާގެ ނުލަފާ ހިންދޫއިންތައް ފާޑުފާޑުގެ ކާފިއުއާ ދެކޮޅަށް މުޒާހަރާތައް ބާއްވާ އެއްވުންތައް ބާއްވާފަ، ނިކަމެތި މުސްލިމުންގެ ބޮލަށް ޖަހާފަ، ޖެނޮސައިޑް ހިންގާ މުސްލިމުންނަށް އިންސާނިއްޔަތާ ހިލާފް އަނިޔާތައް ދޭއިރު އިންޑިއާ އެއްކޮޅު ވާނީ ވެސް ވަރަށް ބޮޑެތި އަނިޔާވެރިން.. އިންސާނިއްޔަތު ކަމެއްނެތް ބައިގަނޑެއް.... އިންޑިއާއިން ކޮރޯނާ ކޮންޓްރޯލް ކުރަން ހަރުދަނާ ފިޔަވަޅެއް ނާޅާފަ، އިންޑިއާގެ އަނިޔާވެރި ވެރިކަމުން ހެދި މިސްޓޭކްތައް ފޮރުވަން ނިކަމެތި މުސްލިމުންގެ ބޮލަށް ޖަހަނީ.... އަނިޔާވެރި ބޯގޯސް ނުލަފާ ހިންދޫއިން... އިންޑިއާގެ ހިންދޫއިން ކޮރޯނާވައިރަސް އާ ދެކޮޅަށް އިހްތިޖާޖު ކޮށް އެއްވުން ބޭވިތަން އެހެރީ ފެނަން ނޫސްތަކުން.... ފޮޓޯތައް ފެންނަން އެހެރީ.... މޮރިޝަސް އަކީ ހިންދޫ މެޖޯރިޓީ އެއް އޮތް ގައުމެއް، އެކަން ދިވެހި ރާއްޖެއިން ވާހަކަ ދެއްކެވި ބޭފުޅާޔަށް ނޭގުމުން ދޭހަވަނީ ވަޒީފާޔަށް ކުފޫ ހަމަ ނުވާކަން....\nމެއި 22, 2020 20:57\nދިވެހި ސަރުކާރަަށް އިސްލާމް ދީނާ ޑިމޮކްރަސީވެސް ވަކިނުވޭ. 1 ބިލިއަން އާބާދީގައި2މިލިއަނަކީ މައިނޯރިޓީ ތަޅާ މަރާ ހުސްކުރަނީ. މުސްލިމް ދިވެހި ގައުމުން މިތެދުވީ ޖައްލާދަކާ ދެކޮޅަށް. ޔަހޫދީންވެސް މިވަރުގެ ކަމެއް ނުކުރާނެ. އިންސާނިއްޔަތު ކަމެއްވެސް ނެތް ސަރުކާރެއް މިތާ މިއޮތީ.\nގެރިމޯދީ ޑައުން ޑައުން\nމެއި 22, 2020 16:05\nރުޅިއައިސް ކެކިކެކި މިހުރީ????????????\nމެއި 22, 2020 20:26\nކެކުނަސް އެންމެ ފަހުން ޔޫއެންގަ ނެގި ބޮޑު ވޯޓުގަވެސް އިންޑިޔާއިން ވޯޓު ދިނީ އިޒުރޭލައާ ދެކޮޅަށް.. މިތުރު އެމެރިކާގެ ޕުރެޝަރަށް ވެސް ނުބަލާ.. ފަޤީރު ނާތަހުޒީބު އަވަށްގަނޑުގަ އުޅޭ ހައްދުފަހަނަ އެޅި ހަރކަށި ހިންދޫގެ އަމަލުތަކަކީ ނުބައި އަމަލުތަކެއް އެއްވެސް ސަރުކާރަކަށް ނުހުއްޓުވުނުކަމެއް.. ހަމަ އެގޮތަށް ޕާކިސްތާނުގެ އަވަށްތަކުގަ ހިންދޫނާ ދެކޮޅަށް ހިންގާ ލާއިންސާނީ އަމަލުތައް ހުއްޓުވުމަށް އެ ޤައުމުގެ ސަރުކާރުތަކުންވެސް ވަނީ ނުކުޅެދިފަ..\nމެއި 22, 2020 20:30\nމިއޮތީ އިންޑިޔާއިން ރާއްޖެއައް ދޭއެހީގެ ބާރު ފެންނަހެއްކެތް އެހެންވީމާ ކިރިޔައް ދެން އޮނާނީވެސް މިކަންތައްގަނޑު\nމެއި 22, 2020 20:31\nމީ ބާރެއް ދީގެންތަ؟؟؟؟.މީ ހަގީގަތެއް ނޫންތަ؟؟؟؟\nމެއި 22, 2020 16:11\nހަކުރު ދެންޔާ ބޮޑުބޭބެ!\nމެއި 22, 2020 16:24\nބުޑިސްޓް ކާފަރު ބަޔަކަށް ބައިއަތު ހިފައިގެން ފެނިގެންދާނީ މަގުގެއްލި ފަސާދަވަމުންދާތަން، އަދި އަމުދުން އެބައިމީހުންގެ ތެރޭގައި އޮތް އިސްލާމް ދީނުގެ ހޮޅުކޮޅު ނިވާލަން ގަދައަޅާ މަސައްކަތް ކުރާ ބަޔަކަށް ބައިއަތު ހިފިބަޔަކު އެވަނީ ގެއްލެނިކުރެވިގެންވާ ބައެއްގެ ތެރެއިން. اَللّٰهُ أَعْلَ\nމެއި 22, 2020 16:27\nމި ސަރުކާރަކީ އިންދިޔާ އަށް ވިކިފަ ތިބި ބައެއް. ތިބުނާ ޑި މޮކްރަަސީގެ ދަށުންތަ ކަޝ މީރުގެ މުސްލި މުން އިންޑިޔާ ސަރު ކާރުން މަރަނީ. އަދި ދިޔަ ބުނާ ޑި މޮކްރަސީގެ ދަށުން ތަ މުސްލި މަކަށް ވީތީ އންޑިޔާގެ ބއެއް ސަރަހައްދު ތަކުގައި އިންޑިޔާގެ ރައްވެހިކަން އަތުލަ މުން ދަނީ. ވިކުނަސް ތީ ބޮޑު ވަރު ލަދު ކުޑަ\nމެއި 22, 2020 16:33\nޢިންޑިޔާގެމުސްލިމް ރައްޔިތުން އާދޭސްކުރަނީ މައްސަލަތައް ބަލާދިނުމައް ނަމަވެސް ޔޫއެންގެއެއްވެސް ބަޔަކު ކަސްމީރު އަދި މިނޫންވެސް މުސްލިމުންނާދެކޮޅު ކަންކަންހިންގާ ސަރަހައްދަކައް ދިއުމުގެ ހުއްދަޔެއް އިންޑިޔާސަރުކާރަކުންނުދޭ އިންޑިޔާއިން ކަންކުރަމުންގެންދަނީ މިޔަންމާގަ ކަންކުރިގޮތައް. މިއަދު ރާއްޖެއިން އިންޑިޔާއާ އެއްކޮޅައްވާހަކަ ތިދެއްކީ ވަރައްއަވަހައް ތިކަމުގަ ފަލީހަތްވާނެ\nމެއި 22, 2020 18:13\nއެމްޑީޕީ ގެ ބީތާތަކަށް އެނގޭތަ މިކަންކަން ހިނގަމުންދާ ކަން!!!\nމެއި 22, 2020 16:35\nމިތާގެ ވެރިންނަކީ ވެސް މުސްލިމުންނަށް ނަފްރަތު ކުރާ ލާދީނިއްޔަތަށް ލޯބި ކުރާ ބައެއް. އެހެންވީމަ ތިކަމާ ހައިރާނެއް ނުވޭ\nމެއި 22, 2020 17:04\nމިގައުމުގެ ވެރިޔާގެ ކަންފަތައް އަޑުނިއިވޭނީތާ އިިންޑިއާގައި ދިރިއުޅޭ މުސްލިމުން ނަށް ކުރަމުންދާ އަނިޔާތަކުގެވާހަކަ ލާދީނީ ވިއަސް މިއީބޮޑުވަރެށް\nމެއި 22, 2020 17:06\nއިންޑިއާއަކީ މުސްލިމުންގެ އެންމެ ބޮޑު އެއް ދުޝްމަން ލާދީނީ އެމް ޑީ ޕީ ގެ ވެރިކަމެއްގަ އިސްލާމް ދީނަށް ފުރައްސާރަ ކުރުން ނޫން ކަމެއް ނުކުރާނެ\nމީ އިންޑިއާގެ ބީޖޭޕީ ސަރުކާރުގެ ގޮތްޕެއް!! އެހެންވީމާ އިންޑިއާގެ ދިފާޢުގައި ނިކުންނަން ޖެހޭންނު. އަނެއްކޮޅުން އެހާ ގިނަ ހިލޭއެހީތަކާ އެއްޗިހި އޮށްސަނީ މިއޮތްގެން!! އެހެންވީމާ ބާރަށް އަތް ޖަހާ!!\nމެއި 22, 2020 17:33\nއެހީތައް އޮއްސަނީޗައިނާއިން ނަން އިންޑިއާއަށް ސަޅިދޯ\nމެއި 22, 2020 18:11\nއިންޑިއާގެ ދެމިލިއަން މުސްލިމިންނޭކިޔާއިރު އެމީހުންގެ ރަށްވެހިކަން ގެއްލުވާލާ ގެދޮރު ސުންނާފަތިކުރާތަން މި ލާދީނީ ސަރުކާރަށް ނުފެންނަނީތަ!! ބީތާވެފައިތަ ތިތިބެނީ! ނޫނީ ލޮލަށް އެސިޑް އެޅިފަތަ ތިތިބީ!!\nމެއި 22, 2020 17:12\nއެތެދުވިމީހާ ދެފައި އެއްކޮށް ޖަހާ ވައްޓާލަންޖެހޭ.\nމެއި 22, 2020 17:13\nއިސްލާމީ އުއްމަތުގެ ދިފާއުގައި މިގައުމުގެ މިހާރު މިއޮތް ލާދީނީ ވެރިކަން ވައްޓާލައި ވެރިކަމާއި މަޖުލީހާއި ކޯޓުތަކާއި މިނިވަން މުޥައްސަސާތަކުން އެމްޑީޕީ ފިކުރުގެ އެންމެން ބޭރުކުރަން ދީނާއި ގައުމުގެ ހައްގަށްޓަކައި ނުކުންނަން އަދިވެސް ނުވޭތޯއެވެ.\nވަރަށް ދެރަ!! މިހެންވީމަ މިގައުމުގެ ރައްޔިތުން ބުނަމުން މިގެންދަނީ މިރާއްޖޭގައި މިހާރު މިއޮތް ސަރުކާރަކީ އިންޑިޔާގެ އުނގަށް ވެއްޓިފައިވާ ސަރުކާރެކޭ. މިގައުމުގެ ޚާރިޖީ ސިޔާސަތާއި ކަންކަން ނިންމުމުގައި އަދި ވަކިން ޚާއްސަކޮށް ޚާރިޖީ ސިޔާސަތު ބައްޓަން ކުރުމުގައި އިންޑިޔާގެ ނުފޫޒު މިގައުމުގެ މައްޗަށް އޮތީ އިންތިހާއަށް!! އަމިއްލައަށް ހަމައިސްކޮޅަށް ތެދުވެ އެއްޗެއް މިހާރަކު މިގައުމުން ނުބުނެވޭނެ އިންޑިޔާ ނުރުހޭ ގޮތަށް!! ރާއްޖެއިން މިކަމުގައި އިންޑިޔާއިން ތާޢީދުކުރިކުރުމުން މިކަން މާބޮޑަށް ކަށަވަރުވޭ!! ނިކަން ބަލާ އިންޑިޔާއިން މުސްލިމުން ބޭނުންކުރަމުން އައި އަޔޯދިޔާ މިސްކިތް މުސްލިމުންނާ ދެކޮޅަށް ތަޅާ ބިމާ ހަމަކޮށްލީ!! އެފަހަރު އިންޑިޔާ ސަރުކާރުގެ ނުފޫޒުގަދަ ހިންދޫން އަޑީގަ ތިބެގެން މުސްލިމުންގެ އެތައް ބަޔަކު މަރާލާ މުސްލިމުންގެ ގެތަކުގައި ހުޅުޖަހާލި. މިހާރު ކަޝްމީރު އެއްކޮށް ހިސޯރުކޮށް މުސްލިމުން މަރަމުން އެދަނީ އަސާސީ ޙައްގުތައްވެސް ފޯރުކޮށްދޭން ދަތިކުރަމުން!! އިންޑިޔާގެ މުސްލިމުންގެ ޙައްގުތަކާއި ރަށްވެހިކަން ނިގުޅައިގަނެ މުސްލިމުން އެގަމުން ބޭރުކުރުމަށްޓަކައި ދާނޫނެއް އެކުލަވާލާ ފާސްކޮށްފަ!! މުސްލިމުންނާ ދިމާކޮށް މުސްލިމުންނަށް އަނިޔާ ކޮންމެ ދުވަހަކު ދެމުން އެގެންދަނީ!! މިމަންޒަރުތަކާއި މިއަޑުތަކާއި އިންޑިޔާއިން އެގައުމުގެ މުސްލިމުންނާދޭތެރޭ ޢަމަލުކުރަމުންދާގޮތް މިގައުމުގެ ރައްޔިތުންނަށް ނޮއޮޅޭވަރަށް ކޮންމެ ދުވަހަކު ފެނޭ!! ގެރި މޯދީގެ ގޮނޑި ކޮށްކޮ ސަރުކާރުގައި ތިބި ބައެއް މީހުންނަށް އޮޅިފައި އޮތަސް!! ނޮއޮޅޭނެ އެމީހުނަށްވެސް!! ވެރިކަމަށް އަންނަންވެގެން ސިއްރުން ކުރެވިފައިވަ ކަންތައްތަކާއި ހެދި މަޖުބޫރުވަނީ އިންޑިޔާއިން ބުނާގޮތަށް ކަންތައްތައް ކުރަން!! މަޖްލިސްގެ ރައީސާ ޚާރިޖީ ވަޒީރު މިރާއްޖެ ލޮކްޑައުންވުމުގެ ކުރިން ކޮންމެރެއަކު ހުޅުމާލޭގައި ހުންނަ އިންޑިޔާގެ ސަފީރުގެ އެޕާޓްމަންޓަށް ދާވާހަކަ ބަޔަކު ދައްކާތީ އަޑުއިވޭ!! ދެން ބަލާ މިރާއްޖޭގެ ކަންކަން ހިނގާނެގޮތް!! ރައިސް ޔާމީނު އުޅުނީ މިގައުމު ތަރައްގީކުރަން އިންޑިޔާގެ އުނގަަށް ހަމައެކަނި ނުވެއްޓި!! އެކަން އެގައުމަށް ޙަޖަމުނުވި!! މިގައުމަށް ހޮއޮނޭދޭ ބަޔަކުނެރެ އަޑީގައި އެމީހުންތިބެގެން ބޯކޮށް ރީލޯޑްކޮށްގެން ވެރިކަން މިއޮތީ ގަޑުބަޑު ކޮށްފަ!! ކުރާނެކަމެއްނެތް!!\nމެއި 22, 2020 17:15\nއެމްޑީޕީގެ ވިސްނުމުގެ މީހުން ހުރިހާ ބާރުތަކުން ވަކިކޮށް ބޭރުކުރުމަށް ދިވެހިން ނުކުތުމަށް ގޮވާލަން\nމެއި 22, 2020 17:18\nއެމްޑީޕީގެ ވިސްނުމުގެ މީހުން ހުރިހާ ބާރުތަކުން ވަކިކޮށް ބޭރުކުރުމަށް ދިވެހިން ނުކުތުމަށް ގޮވާލަން.\nއިސްލާމުންގެ ލޭހުއްދަކޮށް އިސްލާމުން އެއްވެސް ރަހުމެއްނެތި ގަތުލުކުރަމުންދާ ބައެއްގެ ދިފާއުގައި މިސަރުކާރުން ނުކުތުމަކީ އެބައިމީހުންނާއި ދެކޮޅަށް ޖިހާދަށް ނުކުންނަންޖެހޭ ސަބަބެއް ކަމުގައި ދެކެން.\nމެއި 22, 2020 17:20\nލާދީނީ ބާއިގަނޑަށް ވޯޓްދިން ބޭފުޅުން ދެން އަތްޖަހާ ޖަހާ އަތުން ހަންދުއްވާލާ...\nމެއި 22, 2020 17:30\nކަރަންޓީން ނިމެންދެއްމިތިބެނީ، އިސްލާމްދީނާއި ދިވެހިގައުމުގެ ދިފާއުގާ ނުކުންނަން ތައްޔާރަށް\nތިޔަގޮތަށްނުކުމެދާނެތީ ކުރިޔާލާ ބަރުހަތިޔާރާކަރަންޓުސާމާނު އެހޯދަނީނޫންތޯ؟ ރައިއްޔަތުންބިރުގަންނަވެރުގެސާމާނު ގެނަސްސަހުރިކަންދައްކައިފިނޫންތޯ؟\nމެއި 22, 2020 17:44\nމީ ލާދީނީ ސަރުކާރެއް ނޫންތަ؟\nމެއި 22, 2020 18:09\nމިކަންތައް ނިންމާލަން ރައްޔިތުން ނުކުންނަންވެއްޖެ\nމެއި 22, 2020 17:51\nއާނ ރާއްޖެ މިއީ ސަތޭކަ ކީއްކުރަން ނަމުން އެއްހާސް ޕަސެންޓް އިސްލާމުން...\nހައްދަވައިގެން އިސްލާމީ ޝަރީއަތެއް ހިނގާ ތަނެއްނޫން...\nމަ ހިތަށްއަރާ ޤުރުއާނުގައި ވައްކަން ކުރުމުން އޮންނަ ޙުކުމް ފަދަ ބޭސިކް ޙުކުމް ތައްވެސް ނުހިނގާ ތަނެއް...\nނަމާދަށް އެއްވެސް ވަރަކަށް އިޙްތިރާމް ކުރާ ބައެއް ނޫން...\nމިސްކިތްވެސް ފެންނާނީ ހުކުރަށް އެކަނި...\nޒުވާން ޖީލު ވަނީ ކާފަރުންގެ ސްޓައިލަށް ހެއްލިފަ... ތަރައްޤީ އޯ\nއެހެންވީމާ ދުނިޔޭގެ އުފަލަށް ލާރިހޯދަން މިފަހަރު އިންޑިއާ ބޭނުންވާގޮތަށް ބަސް ބުނާނެކަން ކަށަވަރު ކޮންމެ ބަޔަކު ވެރިކަމުގަ ތިއްބަސް. ޔާމީނުވެސް ސައުދީ ބުނެގެން\nޤަތަރާވެސް ޤުޅުން ކަނޑާލިއެއްނުން ކުރިންފަހަރަކުވެސް...\nމެއި 22, 2020 20:10\nސައުދީއަކީ މުސްލިމް ގައުމެއް. ގަތަރާ ގުޅުން ކަޑާލުމަކީ ދެރަ ކަމެއް\nމެއި 23, 2020 01:43\nކަލޭ ޔާމީނާ އަންނިއާ އެއްވަރު ކުރެވޭތޯ ތަ ތި ބަލަނީ ލާދީނިއްޔަތަށް. ނޫނޭވާ ތިކަމެއް ނުވާނެ. ރީއްޗަށް ބުނަންވީނު މަމީ މޑޕ މީހެކޭ. މަވެސް އެމީހުންނަށޭ ވޯޓް ލެވުނީ. ދެން މިހާރު ކަޑަވެގެން ޔާމީން ވެސް ލާދީނީ އޭ ގޮވާ ނެގޭތޯ މިއުޅެނީ\nމެއި 23, 2020 05:01\nއަންނި ބަލަނީ ފްލެޓާއި އާސަންދަ އާއި ދަތުރުފަތުރު ނިޒާމް ހަދައިގެންކަމަކުވެސް އާދައިގެ އާންމުންނަށް ލުއިފަސޭހަ ގޮތް\nއެކަމަކު ޔާމީން ބޭނުންވަނީ މުއްސަނދިކަން. މުއްސަނދިން އިތުރަށް މުއްސަނދި ކުރަން. ނިކަމެތި މީހާ އެއީ އޭނަކާރީ އެއްވެސް އެއްޗެއް ނޫން! ރައްޔިތުން އެއްވާ ތަނެއްގައި 1 ގަޑިއިރުވެސް ހޭދަނުކުރެވޭ.\nމެއި 22, 2020 17:56\nމިހިރަ މިހިރަގެން އެނގިފާޅުވަނީ ކަންކަމުގެ ހަގީގަތް! ޔޫ ސްކެރެޗް މައިބެކް އައި ސްކެރެޗް ޔޯރ ބެކް!..ސަހަރޯ ހަމަ!\nމެއި 22, 2020 18:02\nމިގައުމު މިހާލަތައް ވައްޓާލީ ގާސިމަކާ މައުމޫނު އަކާ އިމްރާނު ކިއާ ބައެއް ވެގެން މީގެ އިސްމީހަކީ މައުމޫނު އެއީ އޭނަގެ ދަރިއަށް ވެރިކަން ހޯދަންވެގެން .މިހާރު ކޮބާ އެދަރި ވެރިކަން ލިބިއްޖެތަ؟ ރާކަނިމަސް ކެވިއްޖެނު.\nމެއި 22, 2020 18:08\nކަލޯ، ހަބަރު ލިޔާއިރު ތެދުދޮގު ބަލައިފަ ލިޔުން މުހިނމު. އިނޑިއާަ ގަ ޕީޕީއެމް އަށް ސަޕޯޓު ކުރާ ނޫހެއްގަ ލިޔެފަ އޮތް އާރޓިކަލް އަކަށް ވެދާނެ\nމީހުން ލާދީނީއޭ ކިއީމަ ކިޔާވާހަކަ ބުނާނީ އިހައްދުވަހު އެއޮތީ އިންޑިޔާއިން ގާނޫނެއް ފާސްކޮއްފައި އިސްލާމުންނާއި ދެކޮޅައް ދެންކީކޭތޯ ބިނާނީ އަބޫޖަހުލު ނަންވާނީ މިއުންމަތުގެ ފިރުައައުނު އޭނާގެ ވާހަކަ ކޮޕީކުރާކަހަލަގެ ސިފަޔެއް މިފެންނަނީ ކީކޭތޯ ބުނާނީ\nމަޖުބޫރީހާލާތު އުދަރުބީހޭ އިދަރުބީހޭ\nމެއި 22, 2020 18:35\nކޮއްކޯ، ނުތެދުވެ ކޮންތާކަށް ވަންނާނީ..ތެދުވާން މަޖުބޫރުވީ މާ ދެންކީއްކުރާނީ ކޮއްކޯ.\nމެއި 22, 2020 18:42\nޔާﷲ މިމީހުންގެ ލޮލުގެ ފެނުން މިހާރައްވުރެ ރަނގަޅު ކުރައްވާށިއެވެ!\nމެއި 22, 2020 18:44\nތިޔައީ ގިނަ ދިވެހި ރައްޔިތުން ގަބޫލު ކުރާ ގޮތެއް ނޫން. ޢިންޑިއާގަ މިހާރު އޮތް ސަރުކާރަކީ މުސްލިމުންނަށް ހެޔޮއެދޭ ސަރުކާރެއް ނޫންކަން ވަރައް ސާފު\nމެއި 22, 2020 18:51\nމެޓައެއް ދިނީމަ ހެއްލިފަ މިއޮތީ. މޮޔަސަރުކާރެއް\nމެއި 22, 2020 19:10\nމިރާޖޭގެ ތިބި އިސްލާމީ ޖަމިޔާ ޖަމާތަކާ ދީނީ އިލްމުވެރިން އަދިވެސް މިވެރިކަމާ ދެކޮޅައް ބަހެއްކިޔަން ކަަލޭމެނައް ނުކެރެނީތަ! ނޫނީ ކަލޭމެންގެ މީިހަކަށް އަނިޔާ އެއްވީމަތަ ބަހެއްކިޔަން ކެރޭނީ...ދީނީ އިލްމުވެރިންގެ ހުރިވަރެއް މިފަހަރު އެގޭނެ ތާ...ލަދުގަނޭ މިހާރު މިސަރުކާރުން ކުރާ ކައްތަކުން.....\nމެއި 22, 2020 19:12\nމެއި 22, 2020 19:21\nސައުދީ އިންވެސް ތިބައްދަލުވުމުގައި ބައިވެރި ވާނެތާ. ތިވާހަކަވެސް އަޑު އަހާނެތާ. ވާގޮތް ބަލަން ތިބެމާ.\nމެއި 22, 2020 19:24\nއަންނިބެ ބޭނުންވާގޮތައް މިހާރު މިގައުމުގެ ކަންކަން ކުރިޔައް މިދަނީ.\nމެއި 22, 2020 19:28\nކާލޯ އެހެންދޯވާނި އެވަރަށް އެމީހުން އަތުން ފައިސާ ނަގާފަ ވަނީ\nމެއި 22, 2020 19:45\nދެން ނާންނާނެ. އޭރު އައީ އެދުމެއް ފުއްދާލަން ހަނދާން ކޮށްލަދޭން\nމެއި 22, 2020 19:50\nކިނބޫ އަށް އިންޑިއާ ގެ ތިޔަ ފައިސާ ދެވިހިފުމަކުން ސަލާމަތްވެވޭނީ ގެރިބެއާ ބްރޭކްއަޕް ވެގެން.\nގެރިބެގެ އަވައިގައިޖެހި އެލެކްސް ބުއްޅައާ ކިނބޫ ނިމިހިގާދާނެ.\nމެއި 22, 2020 20:00\nޢަމިއްލަ ރައްޔަތުން ބަނޑުހައި ހޫނުކަން ފިލުވާދިނިއްޔާ މާރަނގަޅެއް ނުން މަގުމަތީގައި މަރުވެފައި އޮންނަ ކުއްތާގެމަަސް ކާން ޖހެނީ އަދިވެސް މޯދީ ވަޜެއް ނެތިގެން އުޅެތި މީނަ ދޭ އެހީ ހޯދަން ވެސް ހެޔޮނުވާނެ\nމެއި 22, 2020 20:07\nއަނިޔާވެރި، ރަހުމްކުޑަ އިންޑިއާ... ނިކަމެތި މުސްލިމް ރައްޔިތުންނަށް ދޭ އިނިޔާ ހުއްޓުވާ ބަލަ....\nމެއި 22, 2020 20:09\nމިސަރުކާރު ނުހިންގޭނެ މޮޔަގެރި މޯދީގެ ބަނޑުދޮށުން ނިކުމެގެންނެއް. އެހެންވެ ލޯކަނުވެފާވަނީއިންޑިއާގައިމުސްލިމުންނަށް ކުރާއަނިޔާ ނުފެންނަވަރަށް.\nމެއި 22, 2020 20:24\n2018 ގެ އިންތިޚާބު ކާމިޔާބު ކުރެވުނީ މޯދީގެ ދިން ފައިސާގެ ބޭނުންކޮށްގެން. ޢެހެންވީމާ އިންޑިއާ އިން ކޮންމެ ކަމެއް ރާއްޖޭގެ އަދި އެހން ގައުމެއްގައި ކުރިޔަސް/ހިންގިޔަސް މިހާރު މިއޮތް ސަރުކާރު އޯ.ކޭ ވާނެ. ދެން އަތްޖަހާ\nމިއީ ކަނޑައެޅިގެން ދޮގެއް. އިންޑިޔާ ސަރުކާރުން މުސލިމުންނަށް ވަރަށް އަނިޔާކުރޭ. ސަރުކާރުން މިބުނި ބުނުމުގައި އަހަރެން ބައިވެރިއެއް ނުވަމެވެ.\nމެއި 22, 2020 20:45\nމިއީ އިންޑިޔާގެ އަވަށެއް\nމެއި 22, 2020 21:25\nވެރިކަން ހޯދަދިނީމަ ޖެހޭނީ ބުނާގޮތަށްހަދަން!\nމެއި 22, 2020 21:38\nޅަދުހަޔާތް ނެއްކަން. މަދުފައިސާ ކޮޅަކަށް އިންސާނިއްޔަތުކަން ވެސް ވިއްކާލީ.ދިވެހިންގެ އަގު އިސްލާމީ ދުނިޔޭގަ ތިޔަ ވައްޓާލީ..\nމެއި 22, 2020 21:41\nމެއި 22, 2020 21:49\nމިހާރު އިންޑިއާއިން މުސްލިމުންނާ ދެކޮޅަށް ހިންގާ ޖެނޮސައިޑް ނުފެނޭތަ؟ އިންޑިއާގެ ބޯގޯސް ސަރުކާރުން ކޮރޯނާ ވައިރަސް ކޮންޓްރޯލް ކުރަން ރަގަޅު ފިޔަވަޅެއް ނާޅާފަ، ކަންތައް ގޯސް ވީމަ ތެޅިގަނެފަ، ނިކަމެތި މުސްލިމުންނަށް ބްލޭމް ކޮށްފަ އަނިޔާވެރި ވަނީ.... ހިންދޫއިން ކޮރޯނާ ވައިރަސް އާދެކޮޅަށް ކުރި ހުރިހާ މުޒާހަރާތައް ކޮބާ؟ އިންޑިއާއަކީ މުސްލިމުންނާ ދެކޮޅަށް އަބަދު މަސެއްކަތް ކުރާ އަނިޔާވެރި ގައުމެއް... އެއްވެސް އިންސާފެއް ނެތި މުސްލިމުންނާ ޖައްސާލައިގެން އުޅޭ އަނިޔާވެރި ބައެއް....\nމެއި 22, 2020 21:52\nއިންޑިޔާގެ ދަށުވެ ދީންނުގެ ދިފާއުގައިވެސް ވާހަކަދަންކަންނުކެރުނީމަ ވަރަށްދެރަވެއްޖެ. ކޮންމެއެހީއެއްއެދެނީ ދީނާއިގައުމު ގުރުބާންކުރާގޮތަށް. އިންޑިޔާގެއެހީ ގައުމުގެހަލާކު\nމި ސަރުކާރުން ތިކަން ކުރާނެ ކަމީ ޝައްކެއްވެސް އޮއްކަމެއްނޫން މީ ލާދީނީ ސަރުކާރެއް ލާދީނީ ގުޅޭނީ ލާދީނީއާ\nމެއި 22, 2020 22:23\nލޮލައް މިރުސް އެޅިފަ މިތިބީ. ދެން އެޅޭނީ ކޯއްޗެއްކަމެއްވެސް ނޭގެ. ބަރީއަވަން.\nސު ރުހީ ނުބައި. ޜާއްޖެ ރައްޔިތުންނެއް އިންޑިޔާ ހިންގާ ޖަ ރީމާތައް ދިފާއުއެއް ނުކު ރެ. ޢެކަމެއްކު ރީ މިހާ ރުއޮތް ސަ ރުރކާ ރުތެ ރޭގަ އުޅޭ އެލެކްސް ނަށީދު ފެކްށަން ބައިގަނޑު. ެިެެިެެިެެިެިެެެިެެިެެިެެިެިެެެިެެިެެިެެިެިެެެިެެިެެިެެިެިެ\nމެއި 22, 2020 22:30\nމިއަދު ދުނިޔޭ ގައި އެއްގަމާއި ކަނޑާއި ވައިގެ ތެރޭގައި ވެސް އޮތީ ފަސާދައާއި ލޭއޮހޮރުވުންތައް. މީ އާޚިރުއް ޒަމާން. ފަހު ޒަމާން. މީ މީގެ 1400 އަހަރު ކުރިން ރަސޫލާصلي الله عليه وسلم ބަަސްފުޅު ތަކުގެ ހަޤީޤަފެންނަމުން މި ދަނީ.\nދުނިޔޭގެ ބޮޑެތި ލީޑަރުން ފަރުދާގެ ފުރަގަހުގައި ތިބެ ރޭވުންތައް ރާވާފައި މީޑިޔާ ކުރިމައްޗައް އަރާ ދައްކަނީ އެހެން ވާހަކައެއް. .ހައްޤު ބާޠިލްގެ ގޮތުގައި އަދި ބާޠިލް ހައްޤުގެ ގޮތުގައި ދުނިޔެއަށް ދައްކަނީ.\nމެދު ފަންތީގެ މުސްލިމް ޤައުމުތަކަށް މަޖުބޫރު ވަނީ ދުނިޔޭގެ ބޮޑެތި ލީޑަރުން ގެ ފައިބުޑުގައި އެ މީހުން ދިފާޢު ކުރަން. ސަބަބަކީ އެހެން ނޫން ނަަމަ އާދައިގެ ޤައުމުތަކަށް އެ މީހުން ދަތިކުރުމުގެ ފިޔަވަޅު އަޅާ އެހީދިނުން ހުއްޓާލާނެ ކަމުގެ ބިރަށް. މިއަދު މުންކަރާތް ތައް ނަހީކުރުމުގެ ބާރުވެސް މުސްލިމު ޤައުމުތަކުގައި ނެތް.\nމިއީ ދައްޖާލުގެ ޒަމާނެއް ނޫންތޯއެވެ.؟ ދުނިޔެއަށް އަންނަމުންދާ ބަދަލުތަކަށް ވިސްނާ ދެންވެސް އަހަރުމެން އަޤީދާ ސީދާނުކޮށް ޢާފިލް ކަންމަތީ ނަލަހެދިލައިގެން އުޅެންވީތޯއެވެ؟........\nމެއި 22, 2020 23:23\nތިޔަތަނުގައި ވާހަކަ ދެއްކި މީހަކީ ބުދެއްތަ. ޢިންޑިޔާގެ މުސްލިމުން ނައްތާލުމުގެ ސިޔާސަތަށް ތާއިދު ކުރިމީހެއް. ޢެއީ ދިވެހި ޤައުމުން މުސްލިމުން ނައްތާލުމަށް މަސައްކަތް ކުރާމީހެއް .\nމެއި 22, 2020 23:55\nދިވެހިރައްޔިތުންގެ ތެރެއިން ކިތަށް ބޭފުޅުންނަށްބާ ހައްގާއި ބާތިލް އިނގެނީ ، މީހެއްގެ ދުލުން ތިމަންމީހަ މިއީ އިސްލާމެކޭ ބުނިނަމަވެސް އޭނާގެ އަމަލުން އެކަން ނުފެއްނަ ނަމަ އެނަޔާދޭތެރޭ އެހެން މީހުން ސައްކުކުރާނެ ، އެމް ޑީ ޕީގެ ފިކުރަކީ ލާދީނީ ފިކުރެކޭ މިވެރިކަމަކީ ލާދީނީ ވެރިކަމެކޭ ބުނެވެނީ މިވެރިންގެ އަމަލުތަށް ހުއްނަގޮތުން އަދި ކަންތަށްތަށް ކުރާގޮތުން....\nމެއި 23, 2020 00:42\nމި ވެރިކަން ވައްޓާލަންވި ހަމަ މިހާރު. އެހެންނޫނީ މި ރާއްޖެ އެއްކޮށް އަޅުވެތި ކުރާނެ\nމެއި 23, 2020 05:10\nބަލަ މުސްލިމުންނަށް ދެރަގޮތެއް ފާޅުގައި ހަދަމުންދާނަމަ މިސަރުކާރުގެ ބޮޑުން ތާއިދުކުރާނެ\nމެއި 23, 2020 15:32\nސުބުހާނައްﷲ ހާދަހާވާ ދެރަކަމެކޭމީ މިފަދަ ދަނޑިވަޅެއްގައި ދޮގުހަދާކަށް ފަހެ ބިރެއް ނުގަނޭބާ!!!


LIVE: Bodethi Luithakaai Eku, Biru Ves Bodu - Vaguthu\nކޮވިޑް-19: ބޮޑެތި ލުއިތަކެއް، ބިރު ބޮޑު!\nއައްޑޫ ސިޓީގެ ރަށްތަކުން ކޮވިޑް-19 ޖެހުނު މީހުންގެ އަދަދު 500 އަށް އަރައިފި\nBREAKING: Addu In Covid Jehunu Meehunge Adhadhu 500 Ah!https://t.co/lQTVrjQSml\n— Vaguthu Online (@VaguthuOnline) July 8, 2021\nއަތޮޅު ތެރޭގެ ރަށަކުން އެންމެ ގިނަ ކޮވިޑް-19ގެ ވޭދަނަތައް ފެނުނު ރަށްކަމުގައިވާ ޅ. ނައިފަރު އާއްމު ހާލަތަށް ގެނެސްފިއެވެ.\nBREAKING: 108 Dhuvas Fahun Naifaru Hulhuvaalaifihttps://t.co/W3JNz6cp5h\nޖަޕާނުގެ ޓޯކިޔޯގައި ކޮވިޑް-19ގެ ހާލަތު ގޯހުންގޯހަށް ދާން ފެށުމުން އެޤައުމުގެ ކޮވިޑްގެ ކުއްލި ހާލަތު އިއުލާން ކޮށްފި.\nOlympics Boamathivefaivaniko Japan Gai Kulli Haalathu Iulaankohfihttps://t.co/O2w111pH6N\nކޮވިޑް-19 ފެތުރޭތީ މޮނިޓަރިންގެ ގެ ހާލަތުގައި ނެތް ރަށްތަކަށް ވެކްސިން ފުރިހަމަކުރި މީހުންނަށް ކަރަންޓީނު ނުވެ ދަތުކުރެވޭ ގޮތަށް ހަމަޖެއްސި ނަމަވެސް 29 ރަށަކަށް މިހާރު ވެސް އަރައިފޭބުން މަނާ ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން މިއަދު ވިދާޅުވެއްޖެ.\nVaccine Furihama Kurias 29 Rashakah Nudheveyne!https://t.co/ONPnO3jkCA\nކޮވިޑް-19 އާއި ގުޅިގެން މާލޭ ސަރަހައްދުގައި އަޅާފައިވާ ފިޔަވަޅުތަކަށް ދިން ލުއިތަކާއި އެކީ މާސް ނާޅާ އުޅެވޭނެ ތަންތަން ދައްކުވައިދޭ ލިސްޓެއް ކަމަށް ބުނެ ހުސް ގަނޑެއް ފުލުހުން އާއްމު ކޮށްފި\nMask Naalhaa Ulheveyne Thanthanuge List Eh Fuluhun Anmu Koffihttps://t.co/wAri555TPW\n12 އަހަރުން މަތީގެ ކުދިންނަށް ފައިޒާ ވެކްސިން ޖެހުމުގެ ހުއްދަ ދުނިޔޭގެ ސިއްހަތު ޖަމިއްޔާ (ޑަބްލިވްއެޗްއޯ)އިން ދިނުމާއި އެކު ރާއްޖޭގައިވެސް އެ އުމުރުފުރާގެ ކުދިންނަށް ވެކްސިން ދޭން ފަށައިފި\n12 Aharun Matheege Kudhinnah Mihaaru Vaccine Jeheyne!https://t.co/likNrtX5H6\nކޮވިޑް-19 ފެނި މޮނިޓަރިންގްގެ ހާލަތަށް ގެނައި ގއ. ދާންދޫ މޮނިޓަރިންގް އުވާލައި، އެ ރަށް އާންމު ހާލަތަށް ގެނެސްފި\nވެކްސިން ފުރިހަމަ ކުރުމުން ލަންކާއަށް ދަތުރުކުރެވޭނެ، ކަރަންޓީނެއް ނެތް\nވެކްސިން ފުރިހަމަ ކޮށްފައިވާ މަސައްކަތްތެރިންގެ ކަރަންޓީން ހަތްދުވަހަށް ކުރުކޮށްފި.\nVaccine Furihama Kohfaiva Masaiykaiytherin Ge Quarantine7Dhuvahah Kurukohfi https://t.co/FoWGq8cmOC\nކޮވިޑް-19 ކޮންޓްރޯލް ކުރަން އަޅާފައި ހުރި ގިނަ ފިޔަވަޅުތައް އަނެއްކާވެސް އުވުނީއެވެ. ވެކްސިން ފުރިހަމަ ކޮށްފައިވާނަމަ ދަތުރު ކުރުމުގެ ފުރުސަތު ވެސް ލިބުނީއެވެ. ނަމަވެސް ކޮވިޑްގެ ނުރައްކާ ކުޑައެއް ނޫނެވެ.\nކޮވިޑް ކޮންޓްރޯލް ކުރަން ގިނަ ގައުމުތަކެއްގައި އަޅާފައިވާ ފިޔަވަޅުތަކަށް ލުއިތައް ދެމުން ދާއިރު ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ވެސް ވަނީ ފިޔަވަޅުތަކަށް ލުއި ނުދިނުމަށް ގޮވާލާފައެވެ. ޑަބްލިއުއެޗްއޯ އިން ތަކުރާރުކޮށް ބުނަމުން ގެންދަނީ ކޮވިޑްގެ ނުރައްކާ ކުޑަނުވާ ކަމަށެވެ.\nކޮވިޑްގެ ފިޔަވަޅުތަކަށް ލުއިތައް ދިން ނަމަވެސް ވީވަރަކުން ރައްކާތެރިކަމުގެ ފިޔަވަޅުތަކަށް ސަމާލުކަން ދޭން ޖެހޭނެއެވެ. މާސްކް އަޅަން ޖެހޭނެއެވެ. ގައިދުރުކަން ބަހައްޓަން ޖެހޭނެއެވެ. އަތް ދޮންނަން ޖެހޭނެއެވެ. އަދި އެންމެ މުހިއްމު ކަމަކީ ވެކްސިން ފުރިހަމަ ކޮށްފައި ނުވާ ފަރާތްތަކުން ވީއެންމެ އަވަހަކަށް ވެކްސިން ފުރިހަމަ ކުރުމެވެ.\nBREAKING NEWS: Dhathuru Kuraa Kudakudhin Quarantine Vaan Nujehey Goeh Hadhaifi https://t.co/RN7xIvMhEC\nVaccine Ge Dhevana Dose Jehi Meehunge Adhadhu2Lakka Ah Araifi https://t.co/AUzCaBRm0y\nBREAKING NEWS: Ithuru 139 Meehun Covid Ah Fassivejje https://t.co/K7i1EruBjz\nޖުލައި 8, 2021 01:15\nތިޔަ ކޮވިޑަކީ ޔަހޫދީ ރޭވުމެއްކަން ދެނެގަނެ ގިނަ ގައުމުތަކުން ޑަބްލިއު އެޗްއޯ ބަލައެއް ނުގަނޭ މިހާރު.\nޖުލައި 8, 2021 05:34\nބަލަ ކޮވިޑް އޮއްވާ ޔޫރަޕް މީހުން ޔޫރޯ ކަޕް ކުޅެ މަޖާ ކުރަނީ ތިހާބޮޑު ނުރައްކަލެއް އޮންނަމަ އެމީހުން ކުޅެ މަޖާ ކުރާނެބާ ؟ ޑަބުލިއުއެޗްއޯ އެއީ ދުނިޔެ ކޮންޓުރޯލް ކުރަން އދ ގެންގުޅޭ ބޯޅައެއް ޔަހޫދީ ބައިގަޑު އުޅެނީ ދުނިޔެ އެމީހުންގެ އައްދަށު ނުލެވިގެން !


ވަޒީފާގެ ފުރުޞަތު - މަސައްކަތު ( މިސްކިތްތަކަށް)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ނޮވެންބަރު 21 ވާ ބުރާސްފަތި ދުވަހު 13:00 ގެ ކުރިން، އައްޑޫސިޓީ ކައުންސިލްގެ އިދާރާއަށް ނުވަތަ ހިތަދޫ އަވަށު އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 ޑިސެންބަރު 03 އާއި ޑިސެންބަރު 11 އާ ދެމެދު، އައްޑޫސިޓީ ކައުންސިލްގެ އިދާރާގައި ނުވަތަ ހިތަދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.


Kulhudhuffushi Online - Keyofathaai falhoaonun insaafukuri maahefun: plaastikah noonekey bunun !\nކެޔޮފަތާއި ފަޅޯއޮނުން އިންސާފުކުރި މާހެފުން: ޕްލާސްޓިކަށް ނޫނެކޭ ބުނުން !\nއަބްދުލް ވާހިދު ޙަސަން -9މަސް ކުރިން - 13 މެއި 2018\nރޯދައަށް މާހެފުމަކީ ދިވެހިންގެ އާދަ އެކެވެ. ޒަމާނަށް އަންނަ ބަދަލާއެކު މާހެފުމުގެ ވައްޓަފާޅިވެސް ތަފާތެވެ. ޒަމާނީ ކެއުމާއި ދިވެހި ކެއުންތައް މާހެފުމުގެ ސުފުރާގައި ވަރަށްވެސް ގިނަ އެވެ. އެކުވެރިކަން އާލާކުރަންވެސް ރަނގަޅު ކަމެކެވެ. ނަމަވެސް ބަދަލުވަމުން އަންނަ މިޒަމާނުގައި މާހެފުމާއެކު ނުރަނގަޅު އާދަތައްވެސް އަންނަނީ އިތުރުވަމުންނެވެ. އޭގެ ތެރޭގައި އެންމެ އާންމު އެއްކަމަކީ ޕްލާސްޓިކް ނުވަތަ ޑިސްޕޮސިބަލް ތަށި ބޭނުންކުރުމެވެ.\nމާހެފުމާއި އެނޫންވެސް މުނާސަބާތަކުގައި ކެއުންތައް ތައްޔާރުކޮށް، އެއަށް އިންސާފުކޮށް ނިންމާ ތަށިތައް ޖެހުނު ތާކަށް އުކާލަނީ އެވެ. ޕްލާސްޓިކްގެ މުސީބާތުގައި މުޅި ދުނިޔެ ޖެހި އެކަމުން ސަލާމަތްވުމަށް ގައުމުތަކުގެ ސަރުކާރުތަކުން ހަރުދަނާ ފިޔަވަޅުތަކެއް އަޅުމުން ދިޔަނަމަވެސް ރާއްޖެއަކުން އެންމެ އެދެވޭގޮތެއްގައި އެމަންޒަރެއް ނުފެނެ އެވެ. އެކަމަކު ރާއްޖޭގައިވެސް އަމިއްލަ ފަރުދުންނާއި ތިމާވެއްޓަށް ލޯބިކުރާ ފަރާތްތަކުން ދަނީ އިތުރުވަމުންނެވެ. އަދި ފްލާސްޓިކްގެ ނުރައްކަލުން ގައުމު ސަލާމަތްކުރުމަށް ފަރުދީ ޒިންމާގައި މަދު ބަޔަކު ނަމަވެސް މަސައްކަތް ކުރާ މަންޒަރު ފެނި ހިތްތަށް ފިނިކަން ލިބެ އެވެ. އަޅުގަނޑު ދައްކަން މިއުޅެނީވެސް މިބުނި ފަދަ ޒުވާނުން ކޮޅެއް އިސްނެގުމަށް ކުރި ކުޑަ ކަމަކުން ގިނަ ބައެއްގެ ތައުރީފު އޮހެމުންދާ ކަމެއް ފާހަގަކޮށްލުމަށެވެ.\nޖަލާލުއްދީން ސްކޫލުގެ ގުރޭޑް 10-ބީ ގެ ދަރިވަރުން ބޭއްވި މާހެފުމުގައި ޕްލާސްޓިކް ތަށީގެ ބަދަލުގައި ދަރިވަރުން ބޭނުންކުރީ ކެޔޮފަތެވެ. އަދި ޕްލާސްޓިކް ހޮޅީގެ ބަދަލުގައި ކުރުނބާ ބުއިމަށް ބޭނުންކޮށްފައިވަނީ ފަޅޯއޮނެވެ.\nމިއީ ސްކޫލެއްގައި ދަރިވަރުންތަކެއް ކުރި ވަރަށް ތަފާތު، އަދި ޕްލާސްޓިކްއަށް ނޫނެކޭ ބުނެ، އެކަން އަމަލުދެއްކި މިފަދަ ފުރަތަމަ މާހެފުމަށް ވެދާނެ އެވެ.\nމިކަމުގައި އިސްކޮށް އުޅުއްވި އެކުލާހުގެ ކުލާސް ޓީޗަރު މުހަންމަދު ހުސެއިން ހުރީ މާހެފުން ތިމާވެއްޓާ ރަހުމަތްތެރި މިފަދަ ގޮތަކަށް ކުރިއަށްގެންދެވުމުން ވަރަށް ހިތްހަމަ ޖެހިފަ އެވެ.\nHats off to @eduGS_53 for really committing to eliminate single use plastics even in school events!This Children’s Day,they’re using banana leaf plates & papaya leaf stem straws!What are some creative ways you substitute plastic in your life?@parleyxxx @IYOR2018 @NoPlasticStraws pic.twitter.com/L3X7uScNY8\n— Ufaa MoE (@UfaaMv) May 10, 2018\nމުހަންމަދު ހުސެއިން އާއި އެކުލާހުގެ ދަރިވަރުން ބޭނުންވީ މާހެފުން ވީހާވެސް މަދުން ޕްލާސްޓިކް ބޭނުންކޮށްގެން ކުރިއަށްގެންދާށެވެ. ފަރުކޮއެ އާ ފަހުން ސްކޫލުގައި ވީހާވެސް މަދުން ޕްލާސްޓިކް ބޭނުންކުރުމުގެ ގޮތުން ނިންމީ މާހެފުން މިގޮތަށް ކުރިއަށްގެންދަން ކަމަށް މުހަންމަދު ވިދާޅުވި އެވެ. އެފަދަ ފުރުސަތެއް ލިބުމުން ޓީޗަރެއްގެ ހައިސިއްޔަތު ވަރަށް ރަނގަޅަށް އޭނާވަނީ ބޭނުން ހިފާ ޕްލާސްޓިކަށް ނޫނެކޭ ބުނެ އެކަން މިވަނީ އަމަލު ދައްކައިދީފަ އެވެ.\n” ހުރިހާ ކުދިންގެ ފަރާތުން ލިބުނު އައިޑިޔާއެއް މި. ސޯޝަލް މީޑިއާ ފޮޓޯތައް ދޫކޮށްލުމުން ވަރަށް ގިނަ ބަޔަކު ތައުރީފްކޮށް ހިތްވަރުދިން.” މުހަންމަދު ވިދާޅުވި އެވެ.\nއޭނާ ވިދާޅުވީ ދަރިވަރުންނާއި އެހެން ބައެއް ޓީޗަރުންވެސް މާހެފުން އިންސާފުކުރުމަށްފަހު ތިބީ ވަރަށް ހިތްހަމަޖެހިފައި ކަމަށާއި އެކަމަށް ޓީޗަރުންވެސް ވަރަށް ތައުރީފްކުރިކަމަށް އޭނާ ވިދާޅުވި އެވެ. ޕްރިންސިޕަލް އައިމިނަތު މުހައްމަދުވެސް އެކަމަށް ސާބަސް ދެއްވައި ތައުރީފުކުރެއްވުމުން އޭނާ ހުރީ ވަރަށް ހިތްހަމަޖެހިފަ އެވެ.\nމީގެ އިތުރުން ޕްރިންސިޕަލްގެ ވައިބާ ގުރޫޕްގައިވެސް ޕްލާސްޓިކަށް ނޫނެކޭ ބުނެ ކުރިއަށްގެންދިޔަ މާހެފުމަށް ތައުރީފުކޮށްފައިވެ އެވެ. މިނިސްޓްރީ އޮފް އެޑިއުކޭޝަންގެ އުފާ ޓްވިޓާ އިންވެސް މި މާހެފުމަށް ވަނީ ތައުރީފްކޮށްފަ އެވެ.\nމިކަމަށް ހިތްވަރު ދެއްވަމުން ބިލީފްގެ ފައުންޑަރ އަފާ ހުސެއިން ވިދާޅުވީ އެ ފޮޓޯތައް ފެނުމުން ވަރަށް އުފާވި ކަމަށެވެ. މިފަދަ އިވެންޓްތަކުން އާންމުކޮށް އަބަދަކުވެސް ފެންނަމުންދަނީ އެއްފަހަރު ބޭނުންކުރެވޭ ޕްލާސްޓިކް ތައްޓާއި ހޮޅި އަދި ފުޅި ފަދަ އެއްޗެހި ބޭނުންކުރާ މަންޒަރުކަން އޭނާ ފާހަގަކުރެއްވި އެވެ.\n“ސްކޫލު ތެރެއިން މިފަދަ މަންޒަރެއް ފެނުމުން ވަރަށް ގިނަ ބަޔަކަށް މިކަން މިސާލަކަށްވާނެ. މިފަދަ އާދަތައް ހަރުލާނީވެސް އަދި ދަސްވާނީވެސް ސްކޫލުގެ މާހައުލުން. ވަރަށް ސަޅި އިނިޝިއޭޓިވް އެއް މިއީ. ސްކޫލުން ބޭރުގައި އާއިލާ، ރައްޓެހިންނާ މިފަދަ އިވެންޓްތައް ބޭއްވިޔަސް ދަރިވަރުން ވާނެ މިފަދަ އެކްޝަންތައް އަމިއްލަވެސް ތަންފީޒުކުރަން.” ތިމާވެށި ހިމާޔާތްކުރުމަށް މަސައްކަތްކުރާ އަފާ ވިދާޅުވި އެވެ.\nއަފާ ވިދާޅުވީ މިފަދަ ކުދި ކަންތައްތަކުންވެސް ތިމާވެއްޓަށް ބޮޑެތި ފައިދާތަކެއް ވުމުގެ އިތުރުން ޖީބުންދާ ހަރަދުވެސް ކުޑަވާނެކަން އޭނާ ފާހަގަކުރެއްވި އެވެ.\n“ނޭޗާރ ޕާރކެއް” ހެދުމުގެ ވާހަކައަކީ ހަމައެކަނި ތިމާވެށީގެ ވާހަކައެއްތަ؟\nކުޅުދުއްފުށީ ކުޅި ހިއްކުމުގައި ހުރި ކަންބޮޑުވުން ބޭރުގެ ސައިންސްވެރިންތަކެއްގެ ގަލަމުން !\nކުޅުދުއްފުށީ ފުއްޓަރުގައި ހުރި ބޮޑެތި ކަނދު ގަސްތަކެއް ކަނޑަނީ !\nކެލާގެ ގުދުރަތީ ރީތިކަން ދައްކައިދޭ ހަތަރު ސަރަހައްދެއް ކައުންސިލުން ހިމާޔާތްކޮށްފި\nކކކ9މަސް ކުރިން\ngass thah kendiyas ok dhw ehn veema, fathaa holhi hodhan\nކޭއާރުއެޗުގައި 30 އަހަރަށްވުރެ ގިނަ ދުވަހު ހިދުމަތްކުރެއްވި ނަރުހުންގެ އަގުވަޒަންކޮށްފި\nބަނދަރު ގަވައިދުތައް ތަންފީޒުކުރުމަށް ކައުންސިލުން ތައްޔާރުވަނީ


Elvis ge role ah Austin\nއެލްވިސްގެ ރޯލަށް އޯސްޓިން\nއެލްވިސް އާއި އޯސްްޓިން ބަޓްލާ\n"ކިންގް އޮފް ރޮކް އެންޑް ރޯލް" ގެ ގޮތުގައި މަޝްހޫރުވި ލަވަކިޔުންތެރިޔާ އެލްވިސް ޕްރެސްލީ ގެ ބަޔޯޕިކްއެއް ހަދަން އިއުލާން ކުރުމާއެކު އެލްވިސްގެ މަގާމަށް ހޮވާނެ ތަރިއަކީ ކާކުކަމާމެދު ވަނީ ބަހުސްތަކެއް ކޮށްފަ އެވެ. ބާޒް ލާމަންގެ މި ފިލްމުގައި އެލްވިސްގެ ރޯލު އެންމެ ފަހުން ދީފައި ވަނީ އޯސްޓިން ބަޓްލާ އަށެވެ.\nމި ފިލްމުގެ މަސައްކަތް ފެށުމަށް އަހަރުތަކެއް ވެފައި ވާއިރު ޕްރޮޑިއުސަރު ބުނަނީ، ފިލްމުގައި ރަނގަޅު އެލްވިސް އެއް ނުދެއްކިއްޖެ ނަމަ ފިލްމު ބޭކާރު ވާނެ ކަމަށެވެ.\n"މި ފިލްމު ރަނގަޅަށް ނުހެދޭނެ ކަން އެނގޭ ކާސްޓިން ރަނގަޅު ނުވެއްޖިއްޔާ. އެލްވިސްގެ ކެރެކްޓާ ދެއްކޭނެ ފެންވަރުގެ ތަރި އެއް ހޯދަން ވަރަށް މަސައްކަތް ކުރިންް. އަދި ވަރަށް ގިނަ ސްކްރީން ޓެސްޓުތަކާއި ވޯކްޝޮޕްތަކަށް ފަހު އޯސްޓިން މި ރޯލަށް ހަމަ ޖެއްސީ" ހޮލީވުޑް ރިޕޯޓާ އަށް ދިން އިންޓަވިއުގައި ޕްރޮޑިއުސަރު ބުންޏެވެ.\nމި ފިލްމުގައި ދެވަނަ އަށް ބޮޑު ރޯލަކުން ޖާގަ ޔަގީންކޮށްފައި ވަނީ ޓޮމް ހޭންކްސް އެވެ. ޓޮމްއަށް ދީފައިވަނީ އެލްވިސްގެ ދިރިއުޅުމާއި ކެރިއަރު ބެލެހެއްޓި މެނޭޖަރު ޓޮމް ޕާކާގެ ރޯލެވެ. ފިލްމުގައި މި ދެ މީހުންގެ ގުޅުން ވަރަށް ބޮޑަށް ދައްކުވާނެ ކަމަށް ބުނެ އެވެ.\nއެލްވިސްގެ ބަަޔޯޕިކް އުފައްދާނެ ކަމަށް އިއުލާން ކުރީ މިދިޔަ އަހަރު އެވެ. މި ފިލްމު ވެސް އުފައްދާނީ އެންމެ ފަހުން ރިލީޒްކުރި ފްރެޑީ މާކަރީގެ ބަޔޯޕިކް "ބޮހީމިއަން ރެޕްސޮޑީ" ގެ ޖޯންރާ އަށެވެ. "ބޮހީމިއަން ރެޕްސޮޑީ" އަކީ، މިދިޔަ އަހަރު ރިލީޒް ކުރި އެންމެ މަގުބޫލު އެއް ފިލްމެވެ. މި ފިލްމު ވަނީ އޮސްކާގައިި ވެސް ގިނަ ވަނަތަކެއް ހޯދާފަ އެވެ.\nމި ފިލްމުގެ ސްކްރިޕްޓް ލިޔާ ގޮތަށް ހަމަޖެހިފައިވަނީ ފިލްމުގެ ޕްރޮޑިއުސަރެވެ. އެގޮތުން، އެލްވިސްގެ ކާމިޔާބުގެ ކުރީގެ ވާހަކަތަކާއި 35 އަހަރަށްފަހު އޭނާގެ ދިރިއުޅުން އޮތް ގޮތް ބުނެދޭނެ އެވެ.